13 ސެޕްޓެމްބަރ 2020 - 07:44 28 comments\nއާހަކަށް ފަހު އާހެކެވެ. ރިފާ އެންމެ ބިރުގަތް ޝައުގުވެރިކަމުގެ ބާނިތައް ރިފާގެ ހިތުގައި އުފުލެން ފަށައިފިއެވެ. މިހާދާ ދިމާއަށް ދަމާ ލޯބީގެ އޮއިވަރު ބާރުވާން ފަށައިފިއެވެ. ހުޅިނަގައިފައި އަންނަ ޖަޒުބާތުގެ ރާޅުތައް ބިންދަން ފަށައިފިއެވެ. ރިފާ އެ ކަން ފާޅު ނުކުރާ ކަމެވެ. އެއް ފަރާތުގައި ޒާހިރާއި ނަޝްފާއެވެ. އަނެއް ފަރާތުގައި މިހާދެވެ. ރިފާ ދެކެ ބޮޑަށް ލޯބިވަނީ ޒާހިރު ހެއްޔެވެ؟ މިހާދު ހެއްޔެވެ؟ މުސްތަގުބަލު ހަނާއަޅަނީ ކޮން ދިމާއަކުން ހެއްޔެވެ؟\nއިންޑިޔާއަށް ދިޔަ ގޮތަށް މިހާދު މަސައްކަތް ފެށީ ގާޒީ ބޭނުންވި ލިޔުން ހޯދާށެވެ. އެންމެ އިސްކަމެއް ދިނީ އެ ކަމަށެވެ. އެއީ މިހާދު ދައްކަން ކުރި ކަމެއް ނޫނެވެ. އެ މަސައްކަތުގައި ދެއްކުންތެރި ކަމެއް ނެތެވެ.\nފުރަތަމަ ދުވަހު ފާހާނާއަށް ވަންނަން ދޮރު ހުޅުވައިލަން ރިފާ އަތް ދިއްކޮށްލި ގޮތަކުން ކަނާއަތުގެ ބޮޑުވައި އިނގިލި ދޮރުގައި ވިދުނެވެ. އިނގިލިން އަޑެއް ވެސް ކިޔެވެ. ވީ ތަދުން ރިފާގެ ބޮލަށް ދިޔައީ އެނބުރުން އަރައިގެންނެވެ. އެ މަންޒަރު މިހާދަކަށް ނުފެނެއެވެ. ދެ ފަހަރަކަށް އަތްތިލަ ތަޅުވައިލައިފައި ރިފާ ވަނީ ފާހާނާއަށެވެ. އެކަމަކު އިނގިއްޔަށް ތަދުވެފައި ހުރި ވަރުން އެ އަތުން އިސްކުރު ދުލެއް ނުކުރެވުނެވެ. އިސްކުރުގައި ހިފާފައި ކިރިޔާ ވެސް ބާރު ލާއިރަށް އިނގިލީގެ ތަދު އިންތިހާއަށް ބޮޑުވެއެވެ. ރިފާ ފާހާނާއަށް ވަނީ ކުޑަކަމުދާށެވެ. ކުއްލިއަކަށް ބޮޑުކަމުދާން ޖެހިއްޖެއެވެ. އެ ކަން ކުރެވިއްޖެއެވެ. މައްސަލަ ކުރިމަތިވީ ދެނެވެ. ތާހިރު ވެވޭނެ އެއްވެސް ގޮތެއް ނެތެވެ. އެ ފަދަ ކަމަކަށް މިހާދުގެ އެހީ ހޯދާކަށް ރިފާއަކަށް ނުކެރުނެވެ. އެހެންކަމުން ތަށި މަތީގައި އިނީއެވެ. ބައި ގަޑިއިރު ވި އިރު ވެސް އިނީއެވެ. ރިފާގެ އަޑެއްބަޑެއް ނީވިގެން މިހާދު އައިސް ފާހާނާ ދޮރު ކައިރިއަށް ހުއްޓުނެވެ. އިތުރު ދިހަ މިނެޓު ހިނގިއެވެ. އަޑެއް ނީވެއެވެ. މިހާދު ކުޑަކޮށް ކަންބޮޑު ވިއެވެ.\n"ރިފާ!" ދޮރުގައި މަޑުމަޑުން ޓަކިޖަހައިލައިފައި މިހާދު ގޮވައިލިއެވެ.\n"ކީކޭ؟" ރިފާ ޖަވާބުދިނެވެ.\n"އަޑެއްބަޑެއް ނީވިގެން ބަލައިލީ!" މިހާދު ބުންޏެވެ.\nމިހާދު ގޮސް އެނދުގައި ހަމަޖެހިލިއެވެ. އަނެއްކާ ވެސް ވިހި މިނެޓު ހިނގިއެވެ. ހާދަހާ އިރެއް ވެއްޖޭ މިހާދު ހިތަށް ހަމަ އެރި ތަނާ ދޮރު ހުޅުވައިލި އަޑު އިވުނެވެ. އެކަމަކު ރިފާ ނުއެއް ނުކުތެވެ. އިރުކޮޅެއް ވުމުން މިހާދު ބަލައިލިއެވެ. ރިފާ ހުރީ ކުޑަކޮށް ދޮރު ހުޅުވައިލައިގެންނެވެ. ލަދުން މޫނު ފިޔާތޮށި ކޮށްލައިގެންނެވެ. ރިފާ ބޮލުގެ އިޝާރާތުން އައުމަށް އެދުނެވެ. މިހާދު ވެސް ހަމަ ބޮލުގެ އިޝާރާތުން ވީ ކިހިނެއްހޭ އެހިއެވެ.\n"އަޅެ އާދެބަލަ!" ވަރަށް އުނދަގުލުން ރިފާ ބުންޏެވެ.\nހައިރާން ވެފައި އެނދުން ތެދުވެގެން މިހާދު އައެވެ. ދޮރު ކައިރިއަށް ހުއްޓުނެވެ. ކުއްލިއަކަށް ރިފާ ރޯން ފެށިއެވެ. ހަދާނެ ގޮތެއް މިހާދަކަށް ނޭނގުނެވެ. އެތެރެއަށް ވަންނަން މިހާދު އުޅެން ފެށުމުން ދޮރު ލެއްޕިއެވެ. ވެގެން އުޅޭ ގޮތް ބުނާނެ ހިތްވަރު ރިފާއަށް ލިބުނީ، ދޮރުގެ ދެ ފަރާތުގައި ދެ މީހުން އެތައް އިރަކު ތިބެ، އެކި ގޮތަށް ވާހަކަދައްކައިގެންނެވެ. ވެގެން އުޅޭ ގޮތް ރިފާ ބުނުމުން މިހާދު ގާތަށް އައީ ހިންޏެވެ. ރޮވިފައި ހުރި ރިފާ ގާތަށް ވެސް އައީ ހިންޏެވެ.\n"އެކަމަކު ދެން ދޮރު ހުޅުވީމަ ދޯ ޕުއްޕު ދޮވެވޭނީ!" ސަމާސާ ރާގެއްގައި މިހާދު ބުންޏެވެ.\n"ދެން! އައްޗީޑި!" ރިފާ ބުނި އަޑު އިވުނެވެ.\n"ކޮން ޗީޑިއެއް!" ހީނގެންފައި މިހާދު ބުންޏެވެ. "ބަލަ އަހަންނަކީ ރިފާގެ ފިރިމީހާޔޭ! މަންމައަށް ގުޅައިގެން މަންމަ އަންނަން ކުޑަ އިރުކޮޅެއް ނަގާނެ ދޯ! ދެން ދޮރު ހުޅުވާ! ތި އަތަށް ވީ ގޮތެއް ވެސް ބަލަންޖެހޭނެއްނު! ފަހަރެއްގަ ހެއަރލައިން ފްރެކްޗަރއެއް ވެސް ހުރެދާނެ."\nއެ ކަމެއް ނިމިގެން ކޮޓަރީގެ އެނދުމަތީގައި ތިބެގެން ވެސް އެތައް އިރަކު ދެ މީހުން ހުނެވެ. ގެންފައި ހުރި ލަދު މަޑުމަޑުން ފިލައި، ރިފާ ހަމައަކަށް އެޅެންދެން މިހާދު ސަމާސާކުރިއެވެ. ދެން ދިޔައީ ހޮސްޕިޓަލަށެވެ. ރިފާ ބޭނުންވީ ދުވާލު ހޮސްޕިޓަލަށް ދާށެވެ. ހަމަ އެ ރޭ ޑަކުޓަރަށް ދައްކަން ބާރުއެޅީ މިހާދެވެ. ކައިރީގައި ހުރި އެންމެ ފެންވަރު ރަނގަޅު ހޮސްޕިޓަލަށް ގޮސް ޑަކުޓަރަށް ދެއްކުމުން، އެކްސްރޭ ނަގައިފައި ޑަކުޓަރު ދިނީ އުފާވެރި ޚަބަރެއް ނޫނެވެ.\n"މިހިރީ ރެނދު!" ޑަކުޓަރުގެ ގަލަމުން އެކްސްރޭގައި ޖައްސައިލައިފައި ބުންޏެވެ. "އަނެއްހެން މާ ސީރިޔަސް އެއް ނޫން. ބެންޑޭޖު އަޅާފަ ދިހަ ވަރަކަށް ދުވަހު ބަހައްޓާލީމަ ރަނގަޅުވާނެ. އަހަރެން ދޭނަން ކާ ބޭހެއް ވެސް. މި އަތުން އެއްވެސް ކަމެއް ކުރަން ނޫޅޭތި!"\nއެ ހާދިސާއަކީ މިހާދުގެ އޯގާތެރިކަމާއި، އެހީތެރިކަން ތަޖުރިބާ ކޮށްލަން ރިފާއަށް ލިބުނު ރަނުގެ ފުރުސަތެކެވެ. ރިފާއަށް ބަތް މޮޑެދެނީ މިހާދެވެ. ފެންވަރުވައި، ހެދުން ލައްވައިދެނީ ވެސް މިހާދެވެ. ރިފާއެކޭ ރާނީއެކޭ އެއްގޮތެވެ. އިށީނދެލައިގެން ނުވަތަ އޮށޯވެލައިގެން އޮތީމައި ނިމުނީއެވެ. ވައަތުން ރިފާއަށް ފެންތަށީގައި ހިފެއެވެ. އެ ގޮތް މިހާދަށް ކަމުނުދަނީއެވެ. ފެންތަށި ޖައްސަނީ ވެސް މިހާދެވެ. ރިފާއެކޭ ކުޑަކުއްޖެކޭ އެއްގޮތެވެ. މެންދުރެއް، ދަންވަރެއް، ފަތިހެއް ތަފާތެއް ނެތެވެ.\nވަރަށް ބޯކޮށް ވާރޭ ވެހުނު ދުވަހެކެވެ. ތަނަކަށް ނުގޮސް ރިފާމެން ތިބީ ހޮޓަލުގައެވެ. ރިފާ ސޯފާއިން ތެދުވިޔަ ނުދެއެވެ. ހީވަނީ ރިފާއަކީ ނުވެސް ހިނގޭ މީހެއް ހެންނެވެ. ރިފާ ބޭނުންވީ ލިބޭތާ ލިބިގަންނާށެވެ. ރިފާއަށް ވިސްނުނު ގޮތުގައި، އެހީތެރިކަމަކީ ދިން ވަރަކަށް އިތުރަށް ބޭނުންވާ އެއްޗެކެވެ. ހިތް ދަހިކުރުވާ އެއްޗެކެވެ. މިހާދާ ދިމާއަށް ނުލެނބެން ކިތަންމެ ވަރަކަށް ރިފާ މަސައްކަތް ކުރި ނަމަވެސް ރިފާގެ ހިތް ޝުކުރުން ފުރުނެވެ. މިހާދު ކަހަލަ މުއްސަނދި މަހުޖަނަކު ލޯބިވާން ރިފާއަކީ ކާކު ހެއްޔެވެ؟ ރިފާގެ ފަރާތުން މިހާދަށް ލިބޭނީ ކޯޗެއް ހެއްޔެވެ؟ ރިފާއަށް ދެވޭނީ ވެސް ކޯޗެއް ހެއްޔެވެ؟ އެހެން ހިތަށްއެރުމުން ރިފާގެ ހިތް ރޯލި ކަހަލައެވެ. އެކަމަކު ރިފާގެ މޫނުމަތިން އެ ކަމެއް ނުދައްކައެވެ.\n"ގާޒީ ބުނި ލިޔުން ލިބޭނެ މާދަމާ!" ރިފާ ގާތުގައި، ސޯފާގައި އިށީނދެގެން އިން މިހާދު ބުންޏެވެ. "ހަމަ ލިބޭ އިރަށް ފުރަންވީ!"\nރިފާ ހިތަށްއެރިއެވެ. މިހާދު ބޭނުންވަނީ އެ ގޮތް ހެއްޔެވެ؟ އަވަހަށް މާލެ ދާން ހެއްޔެވެ؟ ރިފާ ދެކެ މިހާދު ފޫހިވީ ހެއްޔެވެ؟ ނުވަތަ މިހާދު އުންމީދު ކަނޑައިލީ ހެއްޔެވެ؟ ރިފާގެ ހިތް ބުންޏެވެ. މިހާދު ތި ވަރުބަލިވީ ކިހާ ކައިރިއަށް އައިސްފައިކަން އެނގޭ ހެއްޔެވެ؟ އަޅެ އެއް ފަހަރު ވެސް އަހައިބަލާށެވެ. މިހާދު ދެކެ އަހަރެން ލޯބިވޭ ހެއްޔެވެ؟ އެ ސުވާލު ކޮށްބަލާށެވެ.\n"ވަރަށް އުފާވެފަ ތިހިރީ؟" ރިފާ ސުވާލު ކުރިއެވެ.\n"ވެގެން ނުވާނެ؟" މިހާދު ވެސް ކުރީ ސުވާލެކެވެ. "ރިފާ ލޯބިވާ މީހާ ހުރީ މާލޭގައެއްނު! އެންމެ ރަނގަޅު. އަހަރެން ކަމަކަށް އެދިފިއްޔާ ކޮށްދޭނަންތަ؟"\nމިހާދު ކޮށްދިން ހުރިހާ ކަމެއްގެ ބަދަލެއް ރިފާއަކަށް ނުދެވޭނެއެވެ. ދުވަހަކު ވެސް ނުދެވޭނެއެވެ. ވީ އިރު މިހާދު އެދޭ އެންމެ ކަމަކަށް ރިފާ ފުރަގަސް ދޭނީ ކިހިނެއް ހެއްޔެވެ؟ އެ ކަން ކޮށްދޭން ރިފާ ބޭނުމެވެ.\n"އަހަންނަށް މާ ގިނަ ކަންތަކެއް ނުކޮށްދެވޭނެ!" ހިނިތުންވެލައިފައި ރިފާ ބުންޏެވެ. "އަޅެ ބުނެބަލަ! ކޮށްދެވޭ ވަރު ކަމެއް ވިއްޔާ ކޮށްދޭނަން."\nމިހާދު އެ ވާހަކަ ބުނަން އަނގަ ހުޅުވައިލިއެވެ. އެކަމަކު ނުބުންޏެވެ. ބަދަލުގައި ހިނިތުންވެލިއެވެ.\n"ތި ވަރު ފުދޭ!" މިހާދު ބުންޏެވެ. "ބޯޓަށް އަރާފަ ބުނާނަން. މާލެ ގޮއްސަ ވެސް ރެސްޓު ކުރައްޗޭ އިނގޭ! އޭރުން އަވަހަށް ފަސޭހަ ވާނީ. އަހަރެން ނެތަސް ރިފާ ޖެހޭނެ ރިފާއަށް ވިސްނަން."\nރިފާ ދޫކޮށްލަން އުޅޭހެން ރިފާއަށް ފުރަތަމަ ހީވި ފަހަރަކީ އެއީއެވެ. އެ ވަގުތު ރިފާގެ ހިތަށް ނުތަނަވަސްކަމެއް ވެރިވިއެވެ. މިހާދަށް ބަދަލުގައި ކޮންމެވެސް އެއްޗެއް ދޭން ރިފާ ބޭނުންވިއެވެ. ރިފާއަށް މިހާދު މާ ގިނަ ކަންތައް ކޮށްދީފިއެވެ. ހުސްއަތާ މިހާދު ފޮނުވައިލައިގެން ނުވާނެއެވެ.\nދަތުރުގެ ފަހު ދުވަހު މިހާދުގެ ކަމަކަށްވީ ރިފާއަށް ހަދިޔާ ގަނެދިނުމެވެ. ނަޝްފާއަށް ވެސް ހަދިޔާ ގަނެދިނެވެ. ނުވާ ތާކަށް ޒާހިރަށް ވެސް ހަދިޔާ ގަނެދިނެވެ. އެ ކަމާ ރިފާ ވަރަށް ހައިރާން ވިއެވެ.\n"ކީއްވެ ޒާހިރަށް މިހާދު ހަދިޔާ ގަނެދެނީ؟" ރިފާ ސުވާލުކުރިއެވެ.\n"ގަނެދޭން ވާނެއްނު!" ހިނިތުންވެލައިފައި މިހާދު ބުންޏެވެ. "ލޯބިވާ މީހާ ލޯބިވާ މީހާ ދެކެ ވެސް ލޯބިވާން ޖެހޭނެއްނު! އެޔެއްނު ލޯތްބަކީ. އަހަރެން މީ ރިފާ ތި ހީކުރާހާ ގޯސް މީހެއް ނޫނޭ. އަޅެ ރިފާ ބުނެބަލަ! މީހެއް ދެކެ ލޯބިވުމަކީ ފާފައެއްތަ؟"\nރިފާ އެއްވެސް އެއްޗެއް ނުބުނެއެވެ. އެކަމަކު ހިތަށްއެރިއެވެ. ބުނެފާނަމެވެ. މައްސަލައަކީ ލޯބިވުމެއް ނޫނެވެ. ލޯބިވާ ވާހަކަ ބުނުމެވެ. އަހަރެން ވެސް މި ހުންނަނީ އެ ކުށް ކުރަން ޖެހިލުން ވެފައެވެ. ތަންކޮޅެއް ކުރިން އަހަންނަށް މިހާދު ފެނުނު ނަމައެވެ.\nފުރަން އޮތް ދުވަހު ފޮށްޓަށް އެއްޗެހި އަޅަން ރިފާ ހުއްޓައި މިހާދު އައިސް ފޯނު ދިއްކޮށްލިއެވެ. ރިފާ ހައިރާން ވެފައި މިހާދަށް ބަލައިލިއެވެ. ފޯނު ދިއްކުރި ސަބަބު ނޭނގިގެން ބަލައިލާ ކަހަލަ ގޮތަކަށެވެ.\n"ޒާހިރަށް ގުޅާފަ ތި އޮތީ!" މަޑުމަޑުން މިހާދު ބުންޏެވެ. "އަންނަ ވާހަކަ އަންގާލަން ވާނެއްނު!"\nރިފާ ހައިރާންވެފައި ފޯނުގައި ހިފިއެވެ. އިސްނަގައި ޒާހިރަށް މިހާދު ގުޅުމަކީ ރިފާއަށް ލިބުނު ވަރުގަދަ ސިހުމެކެވެ. އިންޑިޔާއިން ފުރި އިރު ވެސް ރިފާގެ ހިތުގައި އެ ސުވާލު އުފެދުނެވެ. ޒާހިރަށް މިހާދު ގުޅީ ކީއްވެ ހެއްޔެވެ؟\n"ބުނީމެއްނު ބޯޓަށް އަރާފަ ވާހަކައެއް ބުނާނަމޭ!" ރިފާ ބުންޏެވެ. "ދެން ބުނަންވީނު!"\n"ހަނދާން އެބަ ހުރި ދޯ؟" ހިނިތުންވެލައިފައި މިހާދު ބުންޏެވެ. "މަ ބުނަން އުޅުނީ އަހަރެން މަތިން ހަނދާންނައްތައި ނުލައްޗޭ!"


Raajjeyge Ehen Resort Thah Full, Addu ge Resort Thah Bandhu – adduLIVE\nރާއްޖޭގެ އެހެން ރިސޯޓުތައް ފުލް، އައްޑޫގެ ރިސޯޓްތައް ބަންދު!\n1 Dec 18, 2021, 16:07\n"ޕީކް ސީޒަން" ފެށުނީ އެވެ. ކްރިސްމަސް އަދި އައު އަހަރުގެ ޗުއްޓީއަށް ދިވެހިރާއްޖެއަށް އަންނަ ފަތުރުވެރިންގެ އަދަދު އިތުރުވެއްޖެ އެވެ. ރާއްޖޭގެ ހުރިހާ ހިސާބެއްގެ ރިސޯޓުތައް ފުލްވެއްޖެ އެވެ. ދުވާލެއްގެ މައްޗަށް ރާއްޖެއަށް އަންނަ ޓުއަރިސްޓުންގެ އަދަދު 4000 އަށްވުރެ މައްޗަށް އަރައިފި އެވެ. ބައެއް ދުވަސްތަކުގައި 6000 އަށްވުރެ ގިނަ ފަތުރުވެރިން ރާއްޖެއަށް އެބަ ޒިޔާރަތްކުރެ އެވެ. ކޮވިޑް-19 ގެ ސަބަބުން ރާއްޖޭގެ ބޯޑަރުތައް ބަންދުކޮށްގެން ލިބުނު ގެއްލުން ފޫބެއްދޭ ހިސާބަށް ރާއްޖޭގެ ކަންކޮޅުތަކުގައި ފަތުރުވެރިކަމުގެ އިގްތިސާދު ކުރިއަރަން ފަށައިފި އެވެ.\nމިއަދު ރާއްޖޭގެ އޮންލައިން ނޫހެއްގެ ފަލަ ސުރުޚީން ދެކުނީމެވެ. "ރާއްޖޭގެ ރިސޯޓްތައް ފުލް" ވާހަކަ އެވެ. އަންނަ ޖެނުއަރީ މަހުގެ ހަތެއްހާ ހިސާބަށް މިހާރު ރިސޯޓްތައް ބުކްކޮށްފައިވާ ވާހަކަ އެވެ. ހިތަށް އެރިއެވެ. އައްޑޫވެސް "ދިވެހިރާއްޖޭގެ" ތެރޭގައި ހިމެނޭ ހެއްޔެވެ؟ ހަމަގައިމުވެސް އައްޑޫ "ސިޓީ" ގައި ތިޔަ ބުނާ ފަތުރުވެރިން ފެންނާކަށް ނެތެވެ. ގޫގްލް މެޕްސް ބަލައިލުމުން އައްޑޫ ސިޓީގައި3ރިސޯޓް އެބައޮތް ކަމަށް އޭގެއިން އެބަ ދައްކައެވެ. ޝަންގްރިއްލާ ރިސޯޓާއި، ކެނެރީފް ރިސޯޓާއި ސައުތު ޕާމް ރިސޯޓެވެ. މި ރިސޯޓްތަކުގެ ތެރެއިން މިވަގުތު ހުޅުވާފައި އޮތް ހަމައެކަނި ރިސޯޓަކީ ސައުތު ޕާމް ރިސޯޓެވެ. ދެން އޮތް2ރިސޯޓުވީ ބަންދުކޮށްފަައެވެ. ކޮވިޑް-19 ގެ ސަބަބުންނެވެ.\nއައްޑޫ ވިލިނގިލީގައި ހިންގި ޝަންގްރިއްލާ ރިސޯޓް\nކޮންމެ ދުވަހަކުވެސް ހެޑްލައިންތަކުން ފެންނަނީ އައްޑޫގެ ޓުއަރިޒަމާއި ގުޅޭ ކޮންމެވެސް ވާހަކައެކެވެ. "ހަންކެޑެ" ރިއަލް އެސްޓޭޓް ޓުއަރިޒަމަށް ފައްކާކުރަން އުޅޭ ވާހަކަ އެވެ. އައްޑޫގައި 8000 ޓުއަރިސްޓު ބެޑު ތަރައްގީކުރާނެ ވާހަކަ އެވެ. ހޯމް ސްޓޭ ޓުއަރިޒަމެއްގެ ވާހަކަ އެވެ. އައްޑޫގެ ކޮންމެ އަވަށެއްގައި ޓުއަރިޒަމް ޒޯނެއް ތައްޔާރުކުރާ ވާހަކަ އެވެ.\nއާދޭހެވެ. ޓުއަރިޒަމް ޒޯނު އެބަ ތައްޔާރު ކުރެއެވެ. ކޮންމެ ހަފްތާއަކު އެއް ފަހަރު އައްޑޫ އިންޓަނޭޝަނަލް އެއަރޕޯޓަށް ސްރީލަންކަންގެ ފްލައިޓެއް މިހާރު އެބަ ޖައްސަ އެވެ. ނަމަވެސް މިއީ ދެމެހެއްޓެނެވި ގޮތަކަށް ކުރެވޭ ކަމެއްތޯ އެބަ ސުވާލު އުފެދެއެވެ. އެއްބަޔަކަށް އެއީ ސިޔާސީ "ދަޅަ ދެއްކުން" ދެއްކުމެކެވެ. ހޮޅީންނަށް ދިގުރަށް ދެއްކިހެން އައްޑޫގެ ރައްޔިތުންނަށް ވައުދުނާމާތައް އެބަ ދައްކައެވެ. އަނެއް ބަޔަކަށް އެއީ ސަރުކާރުން އައްޑޫގެ ރައްޔިތުންނަށްވީ ވައުދު ފުއްދުމުގެ ފެށުމެކެވެ.\nރައީސުލްޖުމްހޫރިއްޔާ އިބްރާހިމް މުހައްމަދު ޞާލިހު ދިވެހި ވެރިކަމާ ހަވާލުވީ އައްޑޫގެ ރައްޔިތުންނަށް ވަރަށް ގިނަ ވައުދުތައް ވެފައެވެ. ރައީސް ސޯލިހުގެ ބައެއް ވައުދުތައް ހަގީގަތަކަށް ވުމުގެ އަމަލީ މަސައްކަތް ވަނީ ފެށިފައެވެ. ނަމަވެސް ރައީސް ވައުދުވެވަޑައިގެންނެވި 8000 އެނދު އަދިވެސް ނުފެނެއެވެ. 8000 ވަޒީފާއެއް ނުފެނެއެވެ. ގަން އިންޓަނޭޝަނަލް އެއާޕޯޓު ޒަމާނީ ވަސީލަތްތަކާއެކު ތަރައްޤީ ކުރެވި، ދުނިޔޭގެ ފަސް މަންޒިލަކުން ދުވާލަކު ފަސް ފްލައިޓު ފަސް އަހަރު ދުވަހުގެ ތެރޭ ޖައްސާނެކަމަށް ވީ ވައުދު ފުއްދުމުގެ ކޮޅުމަތި އަދި ނުފެނެއެވެ. ރައްޔިތުން އަބަދު އެ އެހަނދާންކޮށް ކޮންމެ ދުވަހަކު އެވާހަކަ އެބަ ދައްކައެވެ.\nދުވާލަކު5ފްލައިޓް ނުޖެއްސި އޮތްވާ ރިސޯޓް ލައިފްގެ މެނޭޖިން ޑިރެކްޓަރު މުހައްމަދު ޝާޒް ވަލީދު ޓްވީޓް ކުރެއްވީ، އައްޑޫގެ ޓުއަރިޒަމަށް ސަރުކާރުން އެއްބާރުލުން ނުދެއްވާ ވާހަކަ އެވެ. ޗާޓަރު ތިން ފްލައިޓް އެތެރޭގެ އުދުހުންތަކަށް ފަސޭހަ ގަޑިއެއް ދިނުމަށް އެދުމުން އެކަން ސަރުކާރަށް ކޮށްނުދެވުނު ވާހަކަ އެވެ. މިއީ ހަގީގަތުގައިވެސް ސަރުކާރުން އައްޑޫ ރައްޔިތުންނަށް ވި ވައުދުތަކާ ޚިލާފުކަމެއްކަން އައްޑޫގެ ގިނަ ރައްޔިތުން ގަބޫލު ކުރެއެވެ.\nއައްޑޫ ހެރެތެރޭގައި ހިންގި ކެނެރީފް ރިސޯޓް\nޝަންގްރިއްލާ އަދި ކެނެރީފަކީ އައްޑޫގެ އެތައް ސަތޭކަ ރައްޔިތުނަށް އާމްދަނީ ލިބެމުން އައި2ރިސޯޓެކެވެ. ސީދާ ގޮތުންނާއި ނުސީދާކޮށް އެތައްް ބަޔަކަށް މަންފާ ކުރިއެވެ. އެ ރިސޯޓުތަކުގައި ވަޒީފާ އަދާކޮށްގެން އައްޑޫ ރައްޔިތުންނަށް އެކަށީގެންވާ އާމްދަނީ ލިބުނެވެ. އެ ރިސޯޓުތަކަށް ދަނޑުގޮވާން ވިއްކައިގެން ދަނޑުވެރިންނަށް ފުދޭވަރެއްގެ އާމްދަނީ ލިބުނެވެ. އެ ރިސޯޓުތަކަށް ހެދިކާ ވިއްކައިގެން އަންހެންވެރިންގެ ޖީބުތައް ފުރާލި އެވެ. ނަމަވެސް މިއަދު ފެންނަން އޮތީ އެ މަންޒަރެއް ނޫނެވެ. މިއަދު ފެންނަނީ އާމްދަނީ ހޯދަން އައްޑޫ ރައްޔިތުން ގަނަތަޅޭ މަންޒަރެވެ.\nދަތި ހާލުގައި އެގޮތް މިގޮތަށް އުޅޭ މަންޒަރެވެ. މަހަކު 10000 އަށްވުރެ ބޮޑު މުސާރައެއް ލިބެމުން އައި މީހުން، އެކިއެކި ކުދިކުދި މަސައްކަތް ކޮށްގެން ކިރިޔާ ފުއްދާލައިގެން އުޅޭ މަންޒަރެވެ. މިއީ އައްޑުއަށް ލޯބިކުރާ އައްޑޫގެ ދަރިން ދެކެން ބޭނުންވާ މަންޒަރެއް ނޫނެވެ. އާއިލާއާ ދުރުގައި މާލެއަތޮޅުގެ ރިސޯޓްތަކުގައި ވަޒީފާ އަދާކުރަން ތިބުމަކީ ހަމަ ޔަގީނުންވެސް ފަސޭހަކަމެއް ނޫނެވެ. އެއްކަލަ އެބުނާ "ނައިޓަށް ގެޔަށް" ވައުދުވެސް ނުފުއްދުނީ އެވެ.\nރައީސް ސާލިހުގެ ސަރުކާރަށް އަދިވެސް ދުވަސް އެބަ އޮތެވެ. އައްޑޫ ރައްޔިތުން އަދިވެސް އުންމީދެއް ކަނޑާނުލައެވެ. މަސައްކަތް ކުރާނީ އަމިއްލަ ހައްގު ހޯދުމަށެވެ. އާމްދަނީ ހޯދޭނެ ފަސޭހަ ގޮތެއް ހޯދުމަށެވެ. ރައްޔިތުމީހާއަށް ދޮގު އުންމީދުތައް ދައްކާތާ އެތައް ދުވަހެކެވެ. ހަންކެޑެ އޭ ކިޔަކިޔާ ހަން ކެނޑިއްޖެ އެވެ. މުހުލަތަކަށްފަހު މުހުލަތެއް ދީ ދީ ކެތްތެރިކަން ކޮޅުންލައިފި އެވެ. ބޯރާ ވިޔަފާރިވެރިންގެ ދުވަސްވަރު "ކަލް ދޯ ބަޖޭ އާއޯ" ކިޔާ ގޮތަށް "އަންނަ މަހު" ކިޔާ އަޑު ނޫން އެހެން އަޑެއް އަހަން އައްޑޫ ރައްޔިތުން ބޭނުންވެއެވެ. ހެޔޮ ވެރިކަމެއްގެ ފަހު2އަހަރު އައްޑޫ ރައްޔިތުންނަށް ހެޔޮ ގޮތެއް ވުމަކީ ދުޢާއެކެވެ.


Makka ge kotharu maa khaasa vanee keehve?\nއިސްލާމް - ކޮތަރު\nމައްކާގެ ކޮތަރު މާ ޚާއްސަ ވަނީ ކީއްވެ؟\nކޮތަރު މެރުމާއި، ޝިކާރަ ކުރުމަކީ ސައުދީ އަރަބިއްޔާގައި އަދަބު ކަނޑައެޅިފައިވާ ކުށެއް\nކ. މާލެ 16 އޯގަސްޓު 2017 | ބުދަ 00:23 4,673\nމައްކާގައި މިނިވަންކަމާއެކު އުޅުމަށް ކޮތަރައް އެއްވެސް ހުރަހެއް ނެތް - ގޫގުލް\nމައްކާގެ ކޮންމެ ތަނަކުންވެސް އެތައް ބައިވަރު ކޮތަރެއް ނުފެނި ނުދާނެއެވެ. ދުވާރު މަތީގަޔާއި، މަގުމަތީގައި އަދި އިމާރާތްތަކުންވެސް ބައި ހަދާފައި ތިބޭ ކޮތަރު ފެނުމަކީ އާއްމު ކަމެކެވެ. ޢާއްމު އިމާރާތްތައް ކީއްކުރަންތޯއެވެ. ކައުބާ ވަށައިގެންވާ ސަރަހައްދުގައިވެސް މިނިވަން ކަމާއެކު އުޅުމަކަށް ކޮތަރަކަށް ހުރަހެއް ނެތެވެ.\nކޮތަރުގެ އާބާދީ މައްކާގައި ކިތަންމެ ބޮޑު ނަމަވެސް، އެހެން އެއްވެސް ދޫންޏަކަށް ނުލިބޭ ޚާއްސަ ކަމެއް މައްކާގައި އުޅޭ ކޮތަރަށް އޮންނަނީ ދެވިފައެވެ.\nމައްކާއަށް ޒިޔާރަތް ކުރާ މީހުންނަށް ކޮތަރު ހިފުމާއި ޝިކާރަ ކުރުން ނުވަތަ މެރުން އޮންނަނީ މަނާ ކޮށްފައެވެ.\nކޮތަރެއް މަރައިފި ނަމަ އަދަބުވެސް ކުޑައެއް ނޫނެވެ. މެރި ކޮންމެ ކޮތަރަކަށް ބަކަރި އެއް ކަތިލަން ޖެހެއެވެ. ހިމާޔަތް ކުރެވިފައިވަނީ ހަމައެކަނި ކޮތަރެއް ނޫނެވެ. ކޮތަރު ބިހަށް ގެއްލުން ދިނުމަކީވެސް މައްކާގައި ކުށެކެވެ.\nސުވާލަކީ މިހާ ބޮޑު ޚާއްސަ ކަމެއް އަދި އިހްތިރާމެއް މައްކާގައި ކޮތަރަށް ލިބިފައިވަނީ ކީއްވެ ބާވައެވެ؟\nމި ސުވާލުގެ ޖަވާބު ހޯދާއިރު، އިލްމްވެރިން މައްކާގައި އުޅޭ ކޮތަރާ ތާރީޚީ މުހިންމު ތިން ހާދިސާ އަކާ ގުޅިފައިވާކަން ފާހަގަ ކުރައްވައެވެ. ގަބޫލު ކުރެވިފައި އޮންނަނީ މައްކާގެ ކޮތަރަކީ މި ތިން ހާދިސާ އާ ގުޅިފައިވާ ކޮތަރުގެ ދަރިފަސްކޮޅުން އައިސްފައިވާ އެއްޗެއް ކަމަށެވެ.\nމި ގޮތުން، ފުރތަމަ ހާދިސާ ގޮސް ގުޅެނީ ނޫހުގެފާނުގެ ޒަމާނަށެވެ. ނޫހުގެފާނުގެ އުއްމަތައް ކުރިމަތިވި ފެންބޮޑުވުމުގެ ބޮޑު މުސީބާތުން އެކަލޭގެފާނާއި އެކަލޭގެފާނުގެ އާއިލާ ސަލާމަތްވެ ވަޑައިގަތުމުގައި އެހީތެރިކަން ފޯރުކޮށްދިން ދޫންޏަކީ ކޮތަރެވެ.\nއަނެއް ކަމަކީ އަބްރަހާ ގެފުޅު މުގުރާލަން އައި އައުމުގައި ކައުބާގެ ހިމާޔަތުގައި އައި ދޫނިތަކުގެ ވާހަކައެވެ. މި ހާދިސާ ކީރިތި ގުރުއާނުގައި ބަޔާން ކުރައްވާފައިވެއެވެ. ގަބޫލު ކުރެވިފައިވާ ގޮތުގައި މައްކާގެ ކޮތަރަކީ ގެފުޅު ސަލާމަތް ކުރުމަށް އަބްރަހާ އާއި އޭނާގެ ލަޝްކަރު ހަލާކުކޮށްލި ދޫނިތަކުގެ ދަރިފަސްކޮޅާ ގުޅިފައިވާ ދޫންޏެކެވެ.\nހިރާ ފަރުބަދައިގެ ހޮހޮޅައިގެ ތެރޭގައި ކީރިތި ރަސޫލާ އާއި އަބޫބަކުރުގެފާނު މުޝްރިކުންގެ ނުރައްކަލުން ސަލާމަތްވެ ވަޑައިގަތުމަށް ވަދެވަޑައިގެން ތިއްބެވި އިރު ﷲ ގެ އަމުރުފުޅަށް އެ ހޮހޮޅައިގެ އަނގަމަތީގައި އައިސް ހާލި ހަދާ ބިސް އެޅި ދޫންޏަކީ ވެސް ކޮތަރެވެ. އަދި މިއަދު މައްކާއިން ފެންނަ ކޮތަރުގެ ދަރިފަސްކޮޅު ގުޅިފައިވަނީ އެ ޙާދިސާގައި ބަޔާން ވެފައިވާ ކޮތަރުގެ ދަރިފަސްކޮޅާ ކަމަށް ވަނީ ގަބޫލު ކުރެވިފައެވެ.\nމި ދެންނެވި ހާދިސާތަކާ ކޮތަރާ ހުރި ގުޅުން އެއީ މިއަދު މާތް ވެގެންވާ މައްކާގެ ބިމުގައި ކޮތަރަށް ޚާއްސަ މަގާމެއް ދެވިފައިވާ ސަބަބުތައް ކަމުގައި ޝެއިޚް އަހްމަދު ޔާސީން ލިޔުއްވާފައިވާ "ދަ ޕިޖަން އޮފް ދަ ސޭކްރެޑް ހިޖާޒީ" ފޮތުގައި ފާހަގަ ކުރައްވާފައިވެއެވެ.


February 1 ge amuru thanfeezu nukuri muassasaathakaa medhu fiyavalhu alhan lafaadheefi | Mihaaru\nޖަލުން މިނިވަންކުރަން ސުޕްރީމް ކޯޓުން އަމުރުކުރި ސިޔާސީ ބޭފުޅުން.\nފެބުރުއަރީ 1 ގެ އަމުރު ތަންފީޒު ނުކުރި މުއައްސަސާތަކަށް ފިޔަވަޅު އަޅަން ލަފާ ދީފި\n28 މެއި 2019 - 15:27 15 comments\nއިދިކޮޅު ސިޔާސީ ލީޑަރުންތަކެއް މިނިވަންކުރަން، ފެބުރުއަރީ، 1، 2018، ގައި ސުޕްރީމް ކޯޓުން ނެރުނު އަމުރު ތަންފީޒު ނުކުރި މުއައްސަސާތަކާ މެދު ފިޔަވަޅު އަޅަން ޖަލުތައް، އޮޑިޓްކުރަން އެކުލަވާލި ކޮމިޝަނުން ހޯމް މިނިސްޓަރު އިމްރާން އަބްދުﷲ އަށް ލަފާ ދީފި އެވެ.\nފެބުރުއަރީ 1 ގައި ސުޕްރީމް ކޯޓުގެ ފަސް ފަނޑިޔާރުން ސޮއި ކުރައްވައި ނެރުއްވި އަމުރުގައި، ކުރީގެ ރައީސް މުހައްމަދު ނަޝީދާއި ޖުމްހޫރީ ޕާޓީގެ ލީޑަރު ގާސިމް އިބްރާހީމާއި ހޯމް މިނިސްޓަރު އިމްރާން އަބްދުﷲ އާއި ކުރީގެ ނައިބު ރައީސް އަހްމަދު އަދީބާ އެކު ސިޔާސީ ނުވަ ބޭފުޅަކު މިނިވަންކުރަން ދައުލަތުގެ މުއައްސަސާތަކަށް އެންގި އެވެ. އެ އަމުރު ތަންފީޒުނުކޮށް، ފެބްރުއަރީ5ގައި ކުއްލި ނުރައްކަލުގެ ހާލަތު އިއުލާންކޮށް އޭރުގެ އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު ހައްޔަރުކޮށް ދެ ބޭފުޅުންގެ މައްޗަށް ރިޝްވަތުގެ ތުހުމަތު ކުރި އެވެ. އެ އަމުރު ނެރުނީ ވެރިކަން ވައްޓާލަން ކަމަށް ސަރުކާރުން ތުހުމަތުކުރުމުން، އެ އަމުރުގައި ސިޔާސީ ލީޑަރުން މިނިވަންކުރަން އެންގި ބައި، ސުޕްރީމް ކޯޓުގައި މިހާރު ތިއްބެވި ތިން ފަނޑިޔާރަކު ސޮއި ކުރައްވައި ބާތިލް ކުރެއްވީ އެވެ.\nޖަލުތަކުގައި ހުރި މައްސަލަތައް ބަލައި، ކޮމިޝަނުން ނެރުނު ރިޕޯޓުގައި ބުނެފައި ވަނީ ސުޕްރީމް ކޯޓުގެ އަމުރުތަކަކީ ތަންފީޒު ކުރަން ލާޒިމް އަމުރުތަކަކަށް ވިޔަސް ފެބުރުއަރީ 1 ގެ އަމުރު ތަންފީޒުކުރަން ފުލުހުންނާއި ކަރެކްޝަނަލް ސާވިސް ކަނޑައެޅިގެން ދެކޮޅު ހަދާފައި ކަމަށެވެ. އެއީ، ގާނޫނީ ކުށެއް ކަން ރިޕޯޓުގައި ފާހަގަކޮށްފައިވެ އެވެ.\nޖަލުގެ އޮޑިޓް ހެދުމަށްޓަކައި ހޯމް މިނިސްޓްރީން އެކުލަވާލި ކޮމިޝަނުން ބޭއްވި ފުރަތަމަ ނޫސްވެރިންގެ ބައްދަލުވުމުގައި އެ ކޮމިޝަންގެ މެމްބަރުން ބައިވެރިވެވަަޑައިގަންނަވަނީ-- ފޮޓޯ: އަހުމަދު ނިޝާތު/ މިހާރު\nސުޕްރީމް ކޯޓުގެ އަމުރާ އެއްގޮތަށް ނުވަ ގައިދީއަކު ދޫނުކޮށް، ހޭދަވި ކޮންމެ ދުވަހަކީ އެ މީހުން ޣައިރު ގާނޫނީ ބަންދެއްގައި ބޭތިއްބުން ކަމަށް ރިޕޯޓުގައިވެ އެވެ. އެ ހާލަތު ކުރިމަތިވި އިރު ވެސް، ޖަލުތަކުގައި ބަންދުކުރެވޭ މީހުންގެ ހައްގުތައް ކަށަވަރު ކުރުމުގެ ޒިންމާ މަތިކޮށްފައިވާ އެޓާނީ ޖެނެރަލް އާއި އިންސްޕެކްޓަ އޮފް ކަރެކްޝަނަލް ސާވިސް އާއި ހިއުމަން ރައިޓްސް ކޮމިޝަނާއި އިންޓެގްރިޓީ ކޮމިޝަނުން ވެސް އެ މީހުންގެ ހައްގު ހޯދައިދޭން އެއްވެސް ފިޔަވަޅެއް އަޅާފައި ނުވާ ކަން އެ ފަރާތްތަކުން މައުލޫމާތު ދީފައިވާ ކަމަށް ރިޕޯޓުގައިވެ އެވެ.\nރިޕޯޓުގައި ބުނި ގޮތުގައި ދޫކޮށްލަން އަމުރުކުރި ނުވަ ގައިދީއެއްގެ ހައްގުތައް ހިފަހައްޓާފައި ވަނީ ގާނޫނުއަސާސީއާ ކަނޑައެޅިގެން ޚިލާފަށެވެ. މިކަމުގައި ހިއުމަން ރައިޓްސް ކޮމިޝަނުން ބަހެއް ނުބުނެ އަދި ހައްގުތައް ކަށަވަރުކޮށްދޭން ލިބިފައި އޮންނަ ގާނޫނީ ޒިންމާއަދާނުކޮށް ހިމޭނުން ތިބީ ކަމަށް ރިޕޯޓުގައިވެ އެވެ.\n"މީގެއިތުރުން، ކުއްލި ނުރައްކަލުގެ ހާލަތުގައި ފުލުހުން ހައްޔަރުކުރި މީހުންނާއި މޯލްޑިވްސް ނެޝެނަލް ޑިފެންސް ފޯސް އިން ފޮރުވާފައި ބޭތިއްބި ފުލުހުންގެ އާއިލާތަކުން އަނިޔާގެ މައްސަލަތައް އެޗްއާރުސީއެމަށް ހުށަހެޅުމުން ވެސް އެ މައްސަލަތަކަށް ފަރުވާކުޑަކޮށް މަދު އާއިލާއަކަށް ނޫނީ އެހީތެރިކަން ނުދޭ ކަމަށް އަނިޔާ ލިބުނު މީހުންނާއި އެ މީހުންގެ އާއިލާތަކުން ކޮމިޝަނަށް މައުލޫމާތު ދީފައިވާ ކަން ފާހަގަކުރަމެވެ،" ރިޕޯޓުގައިވެ އެވެ.\nމި މައްސަލަތައް ބެލުމަށް ފަހު ކޮމިޝަނުން ހޯމް މިނިސްޓްރީ އަށް ލަފާ ދީފައި ވަނީ އަނިޔާގެ އެންމެހާ މައްސަލަތައް ތަހުގީގު ކުރަން ކަމާބެހޭ އިދާރާތަކަށް ހުށަހެޅުމަށެވެ.\nފެބުރުއަރީ 1 ގެ އަމުރު ސަރުކާރުން ތަންފީޒު ނުކުރީ، ދައުލަތް ހިންގަން ބުރޫއަރައި، ގާނޫނުއަސާސީ އޮޅުންބޮޅުންވެދާނެ ކަމަށް ބުނެ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ރައީސް މުހައްމަދު ނަޝީދު ސިޔާސީ ޕާޓީ ސުޕްރީމް ކޯޓް ކޯޓް އިމްރާން އަބްދުﷲ، ހޯމް މިނިސްޓަރު\nއިންތިޚާބު މައްސަލައަށް އިދިކޮޅު ކޯލިޝަނުން ވަންނަނީ


Gotabaya ah ehbbaarulun dheyn Sirisena soi kuravvaifi\nރައީސް ސިރިސޭނާ އާއި އިދިކޮޅު ރިޔާސީ ކެންޑިޑޭޓް ގޯތަބަޔާ\nއަންނަ މަހު ސްރިލަންކާގައި ބާއްވާ ރިޔާސީ އިންތިހާބުގައި އިދިކޮޅު ޕާޓީގެ ކެންޑިޑޭޓް ގޯތަބަޔާ ރާޖްޕްކްސައަށް ތާއީދު ކުރައްވަން ހަމަޖެހިފައިވާ އެމްއޯޔޫގައި މިއަދު ސްރިލަންކާގެ ރައީސް މައިތިރިޕާލާ ސްރިސޭނާ ސޮއިކުރައްވައިފި އެވެ.\nގޮތަބަޔާގެ ބޭބޭފުޅު، އަދި ކުރީގެ ރައީސް މަހިންދަ ރާޖްޕަކްސާ އާ ބައްދަލުކުރައްވާ މީގެ ކުރިން ސިރިސޭނާ ވިދާޅުވީ، ގޮތަބަޔާއަށް ތާއީދު ކުރައްވަން ނިންމެވީ އެއްވެސް ޝަރުތަކާ ނުލައި ކަމަށެވެ. ނަމަވެސް ސިރިސޭނާ ވިދާޅުވީ ދެ ޕާޓީގެ މެދުގައި މަޝްވަރާކޮށް ދެ އެމްއޯޔޫ އެއްގައި ސޮއިކުރަން ޖެހޭނެ ކަމަށެވެ.\nއެމްއޯޔޫގައިވާ ގޮތުން އިންތިހާބު ގޮތަބަޔާއަށް ކާމިޔާބު ކޮށްދޭން ސިރިސޭނާ ނިސްބަތްވާ އެސްއެލްއެފް ޕާޓީން މަސައްކަތް ކުރަން ޖެހޭނެ އެވެ. އަދި ގޯތަބަޔާ ރާއީސްގެ މަގާމަށް އިންތިހާބު ވެއްޖެނަމަ ދައުރު ނިމެންދެން ވެސް އެސްއެލްއެފް ޕާޓީން ވެރިކަމާ ދެކޮޅު ހަރަކާތް ހިންގުން މަނާވާނެ އެވެ. މިއީ ސިރިސޭނާ އިސްވެ އެމްއޯޔޫގައި އެކުލަވައިލި ޝަރުތުތަކެވެ.\nސްރިލަންކާގެ ރައީސް ކަމުގައި މަހިންދަ ރާޖްޕަކްސާ ހުންނެވި އިރު ސިރިސޭނާއަކީ އޭނާގެ ހެލްތު މިނިސްޓަރެވެ. ފަހުން ލަންކާގެ ސިޔާސީ މައިދާން ހަލަބޮލިވެ، ރާޖްޕަކްސާ އާއި ސިރިސޭނާ ސިޔާސީ ހަތުރުންނަށް ބަދަލުވެ ރައީސް ކަމުގެ މަގާމަށް އޭރު ސިރިސޭނާ އިދިކޮޅު ކޯލިޝަން ކެންޑިޑޭޓަކަށް ހެދީ އެވެ.\nއާ އިންތިހާބުގައި ރާޖްޕަކްސާގެ ކޮއްކޯފުޅު ގޮތަބާއަށް ތާއިދު ކުރަން ނިންމެވީ ސިރިސޭނާއަށް އެ އިންތިހާބު ކާމިޔާބު ކުރެއްވުމުގެ ފުރުސަތު ހަނިވެ އެއީ އެއް ގޮތަކަށް ވެސް ވެދާނެ ކަމެއް ކަމަށް ގަބޫލު ނުކުރެއްވޭ ހިސާބަށް ސިޔާސީ މަސްރަހު ބަދަލުވެގެނެވެ.\nއެސްއެލްއެފް ޕާޓީގެ އިސް މެމްބަރުންނާއެކު ގޮތަބާ މިއަދު ވަނީ ރިޔާސީ ކެމްޕޭން ރަސްމީކޮށް ލޯންޗުކޮށްފަ އެވެ. އެގޮތުން މިއަދު ޖަލްސާ އެއްގައި ވާހަކަފުޅު ދައްކަވަމުން ގޮތަބަޔާ ވިދާޅުވީ، ސިރިސޭނާގެ ސަރުކާރުން ޖަލަށް ލާފައިވާ އެ ގައުމުގެ ހުރިހާ ސިފައިން ޝަރުތަކާ ނުލާ މިނިވަންކުރާނެ ކަމަށެވެ. އޭގެ ތެރޭގައި ލަންކާގައި ދިން ބޮމުގެ ހަމަލާގައި އިހުމާލުވި ބައެއް ސިފައިން ވެސް ހިމެނެ އެވެ.\nސްރީލަންކާ މައިތްރިޕާލާ ސިރިސޭނާ ގޮތަބަޔާ ރާޖަޕްކަސާ


Ras Online - ގްލޯބަލް ރަމަދާން ޗެލެންޖް؛ ހަރަކާތްތެރިވެ އުޅުމާއި އެހީތެރިވުމަށް ބާރުއަޅާ\nގްލޯބަލް ރަމަދާން ޗެލެންޖް؛ ހަރަކާތްތެރިވެ އުޅުމާއި އެހީތެރިވުމަށް ބާރުއަޅާ\nމާޝާ މިދުހަތު 29 އޭޕްރީލު 2021\nމީސްމީޑިޔާގައި އެކި ކަންކަމާއި ގުޅުވައިގެން ޗެލެންޖްތައް ކުރެވެމުންދާއިރު، މިފަހަކުން ގިނަބައެއްގެ ތެރޭގައި އާންމުވެފައިވާ އެއް ޗެލެންޖަކީ ރަމަޟާން މަހަށް ހާއްސަ "ގްލޯބަލް ރަމަދާން ޗެލެންޖް" އެވެ.\nމިފަހަރުގެ ބައިނަލްއަގުވާމީ ޗެލެންޖުގައި ބާރު އަޅަނީ ގިނަގިނައިން ހަރަކާތްތެރިވެ އުޅުމަށާއި، އިންސާނީ އެހީފޯރުކޮށްދިނުން ގިނަކުރުމަށެވެ. މިގޮތުން މިޗެލެންޖުގެ ދަށުން ފައިސާގެ އެހީ ހޯދުމަށް އެދިފައިވާ ޕެނީ އެޕީލަށް ފައިސާގެ އެހީ ހޯދުމުގެ މަސައްކަތް ކުރެވެމުންދެއެވެ. މި އެޕީލްގެ ދަށުން ކާރިސާތަކާއި، ހަނގުރާމައިގެ ސަބަބުންނާއި ފަގީރު ހާލަތުގައި ތިބި ފަރާތްތަކަށް އިންސާނީ އެހީ ފޯރުކޮށްދިނުމަށް ހަމަޖެހިފައިވެއެވެ.\nގްލޯބަލް ރަމަދާން ޗެލެންޖްގައި މިހާތަނަށް 20 ގައުމަކުން ވަނީ ބައިވެރިވެފައެވެ. މީގެ ތެރޭގައި ސައޫދީ އަރަބިއްޔާ، ޔޫއޭއީ، ޕާކިސްތާނު، އިންޑިޔާ، އެމެރިކާ، ކެނެޑާ، މެކްސިކޯ، އަދި އޮސްޓްރީއާ ހިމެނެއެވެ. މިގްލޯބަލް ރަމަދާން ޗެލެންޖް ފެށިގެންދިޔައީ އިނގިރޭސިވިލާތުންކަމަށް ނޫސްތަކުން ރިޕޯޓުކޮށްފައިވެއެވެ.\nމިޗެލެންޖުގެ ދަށުން އެކި ކަހަލަ ފިޓްނަސް ހަރާތްތައް ކުރެވެއެވެ. މިޗެލެންޖުގެ ހަމައެކަނި ގަވާއިދަކީ ކުރާ ކޮންމެ ހަރަކާތެއް ތަކުރާރު ކުރުމުގައި ނަންބަރު ތިނެއް ހިމެނުމެވެ. މިސާލަކަށް، ތިން މޭލަށް ހިނގުން، 30 ދުވަސްވަންދެން ބައިސްކަލު ދުއްވުން، 30 މިނެޓަށް ޔޯގާ ހެދުން، 30 ޕުޝަޕް ހެދުމެވެ. މި ޗެލެންޖު ބޭނުންގޮތަކަށް ފުރިހަމަ ކުރެވޭއިރު، ރަމަޟާން މަސް ނިމެންދެން މިޗެލެންޖު ކުރިއަށްދާނެކަމަށްވެއެވެ.


E TUKURI in fannuverinnah au ummeedhuthakeh genesdheefi - vNews.mv\nއީ ޓުކުރިން، ފަންނުވެރިންނަށް އައު އުންމީދުތަކެއް ގެނެސްދީފި\nވީނިއުސް 27 November 2019, 15:24\nޒަމާނުއްސުރެވެސް ދިވެހިންނަކީ ހުނަރުން ފުރިގެންވާ މަސައްކަތްތެރި ބައެކެވެ. މިދުވަސް ކޮޅު ދަރުބާރުގެ އަދި ދަރުބާރުގެ ހިމެނޭ ސަރަހައްދުގެ ކޮންމެ ދިމާލަކަށް ބަލައިލިނަމަވެސް އެކަންފެނިގެންދާނެއެވެ. އަތްތެރި މަސައްކަތް ތަކުން ފެށިގެން ގޮސް ތަފާތު އެކި އެކި ހިރިގަލުގެ މަސައްކަތާއި، ކާބޯތަކެއްޗާއި، ރީތިވުމަށް ބޭނުންވާ ސާމާނާއި އަދި މި ނޫންވެސް މިފަދަ އެތަކެއް އުފެއްދުންތަކެއް ފެނިގެންދެއެވެ. އެހެންނަމަވެސް ހިތާމައަކީ މިހާރަކަށްއައިސް މިފަދަ މަސައްކަތްތެރިންގެ މަސައްކަތްތައް ފަނޑުވަމުންދާކަމެވެ. އޭގައި ވަރަށްގިނަ ސަބަބުތަކެއް އެބަހުއްޓެވެ.\nއޭގެތެރޭގައި ވަރަށް ގިނަވަގުތާއި ބޮޑު ހޭދައެއްކޮށްގެން ކުރެވޭ މަސައްކަތުން އެއްވެސް މަންފާއެއް ނުލިބުމާއި އެތަކެތި ވިއްކޭނެގޮތެއް ނެތުމާއި، އަދި މާރކެޓް ކުރެވޭނެ ގޮތެއް ނެތުމެވެ. މިހުރިހާ ގޮންޖެހުންތަކަކާއެކު މިފަދަ އުފެއްދުންތެރިންވަނީ މާޔޫސްވެފައެވެ، ހުނަރު ދައްކާލުމަށް ފެންބޮވައިގަނެފައިތިބޭ އުފެއްދުންތެރިންނަށް ލިބެނީ މިފަދަ މަދު ފުރުސަތުތަކެވެ. ނަމަވެސް މިފަހަރު ފަންނު އެކްސްޕޯއިން ފަންނުވެރިންނަށް ލިބިގެންދިޔައީ އުންމީދީ ހަބަރުތަކެކެވެ. އެފަދަ ފަރާތްތަކުގެ އުފެއްދުން މާރކެޓްކުރެވި ވިއްކޭނެ މަގު ތަނަވަސް ވެގެންދިއުމެވެ.\nއެގޮތުން ދާދި ފަހުން މޯލްޑިވްސް ޕޯސްޓް ލިމިޓެޑް އިން ތަޢާރަފް ކުރި އީ-ޓުކުރި ލޯކަލް ޕްލެޓްފޯމަކީ މިފަދަ ފަންނުވެރިންގެ މަސައްކަތްތައް އިތުރަށް ފުޅާކޮށް އާމްދަނީ އިތުރު ކުރުމަށް ހުޅުވިގެންދިޔަ ރަނުގެ ފުރުސަތެކެވެ. އީ-ޓުކުރި ލޯކަލް ޕްލެޓްފޯމަކީ ކުދި އަދި މެދުފަންތީގެ ވިޔަފާރިތަކާ ކޯޕަރޭޓިވްސްތަކާއި އަދި އޮންލައިން ވިޔަފާރީގެ ތެރެއަށް ވަންނަން ބޭނުންވާ ފަރާތްތަކަށް މޯލްޑިވްސް ޕޯސްޓުން ފޯރުކޮށްދޭ އީ-ކޮމާރސް ސޮލިއުޝަން އެކެވެ. މިޕްލެޓްފޯރމަށް އޮންބޯޑުވާން ބޭނުންވާ ފަރާތްތަކަތް ރެޖިސްޓްރީވުމުން ފެށިގެން މުދާ އަޕްލޯޑު ކުރުމާއި އިޝްތިހާރުކުރުމުގަ ވެސް އީ-ޓުކުރި ޓީމްގެ އެހީތެރިކަން ލިބިގެން ދެއެވެ. އަދި މިޕްލެޓްފޯރމަށް އޮންބޯޑުވާ ފަރާތްތަކުގެ ފިހާރަތައް މި ޕްލްޓްފޯމުގައި ގާއިމްކުރެވި، މުދާ ވިއްކުމާއި، އޮންލައިންކޮށް ފައިސާދެއްކުމާއި އަދި ކަސްޓަމަރުންނާ މުއާމަލާތް ކުރުމުގެ ފުރުސަތު މި ޕްލެޓްފޯމުގެ ޒަރީޢާއިން ލިބިގެންދެއެވެ. އަދި މީގަ އެންމެ ފާހަގަ ކޮއްލެވޭ ކަމަކީ މި ޕްލެޓްފޯމުގެ ތެރެއިން ގަނެވިއްކާ މުދާ ޕޯސްޓުގެ ޑެލވަރީ ނިޒާމުގެ ތެރެއިން މާލެއާއި ރާއްޖޭގެ ކަންކޮޅޮތަކަށް ރައްދުކޮށްދެވޭ ކަމެވެ.\nމި ޕްލެޓްފޯމަކީ ގާނޫނީގޮތުން ރަޖިސްޓަރީވެފައިވާ ކުދި ބޮޑު ހުރިހާ ވިޔަފާރިތަކާ ކޯޕަރޭޓިވްސްތަކަށް ހިލޭ ހުޅުވާލެވިފައިވާ ޕްލެޓްފޯމެކެވެ. އީ-ޓުކުރި މި ޕްލެޓްފޯމް ފަރުމާކުރެވިފައިވަނީ އޮންލައިން ވިޔަފާރިއެއް ހިންގުމަށް ބޭނުންވާ މައިގަޑު ކޮމްޕޯނަންޓްތައް ހިމަނައިގެންކަމަށްވާތީ، މާބޮޑު އޮޕަރޭޝަނަލް ކޮސްޓަކާ ނުލައި މި ޕްލެޓްފޯރމްގައި މުދާ ވިއްކައި، އިންވެންޓްރީ މެނޭޖްކޮށް، އިޝްތިހާރުކުރުމުގެ އިތުރުން މުދާ ޓްރާންސްޕޯޓުކުރުމާއި ޑިސްޓްރިބިއުޝަންގެ ހުރިހާ ޚިދުމަތެއް މި ޕްލެޓުފޯރމުގެ ޒަރީޢާއިން ލިބިގެންދާނެއެވެ. އަދި މި ޕްލެޓްފޯމްގައި ގާއިމްކުރެވިފައިވާ ޕޭމަންޓް ގޭޓްވޭ މެދުވެރިކޮށް، ކުރެވޭ ހުރިހާ ވިޔަފާރި މުޢާމަލާތްތަކަށް ރިއަލް-ޓައިމްގައި ފައިސާ ދެއްކުމުގެ ފަސޭހަކަން ލިބިގެންދާނެއެވެ.\nމި ޕްލެޓުފޯމުގެ އެންމެ މުހިންމު ކޮމްޕޯނަންޓް ކަމުގައިވާ "ވެސަލް މެނޭޖްމަންޓް ސިސްޓަމް" އަކީ މި ޕްލެޓްފޯމުގެ ތެރޭގައި ހިންގާ ވިޔަފާރި މުޢާމަލާތްތަކުން އުފައްދާ މުދާ ކަނޑުމަގުން ޓްރާންސްޕޯރޓު ކުރުމަށްޓަކައި ގާއިމްކުރެވިފައިވާ ނިޒާމެކެވެ. މި ނިޒާމުގެ ތެރެއަށް ވަންނަ އުޅަދުފަހަރު މެދުވެރިކޮށް ރާއްޖޭގެ ކަންކޮޅުތަކަށް މުދާ އުފުލުމާއި ޑެލިވަރީ އާއި ޓްރެކިންގ ގެ ޚިދުމަތް އީޓުކުރި ޕްލެޓްފޯމުގެ ވިޔަފާރިތަކަށް ފޯރުކޮށްދެވޭނެއެވެ.


ކަނޑޫދޫ މިރުހުގެ އަގު އަނެއްކާވެސް އުފުލިއްޖެ، ކިލޯއެއް 1،200 ރުފިޔާއަށް | Jazeera\tކަނޑޫދޫ މިރުހުގެ އަގު އަނެއްކާވެސް އުފުލިއްޖެ، ކިލޯއެއް 1،200 ރުފިޔާއަށް - Jazeera\nކަނޑޫދޫ މިރުހުގެ އަގު އަނެއްކާވެސް އުފުލިއްޖެ، ކިލޯއެއް 1،200 ރުފިޔާއަށް\nޢަލީ ޔާމީން May 5, 2019 82 views0\nމާދަމާއަކީ ރަމަޟާން މަހުގެ ފުރަތަމަ ދުވަހެވެ. ރަމަޟާން މަސް ދިވެހިންނާއި ބައްދަލު ކުރާއިރު ބާޒާރުގައި ތަކެތީގެ އަގުތައް މިވަނީ އުފުލިފައެވެ.\nއެގޮތުން ރޯދަ މަހު ދިވެހިން އެންމެ ގިނައިން ބޭނުންކުރާ އެއް ބާވަތް ކަމަށްވާ މިރުހުގެ އަގު ބާޒާރުގައި ވަނީ ބޮޑުތަނުން އުފުލިފައެވެ. ހާއްސަ ގޮތެއްގައި ބާޒާރުގައި ކަނޑޫދޫ މިރުހުގެ އަގު ވަނީ ރަނަށްވެފައެވެ.\nމިއަދު ދަތުރުވެރިންގެ މާރުކޭޓުގައި ކަނޑޫދޫ މިރުސް ކިލޯއެއް ވިއްކަމުން އަންނަނީ 1،000 ރުފިޔާއާއި 12،00 ރުފިޔާއާއި ދެމެދުގެ އަގުތަކެއްގައެވެ. އެއީ 100 ގްރާމް މިރުސް 100 ރުފިޔާއާއި 120 ރުފިޔާއާއި ދެމެދުގެ އަގުތަކަށެވެ.\nކަނޑޫދޫ މިރުސް ކިލޯއެއްގެ އަގު 1،000 ރުފިޔާއިން 1،200 ރުފިޔާއަށް އުފުލިފައި މިވަނީ އެންމެ ދުވަހެއްގެ ތެރޭގައެވެ. އެގޮތުން މިދިޔަ ހުކުރު ދުވަހުވެސް ކަނޑޫދޫ މިރުސް ކިލޯއެއް ބާޒާރުގައި ވިއްކީ 950 ރުފިޔާއާއި 1،000 ރުފިޔާއާއި ދެމެދުގެ އަގުތަކެއްގައެވެ.\n"ވަރަށް ނުލިބޭ މިހާރު މިރުސް. އެހެންވެގެން މިހާ ބޮޑަށް އަގު އުފުލިގެން މިއުޅެނީ އަދިވެސް އަގު އުފުލާނެ" އޭނާ ބުންޏެވެ.\nކަނޑޫދޫ ކައުންސިލްގެ ރައީސް އަލީ ނާސިހު "ޖަޒީރާ ނިއުސް"އަށް މައުލޫމާތު ދެމުން ވިދާޅުވީ، މިއަހަރުގެ ހޫނު މޫސުމާއި ގުޅިގެން ރަށުގައި މިރުހުގެ ދަނޑުވެރިކަން ކުރަމުން އަންނަ ފަރާތްތަކަށް ބޮޑެތި ގެއްލުންތަކެއް ވެފައިވާ ކަމަށާއި، ބައެއް މިރުސް ދަނޑުތަކުގައި ހުރި މިރުސް ގަސްތައް މަރުވެފައިވާ ކަމަށެވެ. އަދި މިހާރު ރަށުގައި މިރުސް ހުރި ދަނޑުތައް މަދުކަން އޭނާ ފާހަގަކުރެއްވިއެވެ.\nވިޔަފާރިވެރިން ބުނާ ގޮތުން ކަނޑޫދޫ މިރުހުގެ އަގު ރަމަޟާން މަހުގައިވެސް ނުވެއްޓޭނެއެވެ.


އީރާން އެމެރިކާގެ ހަމަލާތަކެއް Archives - Suvaadheeb\nކެޓަގަރީ އީރާން އެމެރިކާގެ ހަމަލާތަކެއް\nއީރާން އެމެރިކާގެ ހަމަލާތަކެއް\nއެމެރިކާއިން އީރާނަށް އަސްކަރީ ގޮތުން ރައްދެއް ނުދޭނެ\nއާޓިކަލް ޕޯސްޓްކުރީ ސުވާދީބު 1 އަހަރު ކުރިން يناير 8, 2020 0185\nރޭ އީރާނުން އިރާގުގައި ހުރި އެމެރިކާގެ މަރުކަޒުތަކަށް ދިން ހަމަލާތަކާއި ގުޅިގެން އިރާނާއި ދެކޮޅަށް އަސްކަރީ ފިޔަވަޅެއް އަޅަން އެމެރިކާ އިން ފަސްޖެހިއްޖެއެވެ. އެމެރިކާގެ ރައީސް ޓްރަމްޕް ހަމަލާތަކާއި ގުޅިގެން ވާހަކަދައްކަމުން ރައްދު ހަމަލާ\nއާޓިކަލް ޕޯސްޓްކުރީ ސުވާދީބު 1 އަހަރު ކުރިން يناير 8, 2020 0204\nއީރާނުގެ ކޮމާންޑަރު ޣައްސާމް ސުލައިމާނީ އަވަހާރަކޮށްލުމާ ގުޅިގެން ރައްދުގައި އީރާނުން އިރާގަށް ދިން ހަމަލާތަކަށްފަހު އެމެރިކާގެ ރައީސް ޓްރަމްޕް، ބިރުން ގޮތް ދޫކޮށް، ސުލްހަ ވާން ނިންމައިފިއެވެ. އީރާނުން އިރާގުގައި އެމެރިކާ ސިފައިން ތިބޭ\nއެންމެ ފަހުގެ އަމާޒަކީ އެމެރިކާ ސިފައިން ފައްސާލުން – ރޫހާނީ\nއާޓިކަލް ޕޯސްޓްކުރީ ސުވާދީބު 1 އަހަރު ކުރިން يناير 8, 2020 0232\nއީރާނުގެ ކޮމާންޑަރު އަވަރާކޮށްލުމުން އީރާންގެ އެންމެ ފަހުގެ ޖަވާބަށް ވާނީ މެދުރިއުމަތީގައި ތިބި އެމެރިކާ ހުރިހާ ސިފައިން ފައްސާލުންކަމަށް އީރާން ރައީސް ހަސަން ރޫހާނީ ވިދާޅުވެއްޖެއެވެ. އިތުރު ތަފްސީލް އަންނަނީ…..\nވެއްޓުނު ފްލައިޓުގެ ކަޅު ފޮށި ނުދޭނެ ކަމަށް އީރާނުން ބުނެފި\nއާޓިކަލް ޕޯސްޓްކުރީ ސުވާދީބު 1 އަހަރު ކުރިން يناير 8, 2020 0288\nވެއްޓުނު ޔޫކްރޭން ފްލައިޓުގެ ކަޅު ފޮށި ނުދޭނެ ކަމަށް އީރާނުން ބުނެފިއެވެ. އެ ފްލައިޓް ވެއްޓިފައި ވަނީ، ޔޫކްރޭނުގެ ކިއެވް އަށް ދަތުރުކުރަމުން ދަނިކޮށެވެ. އެ ބޯޓުން 176 މީހަކު ދަތުރު ކުރިއިރު، އެންމެން\nއީރާން އެމެރިކާގެ ހަމަލާތަކެއް ދުނިޔެ\nސުލައިމާނީގެ މަރުގެ ބަދަލު ހިފާނީ އެމެރިކާގެ “ފައި ބުރިކޮށްލައިގެން”: އީރާންގެ ލީޑަރު\nއާޓިކަލް ޕޯސްޓްކުރީ ސުވާދީބު 1 އަހަރު ކުރިން يناير 8, 2020 0130\nއީރާނުގެ ކޮމާންޑަރު، ގާސިމް ސުލައިމާނީގެ މަރުގެ ބަދަލު ހިފާނީ އެމެރިކާގެ “ފައި ބުރިކޮށްލައިގެން” ކަމަށް އެގައުމުގެ ރޫހާނީ ލީޑަރު އާޔަތުﷲ އަލީ ޚަމީނީ ވިދާޅުވެއްޖެ އެވެ. އީރާނުގެ ދައުލަތުގެ ޓީވީ މެދުވެރިކޮށް އެގައުމުގެ ރައްޔިތުންނާ\nއެމެރިކާއިން ޖެނެރަލް ސޮލޭމާނީ މަރައިލުމަކީ ހަނގުރާމައިގެ އަމަލެއް: އީރާން\nއާޓިކަލް ޕޯސްޓްކުރީ ސުވާދީބު 1 އަހަރު ކުރިން يناير 8, 2020 0265\nއެމެރިކާއިން ޖެނެރަލް ގާސިމް ސޮލޭމާނީ މަރައިލުމަކީ ހަނގުރާމައިގެ އަމަލެއްކަމަށް އީރާން އިން ބުނެފިއެވެ. ގާސިމް ސޮލެމާނީ ހުކުރު ދުވަހު މާރާލާފައިވަނީ އިރާގުގެ ބަގުދާދުގެ އެއާޕޯޓު ކައިރިން ޑްރޯން ހަމަލާއެއް ދީގެން އެމެރިކާއިންނެވެ. އެމެރިކާގެ މި\nތިން ވަނަ ބޮޑު ހަނގުރާމަ ފެށޭ ވަގުތު ޖެހެނީތަ؟\nއާޓިކަލް ޕޯސްޓްކުރީ ސުވާދީބު 1 އަހަރު ކުރިން يناير 8, 2020 0309\nއެމެރިކާގެ އިން ހަމަލާދީ އީރާންގެ އެންމެ އިސް އެއް ޖެނެރަލް އަވަހާރަކޮށްލުމާއި އެކު މެދުއިރުމަތީގައި ހަނގުރާމައެއް ފެށިދާނެ ކަމުގެ ބިރު މިވަނީ ބޮޑުވެފައެވެ. އަދި އީރާނާއި އެމެރިކާ އިން ހަނގުރާމައެއް ފަށައިފި ހާލަތެއްގައި އެހަނގުރާމައަށް\nސުވާދީބު3މަސް ކުރިން أكتوبر 30, 2020\n3 މަސް ކުރިން أكتوبر 30, 2020 0\nސުވާދީބު9މަސް ކުރިން أبريل 20, 2020\n9 މަސް ކުރިން أبريل 20, 2020 0\nސުވާދީބު 10 މަސް ކުރިން أبريل 11, 2020\n10 މަސް ކުރިން أبريل 11, 2020 0\nސުވާދީބު 10 މަސް ކުރިން مارس 19, 2020\n10 މަސް ކުރިން مارس 19, 2020 0


ފްރަންޓްލައިންގައި މަސައްކަތްކުރާ ފުލުހުންނަށް ލިޓަސް އިން ހެލްމެޓް ހަދިޔާ ކޮށްފިއެވެ.\nހެލްމެޓް ހަދިޔާ ކުރުމަށް އިސްކަންދަރު ބިލްޑިންގގައި މިއަދު ބޭއްވި ރަސްމިއްޔާތުގައި ފުލުހުންގެ ފަރާތުން މި ހެލްމެޓްތަކާ ހަވާލުވެލެއްވީ ހެޑް އޮފް ސެންޓްރަލް ޕޮލިސިންގ ކޮމާންޑް، އެސިސްޓެންޓް ކޮމިޝަނަރ އޮފް ޕޮލިސް އިސްމާއީލް ނަވީނެވެ.\nހެލްމެޓްތަކާ ހަވާލުވެލައްވައި އެސިސްޓެންޓް ކޮމިޝަނަރ އޮފް ޕޮލިސް އިސްމާއީލް ނަވީން ދެއްކެވި ވާހަކަ ފުޅުގައި، ޓްރެފިކާ ގުޅުންހުރި ކަންކަމާއި އަދި އެހެނިހެން ކަންކަމުގައިވެސް ލިޓަސްގެ ފަރާތުން ފުލުހުންނަށް ފޯރުކޮށްވާ އެހީތެރިކަމަށް ޝުކުރު އަދާކުރެއްވިއެވެ. އަދި ޓްރެފިކް މައްސަލަތައް މަދުކޮށް އާންމު ރައްޔިތުން ހޭލުންތެރި ކުރުވުމަށް ދެ ފަރާތް ގުޅިގެން މަސައްކަތްކޮށް އިތުރު ކަންކަން ކުރިއަށް ގެންދިއުމާ ގުޅޭގޮތުން ވާހަކަފުޅު ދެއްކެވިއެވެ.\nފުލުހުންނާ ހެލްމެޓްތައް ހަވާލުކޮށްދެއްވައި ލިޓަސްގެ ޖެނެރަލް މެނޭޖަރ އަހުމަދު ޒާހިރު ދެއްކެވި ވާހަކަ ފުޅުގައި، ލިޓަސްގެ ފަރާތުން ފުލުހުން ބޭނުންވާ އެހީތެރިކަން ފޯރުކޮށްދެއްވާނެ ކަމުގެ ޔަގީންކަން ދެއްވިއެވެ.\nމިރަސްމިއްޔާތުގައި، ފްރަންޓްލައިންގައި މަސައްކަތްކުރާ ފުލުހުންނަށް ލިޓަސްގެ ފަރާތުން 100 ހެލްމެޓް ހަދިޔާ ކޮށްފައިވެއެވެ.\nމި ރަސްމިއްޔާތުގައި، އެސިސްޓެންޓް ކޮމިޝަނަރ އޮފް ޕޮލިސް އިސްމާއީލް ނަވީނާއި، ޓްރެފިކް މެނޭޖްމަންޓް ޑިޕާޓްމަންޓްގެ ހެޑް، ސްޕްރިންޓެންޑެންޓް އޮފް ޕޮލިސް ހުސައިން ސަމީރާއި، ޑިޕާޓްމަންޓްގެ އިސްވެރިން ބައިވެރިވެލެއްވިއެވެ. ލިޓަސްގެ ފަރާތުން މި ރަސްމިއްޔާތުގައި ބައިވެރިވެލެއްވީ ޖެނެރަލް މެނޭޖަރ އަހުމަދު ޒާހިރާއި، އެޑްމިނިސްޓްރޭޓަރ ފާޠިމަތު ފިލީޝިޔާ އަދުނާނެވެ.


Muvazzafunna faaralaa cushion eh ge massala hoonuvejje | Mihaaru\nލައިފްސްޓައިލް / ވަޒީފާ\nމުވައްޒަފުންނަށް "ފާރަލާ" ކުޝަންއެއްގެ މައްސަލަ ހޫނުވެއްޖެ\n14 ޖެނުއަރީ 2021 - 07:52\nޗައިނާގެ ޓެކް ކުންފުންޏަކުން އެތަނުގެ މުވައްޒަފުންނަށް ހަދިޔާއެއްގެ ގޮތުގައި، އިށީންނަ ގޮނޑިގައި އަޅަން ދިން "ސްމާޓް ކުޝަން" އަކީ މުވައްޒަފުންގެ ސިއްހަތަށްޓަކައި ދިން އެއްޗެއް ކަމަށް ގަބޫލު ކުރެވުނަސް އޭގެ ބޭނުން ކުންފުނީގެ މެނޭޖްމަންޓުން ހިފަނީ "ފާރަލާ" އެއްޗެއްގެ ގޮތުގައިކަން ފަޅާއަރައި މައްސަލަ ހޫނުވެއްޖެ އެވެ.\nޒެޖިއަން ޕްރޮވިންސްގައި ހީބޯ ޓެކްނޮލޮޖީގެ ނަމުގައި ހިންގާ ކުންފުނީގެ ބައެއް މުވައްޒަފުން މި ވާހަކަ ބައެއް މީޑިއާތަކާ ވެސް ހިއްސާކޮށްފައިވެ އެވެ. އެ މީހުން ބުނި ގޮތުގައި ކުންފުނީގެ ފަރާތުން "ސްމާޓް ކުޝަން" ދިނީ މުވައްޒަފުން މަސައްކަތްކުރާ ވަގުތުތަކުގައި ސިއްހަތަށް ސަމާލުކަން ދިނުމަށް ހިތްވަރު ދިނުމުގެ ގޮތުން ކަމަށް ގަބޫލުކުރި އެވެ.\nއެ ކުޝަން އަކީ އިށީންނަ ގޮނޑީގައި އެ އަޅާލައިގެން އޭގެ މަތީގައި އިންނަ އިރު އޮފީސްތެރޭގައި ބަހައްޓާފައި ހުންނަ ސިސްޓަމްތަކެއް މެދުވެރިކޮށް މީހާގެ ހިތުގެ ވިންދާއި ނޭވާލާ މިންވަރާއި އިށީނދެގެން އިންނަ ގޮތް ފަދަ ކަންކަން މޮނިޓާކުރާ އެއްޗެކެވެ. އަދި މާ ގިނަ އިރު އިށީނދެ އިންނަ ނަމަ ތެދުވެ، ހަރަކާތްކުރަން ވެސް "ސްމާޓް ކުޝަން" އިރުޝާދު ދެ އެވެ.\nމިކަންކަން ކުޝަން ކޮށްދޭތީ މުވައްޒަފުން ކުރިން ގަބޫލުކުރީ މިއީ އެ މީހުންނާ ދޭތެރޭ ކުންފުނީގެ ފަރާތުން އަޅާލާތީ ދިން ހަދިޔާއެއް ކަމަށެވެ. އެކަމަކު މަސްތަކެއް ފަހުން އެނގުނީ "ސްމާޓް ކުޝަން" ގެ އެހީގައި ކުންފުނީގެ ވެރިން މުވައްޒަފުނަށް ފާރަލައި، ޒާތީ ކަންކަން ވެސް ބަލަމުންދާ ކަމެވެ.\n"އެކަމަކު އެ ކުޝަން ބޭނުންކޮށްގެން މުވައްޒަފުންނަށް ވަރަށް ބޮޑަށް މެނޭޖްމަންޓުން ފާރަލާ. އެގޮތުން މޫޑް ބަލައި މަސައްކަތްކުރާ ޑެސްކް ކައިރީގައި މުވައްޒަފަކު ނެތް ނަމަ އެކަން ވެސް ފާހަގަކޮށް އުސޫލުތަކުގެ ބޭރުން ފިޔަވަޅު އަޅާކަން ވެސް ވަނީ ފާހަގަކުރެވިފައި،" އަންހެން މުވައްޒަފަކު ބުންޏެވެ.\nއެހެން މުވައްޒަފަކު ބުނި ގޮތުގައި މިފަދަ ގޮތަކަށް "ސްމާޓް ކުޝަން" ގެ ބޭނުން ކުންފުނިން ހިފުމަކީ އެ މީހުން "ބަރަހަނާކޮށް، އަޅުވެތިކުރަން" މަސައްކަތް ކުރުމެވެ.\n"އެއިން ނަގާ ޑޭޓާގެ ބޭނުން މެނޭޖްމަންޓުން ދަނީ ނަހަމަގޮތުގައި ހިފަމުން. މިއީ ހަގީގަތުގައި މުވައްޒުންނަށް ބިރު ވެސް ދެއްކުން ކަހަލަ ކަމެއް،" މުވައްޒަފަކު ބުންޏެވެ.\nހީބޯ ޓެކްނޮލޮޖީގެ މި އަމަލުގެ ވާހަކަ ތިލަވުމުން ވަރަށް ގިނަ ބަޔަކު ދަނީ އެ ކުންފުންޏަށް ފާޑު ވެސް ކިޔަމުންނެވެ.\nމިކަމާ ގުޅިގެން ކުންފުނީގެ ތަރުޖަމާނު ވިދާޅުވީ "ސްމާޓް ކުޝަން" މުވައްޒަފުންނަށް ދިނީ އެއްކުރަން ހަމަޖެހިފައިވާ ޓެސްޓް ޑޭޓާތަކެއްގެ ބޭނުމުގައި ކަމަށެވެ.\n"އެއީ މުވައްޒަފުން މޮނިޓަކޮށް ފާރަލާން ބޭނުންކުރާ އެއްޗެއް ނޫން. އެއީ އަހަރެމެން މާކެޓަށް ނެރެން ނިންމާފައިވާ ސްމާޓް-ސީޓް އެކްސަރީޒްތަކެއް ޓެސްޓްކުރުމުގެ ތެރެއިން މުވައްޒަފުންނަށް ދިން ކުޝަންތަކެއް." އޭނާ ވިދާޅުވި އެވެ.\nޗައިނާ ހިއުމަން ރައިޓްސް ވަޒީފާ


Hanguraama veri sarahahdheh gai ufanvi2kujjeh ge mamma akee dhivesseh kamah kanda alhaifi - One Online\nރާއްޖެއިން ބޭރުގައި ހަނގުރާމަވެރި ސަރަހައްދެއްގައި އުފަންވި ދެ ކުއްޖެއްގެ މަންމައަކީ ދިވެއްސެއް ކަމަށް ފެމިލީ ކޯޓުން ފުރަތަމަ ފަހަރަށް ކަނޑައަޅައިފިއެވެ.\nރައްޔިތުންގެ މަޖިލީހުން މިދިޔަ އަހަރުގެ ނޮވެމްބަރު މަހު ވަނީ ޓެރަރިޒަމްގެ ގާނޫނަށް އިސްލާހު ގެނައުމުގެ ބިލުގައި، ހަނގުރާމަވެރި ސަރަހައްދަކަށް އުފަންވާ ދިވެހިންގެ ދަރިންނަށް، ދިވެހި ރައްޔިތުކަން ދޭނެ ގޮތްތަކެއް ކަނޑައަޅައިފައެވެ. އެ ބިލު ރައީސް އިބްރާހިމް މުހައްމަދު ސޯލިހު ތަސްދީގުކުރެއްވީ މިދިޔަ މަހުގެ 15 ގައެވެ.\nއިއްޔެ ޑިޕާޓްމަންޓް އޮފް ނޭޝަނަލް ރަޖިސްޓްރޭޝަން (ޑީއެންއާރް) ވަނީ ހަނގުރާމަވެރި ސަރަހައްދުތަކުގައި އުފަންވާ ކުދިން ރާއްޖޭގައި ރަޖިސްޓްރީކޮށްދިނުމާ ބެހޭ އުސޫލު ގެޒެޓްކޮށްފައެވެ. އެ އުސޫލުގައިވާ ގޮތުން ހަނގުރާމަވެރި ސަރަހައްދުތަކުގައި ދިވެހިންނަށް ލިބޭ ދަރިންނަކީ އެ މީހުންގެ ދަރިންކަން ސާބިތުކުރަން ފެމިލީ ކޯޓަށް ހުށަހަޅަން ޖެހެއެވެ.\nސީރިޔާގައި ހަނގުރާމަވެރި ސަރަހައްދެއްގައި އުޅުނު އަންހެނަކަށް ލިބުނު ދެ ދަރީންނަކީ އޭނާގެ ދަރީން ކަމަށް ފެމިލީ ކޯޓުން ހުކުމް ކޮށްފައިވަނީ މިއަދުއެވެ. އެ މައްސަލަ ކޯޓަށް ހުށަހެޅީ މި މަހުގެ ހަތަރު ވަނަ ދުވަހުއެވެ.\nފެމިލީ ކޯޓްގެ މީޑިއާ އޮފިޝަލް މިރޭ "ވަން" އަށް ވިދާޅުވީ މިއީ ފެމިލީ ކޯޓުން އެފަދަ ހުކުމެއްކުރި ފުރަތަމަ ފަހަރު ކަމަށެވެ.\nއެ ދެ ކުދިންގެ މަންމައަކީ ދިވެއްސެއް ކަމަށް ކަނޑައެޅީ ދެ ކުދިންގެ ޑީއެންއޭ އާއި އަންހެން މީހާގެ ޑީއެންއޭއާ އަޅައި ކިޔުމަށްފަހު ދިވެހި ފުލުހުން ހަދާފައިވާ މެޓާނިޓީ ޑީއެންއޭ ތަހުލީލު ރިޕޯޓަށާއި އެ ރިޕޯޓް ހެދި މީހާގެ ހެކިބަހުގެ އިތުރުން އެހެން ހެކިތަކަށް ރިއާޔަތް ކުރުމަށްފަހު ކަމަށް މީޑިއާ އޮފިޝަލް ވިދާޅުވިއެވެ.\nކޯޓަށް މިފަދަ މައްސަލައެއް ހުށަހަޅާތާ 14 ދުވަހުގެ ތެރޭގައި ނިންމަން ޖެހޭނެއެވެ. އަދި ކޯޓުން ގޮތް ކަނޑައަޅާތާ ހަތަރު ދުވަހުގެ ތެރޭގައި ކުދިން ރަޖިސްޓްރީކޮށް، އުފަންދުވަހުގެ ސެޓްފިކެޓް ހެއްދުމަށް ހުށަހަޅަން ޖެހޭނެއެވެ. އަދި ފޯމާއެކު ކޯޓުން މައްސަލަ ނިންމިގޮތުގެ ރިޕޯޓް ހުށަހަޅަން ޖެހޭނެއެވެ.\nގުޅޭ ޓެގު ޓެރަރިޒަމް އާއިލާއާއި ބެހޭ ކޯޓު ސީރިއާ


Kuda Kuhjjaku Rape Kuri Kamah Thuhumathu Kurevey Sifainge Meehaa Ah Dhauvaa Koffi - Vaguthu\nކުޑަކުއްޖަކު ރޭޕްކުރި ކަމަށް ތުހުމަތު ކުރެވޭ ސިފައިންގެ މީހާއަށް ދައުވާކޮށްފި\nއުމުރުން 14 އަހަރުގެ ކުޑަ އަންހެން ކުއްޖަކަށް ޖިންސީ ގޯނާ ކުރުމާއި، ބްލެކްމެއިލް ކުރުމާއި، ރޭޕް ކުރުމުގެ ތުހުމަތުގައި ހައްޔަރުކުރި ސިފައިންގެ މީހާގެ މައްޗަށް ޕްރޮސިކިިއުޓާ ޖެނެރަލް (ޕީޖީ) އޮފީހުން ދައުވާ ކޮށްފިއެވެ.\nޕީޖީން ބުނީ ހދ. ނޮޅިވަރަންފަރު، ޝެހެނާޒު، މުހައްމަދު އަލީގެ މައްޗަށް ކުޑަކުދިންނަށް ޖިންސީ ގޯނާކުރާ މީހުންނާމެދު ހާއްސަ އުސޫލުތަކަކަށް އަމަލުކުރުމުގެ ގާނޫނު ގެ ތިން ވަނަ މާއްދާގެ (ހ)އާ ހަވާލާދީ އެ މާއްދާގެ (ނ)ގެ ދަށުން، ދައުވާ ކުރަން ފޮނުވާފައިވާ ކަމަށެވެ. އެ އޮފީހުން އަދި ބުނީ، އޭނާގެ މައްޗަށް ކުރާ ދައުވާ އަކީ، ކުޑަކުއްޖެއްގެ ހަށިގަނޑުގައި ޖިންސީ ނިޔަތެއް އޮވެގެން ގަސްދުގައި އަތްލުމުގެ ކުށުގެ ދައުވާ ކަމަށެވެ. އެކަމާއި ގުޅޭ އިތުރު އެއްވެސް ތަފްސީލެއް ހާމައެއް ނުކުރެއެވެ.\nމި މައްސަލައަކީ މިދިޔަ ޖެނުއަރީ މަހުގެ ތެރޭގައި ބޭއްވި ރައްޔިތުންގެ މަޖިލީހުގެ ޖެންޑާ ކޮމެޓީގެ ބައްދަލުވުމެއްގައި އައްޑޫ މީދޫ ދާއިރާގެ މެންބަރު ރޮޒެއިނާ އާދަމް ދެއްކެވި ވާހަކަފުޅެކެވެ. އައްޑޫ މީދޫ ދާއިރާގެ މެމްބަރު ރޮޒައިނާ އާދަމް ވިދާޅުވީ ސިފައިންގެ ދެ މީހަކު 15 އަހަރުގެ ކުއްޖަކު ރޭޕް ކުރި ކަމަށާއި އެއްވެސް އަދަބެއް ނުލިބި އަދި ވެސް އެ މީހުން ދޫވެފައި ތިބި ކަމަށެވެ.\n"އެއްކަލަ ސިފައިންގެ މީހުން ޔުނީފޯމު އަޅައިގެން އޮފީހަށް ގޮސްގޮސް އެ ތިބެނީ. ރޭޕްކުރި ކުއްޖާ އެ ހުރީ ހުރި ގޮތަށް. ކަމެއް ކިޔައި ނުދެވޭ ވަރުގެ ކުއްޖެއް ނޫން. ފަނަރަ އަހަރުގެ ކުއްޖެއްގެ ވާހަކަ މި ދައްކަނީ. އެކަމަކު އަދި ވެސް އެ މީހުން ދޫވެފައި އެ ތިބެނީ،" ރޮޒައިނާ އާދަމް އެރޭ ވިދާޅުވިއެވެ.\nމި މައްސަލައާ ގުޅިގެން މުހައްމަދު އަލީ ހައްޔަރުކުރީ މިދިޔަ މަހުގެ 22ވަނަ ދުވަހުއެވެ.


Kuriah Oiy6Mas Dhuvahuge Thereygai Sifainge flat Thakuge...\nކުރިއަށް އޮތް6މަސްދުވަހުގެ ތެރޭގައި ސިފައިންގެ ފްލެޓްތަކުގެ މަސައްކަތް ނިމޭނެ - އާދަމް ޝަރީފް\n6 މަސް,4ދުވަސް, 21 ގަޑި, 53 މިނެޓް, 24 ސިކުންތު ކުރިން 2630އަނާ އަހްމަދު\nކުރިއަށް އޮތް6މަސްދުވަހުގެ ތެރޭގައި ސިފައިންގެ ފްލެޓްތަކުގެ މަސައްކަތް ނިމޭނެ ކަމަށް ޑިފެންސް މިނިސްޓަރ އާދަމް ޝަރީފް އުމަރު ވިދާޅުވެއްޖެއެވެ.\nނޫސްވެރިންނަށް މައުލޫމާތު ދެއްވަމުން ޑިފެންސް މިނިސްޓަރ އާދަމް ޝަރީފް އުމަރު ވިދާޅުވި ސިފައިންގެ ފްލެޓްގެ މަސައްކަތްތައް ފައްޓަވާފައިވަނީ ކުރީގެ ޑިފެންސް މިނިސްޓަރ ކާނަލް މުޙައްމަދު ނާޒިމްގެ ވަޒީރު ކަމުގެ ދައުރުގައި ކަމަށެވެ.\nއަދި އާދަމް ޝަރީފް މިނިސްޓަރ ކަމާއި ހަވާލުވެވަޑައިގެން އެންމެ ފުރަތަމަ ހަފްތާގެ ތެރޭގައި، ފްލެޓްތައް އަޅާ ސަރަހައްދަށް ޒިޔާރަތްކުރެއްވި ކަމަށެވެ. އަދި އޭރު ހަމައެކަނި ހުރީ ބިންގާ އެޅުމަށް ވަޅު ކޮނުން ފިޔަވާ އިތުރު އެއްވެސް މަސައްކަތެއް ނުކޮށްކަންވެސް މިނިސްޓަރ ފާހަގަކުރެއްވިއެވެ.\n"އަޅުގަނޑު ބެލީ އެގްރިމަންޓް އޮތް ގޮތަކާއި މަސައްކަތް ކުރިއަށް ގެންގޮސްފައިވާ ގޮތް. ބެލިއިރު ނޫމަޑި ކިޔާ ކުންފުންޏަކަށް މަސައްކަތް ހަވާލުކޮށްފައިވަނީ. އެގްރިމަންޓްގައި އޮތް ގޮތުން މަސައްކަތް ފަށަނީވެސް ސިފައިން އަތުން ފައިސާ ނެގުމަށްފަހު ފައިސާ ސިފައިންނަށް ދީފަ. އެހިސާބަށް އައިރު ސިފައިން އަތުން ފައިސާ ނަގާފަ އެ އެގްރިމަންޓްގެ ދަށުން އޮތީ ފައިސާ ނޫމަޑިއާއި ހަވާލުކޮށްފަ. އަދި އެފައިސާއަށް ވީ ކިހިނެތްތޯ ބަލަން މަސައްކަތް ކުރިއިރު މަސައްކަތުގައި އުޅުއްވިބޭފުޅުން ރާއްޖޭގައި ނޫޅުއްވުމާއި އަދި ރާއްޖެ ދޫކުރައްވާފަ އެބޭފުޅުން ވަޑައިގެންނެވުމާއި އެބޭފުޅުންގެ ބައެއް އެސެޓުގެ ގޮތުގައި ހުރި ތަކެއްޗަކީވެސް އޭރު އެހެން ދިމަ ދިމާލުގައި ރަޖިސްޓްރީ ކުރެވިފައި ހުރި ތަކެތި. އަދި އެފައިސާ ހޯދުމަށް، ފަހުން ނޫމަޑީގައި މަސައްކަތް ކުރައްވާ ބޭފުޅުން ރާއްޖެ އައުމުން ބައްދަލުކޮށްގެން ވަރަށް މަސައްކަތް ކުރިން." މިނިސްޓަރ ވިދާޅުވިއެވެ.\nމިނިސްޓަރ ވިދާޅުވީ އެ މައްސަލަ ޕޮލިހަށް ހުށަހަޅައިގެން ފައިސާ ނުލިބުމުން، އެއްބަސްވުން އުވާލުމަށްފަހު އެހެން ބަޔަކާއި އެކީ މަސައްކަތް ކުރަން ވިސްނެވި ކަމަށެވެ.\nނަމަވެސް ފްލެޓްތައް އެޅުމުގެ މަސައްކަތް ރޭވިއިރު، ފުރަތަމަ ސްޓޭޖްގައި އިންވެސްޓްކުރާނެ ގޮތެއް ރާވާފައިނުވާ ކަމަށެވެ. އަދި ސިފައިންގެ ބޭފުޅުން އަތުން ޖުމްލަ ގާތްގަނޑަކަށް އެއްލައްކައެއްހާ ފައިސާ ނަގާފައިރު، ދެން ވިސްނެވީ އިންވެސްޓްމެންޓެއް ނެތި ފްލެޓް އެޅުން ހުއްޓާލާފައި އެފައިސާ ހޯދައިދޭން މަސައްކަތް ކުރާނީތޯ ނުވަތަ ފައިސާ ހޯދަން މަސައްކަތްކުރަމުން ސަރުކާރާއި ގުޅިގެން އިމާރާތް އެޅޭނެ ގޮތެއް ހޯދާނީތޯ ކަމަށެވެ.\nސިފައިން ބޭނުންވަނީ ފްލެޓްތައް ކަމަށްވާތީ، ފަހުން ނިންމީ ސަރުކާރާއި ގުޅިގެން ފްލެޓްތައް އެޅުމަށް ކަމަށްވެސް މިނިސްޓަރ ވިދާޅުވިއެވެ.\nއެމަނިކުފާނު ވިދާޅުވީ ސަރުކާރާއި ގުޅިގެން މިހިސާބަށް އައި އިރު ފްލެޓް އެޅުމުގެ މަޝްރޫގެ ތެރެއިން، ވަރަށް ގިނަ މަސައްކަތްތައް ކުރެވިފައިވާ ކަމަށެވެ. އަދި ކުރިއަށް އޮތް6ދުވަސް ތެރޭގައި ފްލެޓްގެ މަސައްކަތްތައް އެއްކޮށް ނިންމާލެވޭނެ ކަމަށްވެސް މިނިސްޓަރ ވިދާޅުވިއެވެ.\nސިފްކޯ ފްލެޓް ސިފައިން ޑިފެންސް މިނިސްޓަރ ޑިފެންސް މިނިސްޓަރ އާދަމް ޝަރީފް އުމަރު\n16 މިނެޓް ކުރިން50\n39 މިނެޓް ކުރިން 16 0


Covid-19: Lanka Gai Baleege Haalathu Rangalhu, Ekamaku Airport Hulhuvun Faskohffi - Vaguthu\nކޮވިޑް-19 އާ ގުޅިގެން ބަންދުކޮށްފައިވާ އަވައްޓެރި ސްރީލަންކާގެވެސް އިންޓަނޭޝަނަލް އެއާޕޯޓް ހުޅުވާ ތާރީހް ފަސްކޮށްފިއެވެ.\nކޮވިޑް-19ގެ ހާލަތު އެ ގައުމުގައި މިހާރު އޮތީ ކޮންމެވެސް ވަރަަކަށް ރަނގަޅުވެފައެވެ. މިހާރު އެ ގައުމުން ވޭދަނަތައް (ކޭސްތައް)ފެންނަމުން ދަނީ ވަރަށް މަދުންނެވެ. އަދި މިހާރު މުޅި އެ ގައުމުގައި އިއުލާނުކޮށްފައި އޮތް ކާފިއުވެސް ވަނީ އުވާލާފައެވެ.\nލަންކާގެ ނޫސްތަކުން ރިޕޯޓްކޮށްފައިވާ ގޮތުން ކުރިން އޮގަސްޓް އެއް ވަނަ ދުވަހު ލަންކާގެ ވައިގެ ބަދަރުތައް ހުޅުވަން ނިންމާފައި އޮތްއޮތުން ބަަދަލުކޮށްފައި ވަނީ، އެ ގައުމުތަކުގައި ތާށިވެފައި ތިބި އެ ގައުމުގެ މީހުން ގެނައުމަށްޓަކައި ކުރަން ޖެހޭ މަސައްކަތްތައް ކުރުމަށް ކަމަށެވެ.\nކޮވިޑް-19އާ ގުޅިގެން އެ ގައުމުގެ އިންޓަނޭޝަނަލް އެއާޕޯޓްތައް ބަންދު ކުރީ މާރިޗް މަހުގެ މެދު ތެރޭގައެވެ.\nއެ ގައުމުން ސަރުކާރުން ކުރިން ނިންމާފައި އޮތީ އޮގަސްޓް 1 ގައި އެއާޕޯޓްތައް ހުޅުވަން ނަމަވެސް، އެއާޕޯޓް އޮތޯރިޓީ ޗެއާމަން ރިޓަޔާޑް މޭޖަރ ޖެނެރަލް ޖީއޭ ޗަންދްރަސިރީ ވިދާޅުވީ، ކޮލަމްބޯ އިންޓަނޭޝަނަލް އެއާޕޯޓް އޮގަސްޓް 1ގައި ނުހުޅުވާނެ ކަމަށާއި، އެ އެއާޕޯޓް ހުޅުވަން ފަސްކޮށްފައިވާ ކަަމަށެވެ.\n"މިގޮތަށް ފަސް ކުރަން ޖެހުނީ ކޮވިޑް-19 އާ ގުޅިގެން އެކި ގައުމުތަކުގައި ތިބި އެ ގައުމުގެ މަސައްކަތްތެރިން ގެނައުމުގައި ހަމަޖައްސަންޖެހޭ ކަންތައްތައް ހުރުމުން" އޭނާ ވިދާޅުވިއެވެ.\nއޭނާ ވިދާޅުވީ، މިހާތަނަށް 12000 މީހުން މިގޮތަށް ގެނައި ނަމަވެސް، ގެންނަން ޖެހޭ 40000 މީހުން އެބަތިބި ކަމަށެވެ. އަދި މިހާރު ބޮޑަށް އިސްކަމެއް ދެމުން ދަނީ އެ މީހުން ގެންނަން ކަމަށް އޭނާ ވިދާޅުވިއއެވެ.\nލަންކާގައި ކޮވިޑް-19 ޖެހިގެން 11 މީހަކު ވަނީ މަރުވެފައެވެ. އެ ގައުމުން މި ވައިރަސްއަށް ފައްސިވި މީހުންގެ އަދަދުތައް 2000 އަށްވުރެ މައްޗަށް އަރާފައިވާއިރު، ޖޫން 1 ވަނަ ދުވަހުން ފެށިގެން އެ ގައުމުގައި މި ވައިރަސް ޖެހިގެން މީހަކު މަރުވެފައއް ނުވެއެވެ.\nލަންކާގެ ބޯޑަރު ހުޅުވާލުމުން ރާއްޖޭގެ ފަތުރުވެރިކަމަށް ކުރިއެރުން ލިބޭނެ: މައުސޫމް


Covid-19: Alun Hulhuvaalumaa Eku Nurahkaa Dhegunave Mount Everest Anehkaa Ves Bandhu Kohfi - Vaguthu\nކޮވިޑް-19: އަލުން ހުޅުވާލުމާއެކު ނުރައްކާ ދެގުނަވެ، މައުންޓް އެވަރެސްޓް އަނެއްކާވެސް ބަންދުކޮށްފި\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 އާއި ގުޅިގެން ނޭޕާލްގައި ހުންނަ ދުނިޔޭގެ އެންމެ އުސް ފަރުބަދަ، މައުންޓް އެވަރެސްޓް ބަންދުކޮށްފިއެވެ.\nފަތުރުވެރިންނަށް މި ސަރަޙައްދު ބަންދުކޮށްފައި ވަނީ، ކޮވިޑް-19 ގެ ބަލިމަޑުކަމާއި ގުޅިގެން ކުރިންވެސް ބަންދު ކުރުމަށްފަހު އަލުން ހުޅުވާލިތާ މަހެއްހައި ދުވަސްނުވަނީ ނުރައްކާ އިތުރުވެ، ބަލީގެ ވޭދަނަތައް (ކޭސްތައް) ފެންނަ މިންވަރު ދެގުނައަށް އިތުރުވުމުންނެވެ.\nވަކި މުއްދަތެއް ނެތްގޮތަށް މިހާރު މައުންޓް އެވަރެސްޓް ސަރަޙައްދު ފަތުރުވެރިންނަށް ބަންދުކޮށްފައި ވާއިރު، ފާއިތުވެދިޔަ ދުވަސްތަކުގައި ނޭޕާލުން އެންމެ ނުރައްކާ ބޮޑުވަމުން އަންނަ ސަރަޙައްދުތަކުގެ ތެރޭގައި އެ ސަރަޙައްދު ހިމެނެއެވެ. އަދި މައުންޓް އެވަރެސްޓަށް ޒިޔާރަތްކުރި ގިނަ އަދަދެއްގެ ބަޔަކުވެސް މި ބައްޔަށް ފައްސިވެފައިވާކަމަށް ނޫސްތައް ބުނެއެވެ.\nމައުންޓް އެވަރެސްޓް ހުންނަ ސަރަޙައްދުގައި ކޮވިޑް-19 ފެތުރޭ މިންވަރު އިންތިހާއަށް އިތުރުވުމާއި ގުޅިގެން ނޭޕާލްގެ ސިއްޙީ އިދާރާތަކުން އަންނަނީ އެ ސަރަޙައްދަށް ޚާއްސަ އޮފިޝަލުންގެ ޓީމެއް ފޮނުވަން ތައްޔާރުވަމުންނެވެ. މި ޓީމުން މައުންޓް އެވަރެސްޓް ހުންނަ ސަރަޙައްދުގައި ދިރިއުޅޭ މީހުންގެ ސުންކު، ވަކި ތަރުތީބެ ނެތްގޮތަށް ނަގައި ފުޅާ ދާއިރާއެއްގައި ޓެސްޓު ކުރުންތައް ކުރިޔަށް ގެންދިއުމަށް ވަނީ ނިންމާފައެވެ.\nކޮވިޑް-19 ގެ ނުރައްކަލާއި ގުޅިގެން މައުންޓް އެވަރެސްޓް އަނެއްކާވެސް ބަންދުކުރުމާއެކު އެ ސަރަޙައްދަށް ދަތުރުކުރާ ފްލައިޓުތައްވެސް މިހާރު ވަނީ ކެންސަލް ކޮށްފައެވެ.\nކޮވިޑް-19 އާއި ގުޅިގެން މައުންޓް އެވަރެސްޓާއި ފަތުރުވެރި އެނޫންވެސް މަޤުބޫލު މަންޒިލްތައް ބަންދުކޮށް ނޭޕާލްގެ ފަތުރުވެރިކަން އެންމެ ފުރަތަމަ ސަސްޕެންޑުކޮށްފައި ވަނީ މިއަހަރުގެ މާޗިރު މަހުގެ ތެރޭގައެވެ. އެއަށްފަހު އަލުން ފަތުރުވެރިންނަށް ވިސާ ދޫކޮށް ފަތުރުވެރިކަން ފެށީ މިދިޔަ އޮގަސްޓު މަހުގެ ތެރޭގައެވެ.\nއޮގަސްޓު މަހުން ފެށިގެން ނޭޕާލުން ކޮވިޑް-19 ގެ ވޭދަނަތައް ރެކޯޑް މިންވަރަކަށް އިތުރުވެފައި ވާއިރު، އެޤައުމުން މިހާތަނަށް ޖުމްލަ 153,008 މީހަކު ފައްސިވެފައިވާ ކަމަށް ރެކޯޑް ކުރެވިފައި ވެއެވެ. އޭގެތެރެއިން 829 މީހަކު ވަނީ މަރުވެފައެވެ. ބައެއް ރިޕޯޓްތައް ބުނާގޮތުން ނޭޕާލްގެ ތަފާސްހިސާބުތަކުން ދައްކާ އަދަދަށްވުރެ އެޤައުމުގައި ބަލީގެ ވޭދަނަތައް އެތައް ގުނައެއް އިތުރުވާނެއެވެ.\n29 މިލިއަން މީހުންގެ އާބާދީއެއް އޮންނަ ނޭޕާލުން އެންމެ ފުރަތަމަ ކޮވިޑް-19 ގެ ވޭދަނައެއް ފެންމަތިވެފައި ވަނީ މިއަހަރުގެ އޮގަސްޓު މަހުގެ9ވަނަ ދުވަހުއެވެ. އޭގެ ފަހުން އެޤައުމުން މިހާތަނަށް އެއްދުވަހެއްގައި އެންމެ ގިނަ ފައްސި ވޭދަނަ ރެކޯޑް ކުރެވިފައި ވަނީ މިދިޔަ ބުދަ ދުވަހުއެވެ. އެ ދުވަހު އެކަނިވެސް ނޭޕާލުން ފަސްހާހަށްވުރެ ގިނަ މީހުން ފައްސިވެފައި ވެއެވެ.


Barcelona ge coach kamuge magaamaheteamuge kureege midfielder - AO News\nބާސެލޯނާގެ ކޯޗުކަމުގެ މަގާމަށް އެ ޓީމުގެ ކުރީގެ މިޑްފީލްޑަރު\nބާސެލޯނާގެ ކޯޗުކަމުގެ މަގާމަށް އެ ޓީމުގެ ކުރީގެ މިޑްފީލްޑަރު 39 އަހަރުގެ ޒަވީ ހެނާންޑޭޒް ގެންނަން އުޅޭކަމުގެ އަޑުތައް މީޑިޔާގައި ފެތުރިއްޖެއެވެ. މިވަގުތު ގަތަރުގެ އަލް ސާދުގެ ކޯޗުގެ މަގާމް އަދާކުރަމުން އަންނަ ޒަވީ އަށް ބާސެލޯނާގެ ކޯޗުގެ މަގާމު ދޭން ނިންމިއިރު ބާސެލޯނާގެ މިހާރުގެ ކޯޗު ބޭރުކޮށްލަން އެ ޓީމުގެ ސަޕޯޓަރުން ގެންދަނީ ޕްރެޝަރ ކުރަމުންނެވެ.\nބާސެލޯނާގެ މިހާރުގެ ކޯޗު އާނެސްޓޯ ވަލްވޭޑޭ ކޯޗުކަމުން ދުރުކުރަން އެތައް ސަޕޯޓަރުންންނެއް ޕްރެޝަރ ކުރަމުންދަނީ ސްޕެނިޝް ސުޕަ ކަޕް ސެމީ ފައިނަލުގައި ބާސިލޯނާއަށް ލިބުނު ނާކާމިޔާބީގެ ސަބަބުންނެވެ.އެ މެޗުގައި ބާސިލޯނާ އަށް ވަނީ އެތުލެޓިކޯ މެޑްރިޑް އަތުން 3-2 އިން ބަލިވެފައެވެ.\nޒަވީ ފުޓުބޯޅަ ކުޅުން ހުއްޓާލުމަށްފަހު މިދިޔަ އަހަރުގެ މެއި މަހު އަލް ސާދުގެ ކޯޗުކަމާއި ވަނީ ހަވާލުވެފައެވެ. ޒަވީގެ އިރުޝާދުގެ މަތީން އެ ޓީމު ގެންދަނީ ރަނގަޅަށް މަސައްކަތް ކުރަމުންނެވެ. އެގޮތުން އޭނާގެ އިރުޝާދުގެ ދަށުން އެ ޓީމު ވަނީ ގަތަރުގައި މިދިޔަ މަހު ބޭއްވި ފީފާ ކްލަބް ވޯލްޑް ކަޕްގެ ކުއާޓާ ފައިނަލުގައިވެސް ވާދަކޮށްފައެވެ.


SunOnline: Hafhaa bandhu othy kihineh?\nހަފްތާ ބަންދު އޮތީ ކިހިނެއް؟\nމިޙްނާ ނާސިހު 30 Jan 2020, 11:03\nއުރީދޫ ކަލާ ރަންގެ ފޯރި ގަދަ ކުރުމަށް ކުރިއަށް ގެންދިޔަ މޫދު އުފާ ހަރަކާތުގެ ތެރެއިން: މި ހަރަކާތުގައި ގިނަ އަދަދެއްގެ ކުޑަކުދިންނާއި އާއިލާތަކުން ބައިވެރިވި -- ސަން ފޮޓޯ/ އަހުމަދު އަވްޝަން އިލްޔާސް\nމިއަދުގެ ރަސްމީ މަސައްކަތު ގަޑިއަށްފަހު ހަފްތާ ބަންދުވީ އެވެ. އެއާއެކު، މިއަހަރުގެ ފުރަތަމަ މަސްވެސް ރަސްމީކޮށް މި ނިމުނީ އެވެ. ކުރިއަށް އޮތީ މަސައްކަތުން ދުރުވެ، ކުޑަކޮށް ހަމަޖެހިލާ އަރާމުކުރުމަށް އޮތް ދެދުވަހެވެ. ނޫނީ އެއް ބަޔަކަށް އެއް ދުވަހެވެ. މަސައްކަތަށް އެނބުރި ދިއުމުގެ ކުރިން 'ޕްލޭނަކީ' ކޮބާ ހެއްޔެވެ؟\nބުރާސްފަތިދުވަހުގެ ރެއަކީ ޒުވާނުންގެ ތެރޭގައި ކޮފީއަށް ހާޢްސަ ރެއެކެވެ. ލޯބި ޖޯޑުތަކާއި، ރައްޓެހިންގެ ގްރޫޕުތައް އެއްކޮށް ކޮފީއެއް ބޯލާ، ހަފްތާގެ އެކިކަންކަމުގެ ވާހަކަތައް ހިއްސާކުރުމަށް މިއީ ހަމަ އެންމެ ރަނގަޅު ރެއެވެ.\nބަޖެޓުކޮށް މިކަން ކުރަން ބޭނުންނަމަ، ކޮންމެވެސް އެކަކުގެ ގެއެގެއްގައި ހާޢްސަ ކޮފީއެއް ރާވާލެވިދާނެ އެވެ. ބޯޑް ގޭމްސްކޮޅަކާއި އެކީ ނޫނީ ހާޢްސަ ފިލްމެއް ބަލާލުމަށްވެސް މިރޭ ހަމަ އެންމެ ރަނގަޅެވެ.\nނެޓްފްލިކްސް އިންނަމަ މިއަދާއި މާދަމާވެސް މުޅީން އާ ފިލްމުތަކާއި ސީރީޒް ނެޓްފްލިކްސްއަށް އަންނަން އެބަހުއްޓެވެ. މިގޮތުން ނެޓްފްލިކްސް އޮރިޖިނަލްއެއް ކަމުގައިވާ 'ދަ ސްޓްރޭންޖާ' އަދި "ރެއިސިން ކެއިން" ހިމެނެއެވެ.\nހުކުރު ދުވަހު މޫދަށް\nމީގެއިތުރުން، ވަރަށް ގިނަބަޔަކަށް ހުކުރު ދުވަހުގެ ހެނދުނަކީ ވަަރަށް ހާއްސައެވެ. ހާޢްސަކޮށް އާއިލާ އެންމެން އެއްވެ، ސައިބޯން ގޮސް، ނުވަތަ މޫދަށް ދިއުމަކީ ވެސް ވަރަށް ގިނައިން ކުރާ ކަމެކެވެ. މިގޮތުން، އަމިއްލަ އަށް ގޭގައި ސައި ތައްޔާރުކޮށްގެން، މޫދަށް ގޮސް، އެންމެން އެއްކޮށް ސައިބޮއެގެން މޫދަށް އެރި މަޖާކުރުމަށްފަހު ހުކުރަށް ތައްޔާރުވާ އާއިލާތައްވެސް ގިނައެވެ. މިގޮތުން މާލެއާއި، ވިލިމާލެ އަދި ހުޅުމާލެއަށްވެސް މިފަދައިން ކުރާ ދަތުރުތައް ގިނައެވެ.\nހަމައެޔާއެކު، ދަތުރުކޮށްލާ ހިތްވާ ފަރާތްތަކަށް ހަފްތާ ބަންދެއް ފުރިހަމަވާނީ ކޮންމެވެސް ދަތުރެއް ކުރެވިގެންނެވެ. މާލެ ކައިރި ބައެއް ރަށްތަކާއި ހެޔޮއަގުގައި ދަތުރުކޮށްލެވޭނެ އެނޫންވެސް ރަށްތަކަކީ މިފަދަ ދަތުރުތަކަށް އެންމެ އެކަށޭނަ މަންޒިލްތަކެވެ.\nމި ހަފްތާ ބަންދުގެ މޫސުން އާދައިގެ ގޮތަކަށް ރަނގަޅުވާނެކަމަށް ލަފާކުރެވޭއިރު، މިއީ ކުޑަ ގެޓަވޭ އަކަށް ވަރަށް ކަމުދާނޭ ދުވަސްތަކަކަށްް ވާނެ އެވެ.\nމިއިން އެއްވެސް ކަމެއް ކުރާ މޫޑު ނެތްނަމަ، ހަފްތާ ބަންދުގެ ބޭނުން ހިފެން ދެން އޮތް އެންމެ ރަނގަޅު ގޮތަކީ ގޭތެރެ ސާފުކޮށް ތަރުތީބުކޮށްގެނެވެ. ހަފްތާގެ އެކިދުވަސްތަކުގައި އެހާމެ ބިޒީކޮށް އުޅޭއިރު، އެންމެ ރަނގަޅަށް ހިރަފުސްފޮޅާ، ސާފުކޮށް ތަރުތީބުކުރާނެ ވަގުތެއް ނުލިބެއެވެ. އެހެންކަމުން މި ދެތިން ދުވަސްތެރޭ، ކޮންމެވެސް ވަގުުކޮޅެއް ހޯދާލައިގެން ގޭތެރެ ސާފުކޮށްލާށެވެ. ކުދި ރޯގާތަކާއި ބަލިތަކުން ސަލާމަތްވެ މި ފެށެން އޮތް ބުރަ ބޮޑު ހަފްތާއަށް ތައްޔާރުވުމަށް އެއީ ވަރަށް ބޮޑު އެހީއެކެވެ.


BREAKING: Majooreen Mudhaa Clear Kohdhey Agu Kuri Ahvure Heyo Kuranee - Vaguthu\nމަޖޫރީން މުދާ ކްލިއަރ ކޮށްދޭ އަގު ކުރިއަށްވުރެ ހެޔޮކުރަނީ\nމަޖޫރީން މުދާ ކްލިއަރ ކޮށްދޭ އަގު ކުރިއަށްވުރެ ހެޔޮކުރާނެ ކަމަށާއި، އެކަމަށްޓަކައި ސަރުކާރުން މަޝްވަރާކުރަމުންދާ ކަމަށް އެސްޓީއޯއިން ވިދާޅުވެއްޖެއެވެ.\nއެސްޓީއޯއިން މިހާރު ކުރިއަށްގެންދާ ނޫސް ކޮންފަރެންސުގައި އެ ކުންފުނީގެ މެނޭޖިންގ ޑިރެކްޓަރ އަޙްމަދު ޝަހީރު ވިދާޅުވީ، ސަރުކާރުން މާލެ މުދާ އުފުލާ ގަޑިތަކަށް ގެނައި މި ބަދަލަކީ ވަރަށް ރަނގަޅު ބަދަލެއް ކަމަށެވެ. ސަރުކާރުން ގެނައި ބަދަލާއެކު މުދާ ހޭންޑްލް ކުރުމާއި ވިއްކުމަށް އެއްވެސް ބަދަލެއް ނާންނާނެ ކަމުގެ ޔަގީންކަން ޝަހީރު ދެއްވިއެވެ.\n"މިގޮތުން އެސްޓީއޯއިން ވިއްކާ އެއްވެސް މުދަލަކަށް މިކަމާއި ގުޅިގެން އަގަށް އެއްވެސް ބަދަލެއް ނާންނާނެ". ޝަހީރު ވިދާޅުވިއެވެ.\nއެ ކުންފުންޏަކީ ރާއްޖޭގެ ވަރަށް ގިނަ ވިޔަރާފި ކުރާ ކުދި އަދި ބޮޑު ކުންފުނިތަކުން މުދާ ނަގައިގެން ވިއްކާ ކުންފުންޏެއްކަމަށްވާއިރު، ސަރުކާރުން މި ގެނައި ބަދަލާއި ގުޅިގެން އެއްވެސް ގޮތަކަށް އަގުތައް މަތި ނުކުރުމަށް ޝަހީރު ވަނީ ނަސޭހަތްތެރިވެފައެވެ.\n"އަޅުގަނޑުމެންނަށް އެބަ އިނގޭ އެމްޕީއެލް އިން ކްލިއާކޮށްގެން މިގެންނަ މުދާ ގެންދާއިރު، ކޮންޓެއިނާ އަގުތައް އެއްގޮތަކަށްވެސް މައްޗެއް ނުވޭ. އަޅުގަނޑުމެންނަށް މައުލޫމާތު ލިބިފައިވާގޮތުގައި، މިހާރު މި ވަނީ މަޖޫރީންނާއި ވާހަކަދައްކައިގެން ކުރީގެ ހުރި އަގުތައް ނޫން އެއަށް ވުރެ ރަނގަޅު އަގުތަކެއް ހަމަޖެހެން". ޝަހީރު ވިދާޅުވިއެވެ.\nޝަހީރު ވިދާޅުވީ، މި ބަދަލާއެކު މުދަލުގެ އަގުތައް ކޮންމެވެސް ވަރަކަށް ހެޔޮވެގެންދާނެ ކަމަށެވެ. އަދި އެ މަޝްވަރާތައް ކާމިޔާބުވެ އަގު ކުޑަކޮށްފިނަމަ، އެސްޓީއޯއިންވެސް މުދާ ކްލިއަރ ކުރުވާނީ މަޖޫރީން ލައްވައި ކަމަށް ޝަހީރު ވިދާޅުވިއެވެ.\nމިދިޔަ ކުއާޓާގައި އާމްދަނީގެ ގޮތުގައި އެސްޓީއޯ އަށް 2.6 ބިލިއަން ރުފިޔާ\nއޭޕްރީލް 4, 2018 18:22\nމިހާރު މާލަސްވެއްޖެ؟ ފެން. ކަރަން. ޚާޑު ހިލޭދިނަސް ދެން ތިކަން ވާނެކަމަކަށް ނުފެނޭ\nއޭޕްރީލް 4, 2018 18:40\nކަލޭނުދިނަސް ދޭނެމީހުން ވާނެ. ކަލެއަކަށް ނޭގުނެއްންނު ހެވާއި ނުބައި\nކާރޑުގެ އަގު ކުރީ ހުރި ވަރަށް ހެޔޮ ކުރުން އެއީ މަމެން އުފާ ކުރާ ކަމެކޭ. ކާޑުގެ އަގުހެޔޮ ކުރީ އެއީ ޑިސިޝަން މޭކިންގް ޑޭ ކަމަށްވާ ވެނިސްޑޭ ގައޭ ދެން މަމެން ޕިންކީން މި ބަލާލަނީ ކާޑުގެ އަގުހެޔޮ ކުރަން ނިންމި ދުވަހުގެ ސަބަބުން މަމެންގެ ފޯރޗިއުން ލައިން އިންކްރީޒް ވޭތޯ އަދި ވަމުން ދާ ގޮތް ކުދިންނޭ. އަދުގެ ތާރީޚް އަކީ އެއީ 04042018 ދޯ. ދެން އެ އެއްކުރުމުން އަންނަނީ 19 ދޯ. ދެން 19 އެއް ކުރުމުން އަންނަނީ 10 ދޯ. ދެން 10 އެއްކުރުމުން އަންނަނީ އެއީ 1 ދޯ. ދެން 1 އިންޓް 1 އީކްއަލް 1 ދޯ. ދެން 11 އިންޓް 11 އީކްއަލް 121 ދޯ. ދެން 111 އިންޓް 111 އީކްއަލް 12321 ދޯ. މަމެންގެ ފޯރޗިއުން ލައިން ދަނީ އެކްސެލެރޭޓް ވަމުންނޭ ފޯރމިއުލާ ވަން ކާރު ރޭސް ޓްރެކްގައި ސްޕީޑް އެެކްސެލެރޭޓް ވަމުންދާ އުސޫލުން. މީ އެމޭޒް ވާ ކަމަކީ ދޯ. ޖަސްޓް ޕްލޭދަ ޕިއާނޯ ދެން ސްޓޭންޑް އަޕް އެން ޑާންްސް ޑާންސް ޑާންސް ޑާންސް...\nއޭޕްރީލް 4, 2018 18:51\nއޭޕްރީލް 4, 2018 19:02\nމަޖޫރީން އަގުހެޔޮ ނުކޮށް ކުރެވޭނެ ކުރާނެ އެއްކަމެއްވެސް ނޯންނާނެއޭ މީމަމެންގެ ވެެރިކަން އަދި މީ މަމެންގެ ގައުމު ދޯ. މަހަށްދޭބަލަ ދެން. މަހަށް މަހަށް މަހަށް މަހަށް ދޭބަލަ. މަަހަށް ދޭބަލަ


Real Madrid aai Juventas ves Champions league in kataifi | Fainu Online\nއަޙުމަދު އިނާހް 8 އޯގަސްޓު 2020, ހޮނިހިރު, 2:55\nކޮރޯނާ ވައިރަހާ ގުޅިގެން މެދުކަނޑާލާފައި އޮތުމަށް ފަހު، ޗެންޕިއަންސް ލީގު އަލުން ފަށާފައި ވަނީ މިރެއެެވެ. މިރޭ ކުޅުނު ރައުންޑް އޮފް 16 ގެ މެޗުތަކުން ސްޕެއިންގެ ރެއާލް މެޑްރިޑް އަދި އިޓަލީގެ ޔުވެންޓަސް ވަނީ މުބާރާތާއި އަލްވަދާއު ކިޔާފައެވެ.\nރެއާލް މެޑްރިޑް ބައްދަލު ކުރީ އިނގިރޭސި ގަދަބާރު، މެންޗިސްޓާ ސިޓީ އާއެވެ. މި ދެޓީމު ބައްދަލު ކުރި2މެޗުވެސް ސިޓީއިން ކާމިޔާބު ކޮށްފައި ވަނީ 2-1 ގެ ނަތީޖާ އަކުންނެވެ. މިއީ ޒިދާންގެ ކޯޗު ކަމުގެ ދަށުގައި ޓީމެއް ޗެންޕިއަންސް ލީގުން ކެޓި ފުރަތަމަ ފަހަރު ކަންވެސް ފާހަގަ ކޮށްލަން ޖެހެއެވެ.\nފްރާންސްގެ އޮލިންޕިކް ލިޔޯން، މުބާރާތުގެ ކުއާޓާ ފައިނަލަށް ދަތުރު ކޮށްފައި ވަނީ، އަވޭ ގޯލްގެ ފައިދާއިންނެވެ. މިދެޓީމު ފުރަތަމަ ލިޔޯންގެ ދަނޑުގައި ބައްދަލު ކުރި މެޗު އެޓީމުން ކާމިޔާބު ކުތީ 1-0 ކުންނެވެ. މިރޭ ޔުވެންޓަސްގެ ދަނޑުގައި ކުޅުނު މެޗު ޔުވެންޓަސް އިން 2-1 ކުން ކާމިޔާބު ކުރި ނަމަވެސް، ޔުވެންޓަސް ވަނީ މުބާރާތުން ވަކިވާން ޖެހިފައެވެ.\nމުބާރާތުގެ މެޗުތައް މާދަމާ ރޭވެސް ކުޅޭނެއެވެ. ކުއާޓާ ފައިނަލުން ފެށިގެން މުބާރާތުގެ ހުރިހާ މެޗެއް ވެސް ދެން ކުރިޔަށް ދާނީ ވޯލްޑް ކަޕް އުސޫލުން އެންމެ ދަނޑެއްގައެވެ. މިއީ ކޯވިޑް19 އާއި ގުޅިގެން ޔޫއެފާއިން ނިންމާފައިވާ ނިންމުމެކެވެ.


މަރަދޫ، މަރަދޫފޭދޫ އަދި ފޭދޫ ގެ ދައުލަތުގެ އިދާރާތަކުގެ މުވައްޒަފުންނަށް ހޭލުންތެރިކުރުމުގެ ޕްރޮގްރާމެއް ކުރިއަށްގެންގޮސްފި | އެންޓި-ކޮރަޕްޝަން ކޮމިޝަން\nމަރަދޫ، މަރަދޫފޭދޫ އަދި ފޭދޫ ގެ ދައުލަތުގެ އިދާރާތަކުގެ މުވައްޒަފުންނަށް ހޭލުންތެރިކުރުމުގެ ޕްރޮގްރާމެއް ކުރިއަށްގެންގޮސްފި\nއައްޑޫ ސިޓީގެ މަރަދޫ، މަރަދޫފޭދޫ އަދި ފޭދޫ ގެ ދައުލަތުގެ އިދާރާތަކުގެ މުވައްޒަފުންނަށް ހޭލުންތެރިކުރުވުމުގެ ޕްރޮގްރާމެއް ކުރިއަށްގެންގޮސްފިއެވެ. މި ޕްރޮގްރާމް ކުރިއަށްގެންގޮސްފައިވަނީ 20 ނޮވެންބަރު 2017 ގައި އައްޑޫ ސިޓީ ހިތަދޫގައި ހުންނަ އެންޓި-ކޮރަޕްޝަން ކޮމިޝަނުގެ ދެކުނު ސަރަޙައްދީ އޮފީސް ހިންގާ ޢިމާރާތުގައެވެ.\nމި ޕްރޮގްރާމްގައި އައްޑޫ ސިޓީގެ މަރަދޫ، މަރަދޫފޭދޫ އަދި ފޭދޫ ގެ ދައުލަތުގެ އިދާރާތަކުގެ ތެރެއިން 12 މުވައްޒަފެއް ބައިވެރިވެފައިވާއިރު، ހޭލުންތެރިކުރުވުމުގެ ސެޝަން ހުށަހަޅައިދީފައިވަނީ އޭސީސީގެ ނާއިބުރައީސް މުޢައްވިޒު ރަޝީދު އަދި ރިސަރޗް އޮފިސަރ ނާޞިރާ އިޤުބާލުއެވެ.


Masveringe Dhuvahaai Gulhigen Faresmathoda Gai Bahvva Mass Reyhugai Baiverivumuge Furusathu Hulhuvaalaifi މަސްވެރިންގެ ދުވަހާއި ގުޅިގެން ފަރެސްމާތޮޑާގައި ބާއްވާ މަސްރޭހުގައި ބައިވެރިވުމުގެ ފުރުސަތު ހުޅުވާލައިފި – Huvadhoo News Masveringe Dhuvahaai Gulhigen Faresmathoda Gai Bahvva Mass Reyhugai Baiverivumuge Furusathu Hulhuvaalaifi Huvadhoo News\n2021 ވަނަ އަހަރުގެ މަސްވެރިންގެ ދުވަހާއި ގުޅިގެން ގދ.ފަރެސްމާތޮޑާގައި ބޭއްވުމަށް ހަމަޖެހިފައިވާ މަސްބޭނުމުގެ މުބާރާތުގައި ބައިވެރިވުމުގެ ފުރުސަތު ހުޅުވާލައިފިއެވެ.\nފަރެސްމާތޮޑާ ކައުންސިލުން މިއަދު ނެރުނު އިއުލާނެއްގައި ބުނެފައިވަނީ “ހިތްވަރު މަސްރޭސް 2021” ގައި ބައިވެރިވުމުގެ ފުރުސަތު ހުޅުވާލާފައިވާ ކަމަށާއި، މުބާރާތުގައި ބައިވެރިވާން ބޭނުންވާ ފަރާތްތަކުން4ޑިސެމްބަރ ވާ ހޮނިިހިރު ދުވަހުގެ ރޭގަނޑު 8:30 ގެ ކުރިން އެ ކައުންސިލް އިދާރާއަށް ފޯމު ހުށަހަޅުއްވަން އެދޭ ކަމަށެވެ. އަދި މި މުބާރާތުގައި ބައިވެރިވުމަށް އެދޭ ފޯމް ފަރެސްމާތޮޑާ ކައުންސިލްގެ އިދާރާ އިން މިހާރު ލިބެން ހުންނާނެ ކަމަށްވެސް އެ ކައުންސިލުން ބުނެފައިވެއެވެ.\nފަރެސްމާތޮޑާ ކައުންސިލާއި އެރަށު އަންހެނުންގެ ތަރައްޤީއަށް މަސައްކަތް ކުރާ ކޮމިޓީ އާއި ގުޅިގެން ބާއްވާ “ހިތްވަރު މަސްރޭސް 2021” ބޭއްވުމަށް ހަމަޖެހިފައިވަނީ 10 ޑިސެމްބަރު 2021 ވާ ހުކުރު ދުވަހުއެވެ.\n“ހިތްވަރު މަސްރޭސް 2021” ގެ މުބާރާތުން 1 ވަނަ އަށް ދާ ފަރާތަކަށް 3500 ރުފިޔާގެ ފައިސާގެ އިނާމެއް ލިބޭއިރު، ދެވަނަ އަށް ދާފަރާތަކަށް 2500 ރުފިޔާގެ ފައިސާގެ އިނާމެއް ލިބެއެވެ. އަދި ތިންވަނަ އަށް ފަރާތަކަށް 1500 ރުފިޔާގެ ފައިސާގެ އިނާމެއް ލިބޭނެ ކަމަށް ފަރެސްމާތޮޑާ ކައުންސިލުން ނެރުނު އިއުލާނުގައި ބުނެފައިވެއެވެ. މީގެ އިތުރުން މުބާރާތުގެ އެންމެ ބަރު މަސް ބާނާ ފަރާތަކަށް 500 ރުފިޔާގެ ފައިސާގެ އިނާމެއް ލިބޭގޮތަށް ވަނީ ހަމަޖެހިފައިއެވެ.\nމި މުބާރާތާއި ބެހޭގޮތުން އިތުރަށް މައުލޫމާތު ސާފު ކުރެއްވުމަށް ބޭނުންވާނަމަ 7340494 އަށް ނުވަތަ 9932783 އަށް ގުޅުއްވައިގެން މައުލޫމާތު ސާފު ކުރެއްވުން އެދޭކަމަށް ފަރެސްމާތޮޑާ ކައުންސިލުން ނެރުނު އިއުލާނުގައި ބުނެފައިވެއެވެ.\nގދ.ފަރެސްމާތޮޑާ އަކީ ޒަމާނުއްސުރެ މަސްވެރިކަން ކުރަމުން އަންނަ އަދި މިހާރުވެސް ފުޅާ ދާއިރާއެއްގައި މަސްވެރިކަން ކުރަމުން އަންނަ މަސްވެރި ރަށެކެވެ. ރަށުގެ ޒުވާނުންގެ މެދުގައި މަސްވެރިކަމަށް އޮންނަ ޝައުގުވެރިކަމާއި، ލޯބި ފާހަގަ ކޮށްލެވެއެވެ.\n"ހިތްވަރު މަސްރޭސް 2021" ފަރެސްމާތޮޑާ ކައުންސިލް ގދ. ފަރެސްމާތޮޑާ


India ge eheegai, emme fahu2dhivehin Wuhan inn neredheefi | Mihaaru\nއިންޑިއާގެ އެހީގައި، އެންމެ ފަހު ދެ ދިވެހިން ވޫހާނުން ނެރެދީފި\nވޫހާން ސިޓީން ނެރެ، އިންޑިއާގައި ކުރިން ކަރަންޓީނު ކުރި ދިވެހިން މި މަހުގެ 18 ގައި ރާއްޖެ އައުމުން ފޮރިން މިނިސްޓްރީ އާއި ރާއްޖޭގައި ހުންނަ އިންޑިއަން ހައި ކޮމިޝަންގެ ބައެއް ބޭފުޅުން މަރުހަބާ ދަންނަވަނީ.---ފޮޓޯ: އަހުމަދު އަވްޝަން/މިހާރު\n27 ފެބުރުއަރީ 2020 - 08:46\nފޮރިން މިނިސްޓްރީން ބުނީ، އެ ދެ ދިވެހިން ދިއްލީ އަށް ގެންދިޔައީ، ވޫހާންގައި ތިބި އިންޑިއާގެ މީހުން އަނބުރާ ގެންދިއުމަށް ބޭއްވި، އިންޑިއަން އެއާފޯސްގެ މަތިންދާބޯޓެއްގައި ކަމަށެވެ. އެނގިފައިވާ ގޮތުގައި، އެއީ ޗައިނާގައި ތަމްރީނު ހަދަން ތިބި ދިވެހި ސިފައިންގެ ދެ ފިރިހެނެކެވެ. ޑަބްލިއުއެޗްއޯ އިން ކަނޑައަޅާފައިވާ އުސޫލާ އެއްގޮތަށް ދިއްލީގެ ކަރަންޓީން ފެސިލިޓީގައި އެ ދެ މީހުން 14 ދުވަހަށް ބައިތިއްބާނެ އެވެ.\nއިންޑިއާގެ މި އެހީތެރިކަމަށް ރާއްޖޭގެ ފޮރިން މިނިސްޓަރު އަބްދުﷲ ޝާހިދު ވަނީ ޝުކުރު އަދާކުރައްވައިފަ އެވެ. އޭނާ ކުރެއްވި ޓުވީޓެއްގައި ވަނީ، އިންޑިއާގެ ބޮޑުވަޒީރު ނަރެންދުރަ މޮދީ އާއި އެ އެ ގައުމުގެ ފޮރިން މިނިސްޓަރާއި އިންޑިއާ އާއި ޗައިނާގެ ކަމާއި ގުޅޭ ހުރިހާ ފަރާތްތަކަށް ޝުކުރު އަދާކުރައްވައިފަ އެވެ.\nފޮރިން މިނިސްޓަރު ޝާހިދު މިއަދު ކުރެއްވި ޓުވީޓް\nނުރައްކާތެރި ކޮރޯނާވައިރަސް ފެތުރެން ފެށި ވޫހާން ސިޓީގައި ނުވަ ދިވެއްސަކު ތިއްބެވެ. އޭގެ ތެރެއިން ހަތް ދިވެއްސަކު ކުރިން ވެސް ދިއްލީ އަށް ގެންގޮސް، ކަނޑައަޅާފައިވާ މުއްދަތަށް ކަރަންޓީނު ކުރީ އިންޑިއާ ސަރުކާރުގެ އެހީތެރިކަމާ އެކު އެވެ.\nIndia gai quarantine koffai thibi7dhivehin Raajje genesfi\nއެ މީހުން، އޭރު ކަރަންޓީނު ކުރީ ދިއްލީ ކައިރީގައި ހުންނަ ކަރަންޓީން ފެސިލިޓީއެއްގައި ތަޖުރިބާކާރު ޑޮކްޓަރުންގެ ބެލުމުގެ ދަށުންނެވެ. ކަރަންޓީނުގެ މުއްދަތަށް ފަހު އެ ހަތް މީހުން ރާއްޖެ އައީ މި މަހުގެ 18 ގަ އެވެ. އޭގެ ތެރޭގައި ކުޑަ ފިރިހެން ކުއްޖަކު ވެސް ހިމެނެ އެވެ.\nކޮވިޑް-19 ގެ ނުރައްކާތެރިކަން ބޮޑުވެ، މިހާތަނަށް 46 ގައުމަކުން އެ ބަލި ވަނީ ފެނިފަ އެވެ. އަދި 80،000 އަށް ވުރެ ގިނަ މީހުން އެ ބަލި ޖެހި، 2،770 މީހަކު ވަނީ މަރުވެފަ އެވެ.\nކޮވިޑް-19 ބޮޑު ރޯގާއަކަށް ބަދަލުވެދާނެތީ ދުނިޔެ ތައްޔާރުވެ އޮތުމަށް ޑަބްލިއުއެޗްއޯ އިން ވެސް ވަނީ ގޮވާލައިފަ އެވެ.\nއިންޑިއާ ރާއްޖެ-އިންޑިއާ ޗައިނާ ރާއްޖެ-ޗައިނާ ބަލިތައް އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ފޮރިން މިނިސްޓަރު ނިއު ދިއްލީ\nޢިންޑިޔާއެހީއާނުލާ ފާހާޔައްވެސް ނުދެވޭނެދޯ\nކީއްވެތަ އެމީހުން ރިސީވް ކުރަން ދިޔަމީހުން މާސްކް ނާޅައި އެތިބީ، ފޮޓޯއަށް ހުތުރު ވެދާނެތީތަ.\nއެމީހުން ކަރަންޓީން މުއްދަތު ނިމުނީމަ ޔަގީންވާނެދޯ ވައިރަސް ނެތްކަން. ދެން ކީއްކުރަންއަޅާ މާސްކެއްތައް؟\nތި ކުރެވުނޭ ވ ބޮޑުކަމެއް ދެއަތްޖަހާ އިންދިއާ އެދުން ފުދައިދީ\nއަތަބަތު ބިން ހިންދު\nމި ދިޔަ ވީކްގައި ވެސް ދިއްލީގެ މައިނޯރިޓީ މުސްލިމުންގެ 280 މީހުން މަރާލައި މުސްލިމުންގެ އެތަށް ގެއެއްގައި ގިހާރައެއްގައި އަލިފާން ޖަހައި އަންދާލި އެވެ.މިކަން ކުރީ ހިންދީ ދީނުގެ މީހުންގެ އިތުރަށް ސުފައިން ބަޑި ވެސް ޖަހާގައެވެ. ވީމާ ވޫހާން ގައި ތިބި ދެމީހަކު ގެނެސް ދީފިއޭ ކިޔާފައި އިންޑިއާ އަށް ޝުކުރު އަދާ ކުރަން ޖެހޭ ތޯއެވެ.\nއިންޑިޔާއާ ނުލާދިވެހިންނަށް ކަމެއްވާކަމަކަށް ނުވޭ. ޢެކަމުންވެސް ޗައިނާގެ ތައްޕާހަށް ވަދެވޭތޯ. ފިޔާ، ހިލަވެލި އިންޑިޔާއިން ބޭރުކުރުން ހުއްޓާލިޔަސް ރާއްޖެ މީހުންގެ ތަކެތީގެ އަގުބޮޑުވޭ. ވަރަށްސަލާން.\nމިކަންވެސް އިންޑިޔާ މީހުން ކުރީތީ ކަމުނުދާ ބަޔަކު އުޅޭނެ. ޗައިނާ މީހުން ކުރިނަމަ އެބައިމީހުންނަށް ކަމުދިޔައީސްކަން ކަށަވަރު. މުސްލިމުންނަށާއި ކީރިތި ޤުރުއާނަށް ޗައިނާއިން ފާޅުގައި ކުރާ ޖެއްސުން އެބައިމީހުންނަށް ނުފެންނަކަމީ މިކަމުގެ އަލިގަދަ ހެއްކެއް.\nއަހުމަދު މިހާރު ނޫސް،\nހިންދޫން މުސްލިމުންނަށް ކުރާ އަނިޔާޔޯ.\nއިންޑިއާގެ ހާދަ ބޮޑު އެހީއެއް. މިފަދަ އެހީތައް މިލިބެނީ ޖެހިޖެހިގެން. ހާދަ ހެވޭ\nދެން ކަލޭ ބޯޓެއްގައި ގޮސް އެމީހުން ނުގެނައީ ކީއްވެތަ؟\nމީ އެއްކަލަ ނާންނަންވެގެން ގަދަފައި ވިއްދާފަ ތިބި ދެ ބޭކަލުންދޮތަ\nއިންޑިޔާ މީހުން ދިވެހިންނަށް މާރަނގަޅު ބަޔެއްކަމު ދައްކަންވެގެން ތިޔަހެން އުޅުނަސް އަހަރުމެންގެ މުސްލިމް އަޚުން ނިކަމެތިކޮށް، މުދާފޭރި، ލޭއޮހުރުވާ، މަރަމުންދާއިރު އެއީ ހަމަ އަހަރުމެންނަށް ކުރާ އަނިޔާއެއްކަން ހަނދާންކުރާތި\nކަލޭ ދުވަހަކުވެސް މީހަކު ކޮށްދިން ކަމަކަށް ޝުކުރު އަދާކުރިން ތަ؟


Firihenun offihah dhaan hedhun elhumugai hadhaa goas thah\nފިރިހެނުން އޮފީހަށް ދާން ހެދުން އެޅުމުގައި ހަދާ ގޯސްތައް\nއޮފީހަށްދާއިރު ވީހާވެސް ރީތިކޮށް ސްމާޓްކޮށް ހުންނަން ކޮންމެ ފިރިހެނަކުވެސް ބޭނުންވެ އެވެ. އެތައް ކަންތައްތަކެއް ކުރޭވެސްމެ އެވެ. ރީތި، އަގުބޮޑު އަދި ބްރޭންޑެޑް އެއްޗެހި ގަތަސް އަދި ކަމަކު ނުދާނެ އެވެ. ހެދުން އެޅުމުގައި ހަދާ ގޯސްތައް އިސްލާހު ކޮށްލަންވާނެ އެވެ.\nކުލަކުލައިގެ ނުވަތަ ހުދު ފަޓުލޫނު ބޭނުން ކުރުން\nއޮފީހަށްދާން ބޭނުންކުރާ ފަޓުލޫނުގެ ކުލައަކީ ވަރަށް މުހިއްމު އެއްޗެކެވެ. ބައެއް ކުލަ ތަކަކީ އޮފީސް މާހައުލާ ނުގުޅޭ ކުލަ ތަކެކެވެ. އޮފީހަށް ދިއުމަށް ކަޅު، މުށި ކުލަ ފާޑުގެ ފަޓުލޫނު ބޭނުންކުރެވިދާނެ އެވެ. ރަތް ކުލަ، ފެހި ކުލަ އަދި ރީނދޫ ކުލަ ފާޑުގެ ކުލަތައް ބޭނުން ނުކުރާށެވެ. އޮފީހަށްދާ އެއްޗެހި އިޚްތިޔާރު ކުރަން އަމިއްލަ އަށް އުނދަގުވާނަމަ އަންހެން ކުއްޖެއްގެ އެހީ ހޯދާށެވެ. ހަނދާން ކުރާށެވެ. ތިއަކީ ފިރިހެން ކުއްޖެއް ނޫނެވެ. ބޮޑު ފިރިހެނެކެވެ.\nބެލްޓް އަދި ބޫޓުގެ ކުލަ ނުގުޅުން\nމިއީ ފިރިހެނުން އެންމެ ގިނައިން އަޅާނުލާ އަދި ފަރުވާކުޑަކޮށްލާފައި ދޫކޮށްލާ ކަންތަކެވެ. ރީތިކޮށް ހެދުން އަޅަން ބޭނުން ނަމަ ބެލްޓާއި ބޫޓުގެ ކުލަ ގުޅުވާލެވިދާނެ އެވެ. އެގޮތުން ކަޅު ބޫޓަކާއެކު ކަޅު ބެލްޓެއް ބޭނުންކުރެވިދާނެ އެވެ.\nމިއީވެސް ހަނދާނުން ކައްސާލާ ކަމެކެވެ. ބޫޓާއި ނުގުޅޭ ފާޑު ފާޑުގެ ސްޓާކީން ބޭނުންކުރުމުން އައިބު ކަމަށް ދައްކާނެ އެވެ. ސްޓާކީން އިހްތިޔާރު ކުރުމުގައި އަބަދުވެސް ގަދަ ކުލަތަކަށް އިސްކަން ދޭށެވެ.\nމިއީވެސް ހެދޭ ގޯހެކެވެ. އާދައިގެ ގޮތަކަށް ރީތިކޮށް ޓައީގެ ގޮށް ޖަހާށެވެ. އަދި ޓައީވެސް ދޫކޮށް ނުބަހައްޓާށެވެ. މިއީ ހައި ސްކޫލެއް ނޫނެވެ. އޮފީސް މާހައުލެވެ. މީހާގެ ކިބައިން ޕްރޮފެޝަނަލް ކަން ފެންނާނީ ރީތިކޮށް ހެދުން އަޅައި ހެދުމުގެ ހުރިހާ ބައެއް ފުރިހަމަ ވެގެންނެވެ.


ކުދި ތަންތަނުގައި ޕްރީ ސުކޫލް ހިންގުން ހުއްޓުވަން ޖެހޭ - އެޑިއުކޭޝަން މިނިސްޓްރީ ކުދި ތަންތަނުގައި ޕްރީ ސުކޫލް ހިންގުން ހުއްޓުވަން ޖެހޭ - އެޑިއުކޭޝަން މިނިސްޓްރީ\nކުދި ތަންތަނުގައި ޕްރީ ސުކޫލް ހިންގުން ހުއްޓުވަން ޖެހޭ - އެޑިއުކޭޝަން މިނިސްޓްރީ\nދިރާސީ އާއަހަރުގެ ކިޔެވުން ފެށުން. ފައިލް ފޮޓޯ،\nކުދި ތަންތަނުގައި ޕްރީ ސުކޫލް ހިންގުން ހުއްޓުވުމަށް ތަޢުލީމާ ބެހޭ ޤާނޫނުން ބާރެއް ދިނުމަށް އެޑިއުކޭޝަން މިނިސްޓްރީން ހުށައަޅައިފިއެވެ.\nރައްޔިތުންގެ މަޖިލީހަށް ހުށަހަޅާފައިވާ ތައުލީމުގެ ބިލު ދިރާސާ ކުރާ މަޖިލީހުގެ ޤައުމީ ތަރައްޤީއާ ތަރިކަ ކޮމިޓީގައި ވާހަކަދައްކަވަމުން އެޑިއުކޭޝަން މިނިސްޓްރީގެ ސްޓޭޓް މިނިސްޓަރ އައިޝަތު އާތިޔާ ނަސީރު ވަނީ މާލޭގައި ކުދި ކުދި ތަންތަން ކޮޅުގައި ޕްރީ ސުކޫލް ހިންގާކަން ފާހަގަކޮށް ކަންބޮޑުވުން ފާޅުކުރައްވާފައެވެ. މިބިލުގައި ތަޢުލީމް ދޭ ތަންތަން ހިންގާނެ އުސޫލުތަކެއް ބަޔާންކޮށްފައިވާއިރު މިހާރު ހިންގާ ޕްރީ ސުކޫލުތައްވެސް އޭގެ ތެރޭގައި ހިމެނޭ ގޮތަށް ބިލު އެކުލަވާލަން ޖެހޭކަމަށެވެ.\nއާތިޔާ ވިދާޅުވީ ޕްރީ ސްކޫލްތަކާއި ޕްރައިމަރީ ސްކޫލްތަކުގެ ގޮތުގައި ކިޔަވައިދޭ ތަނެއް ރަޖިސްޓްރީ ކުރާއިރު ވަކި ޝަރުތުތަކެއް ހުންނަން ޖެހޭ ކަމަށެވެ. މި ބިލު ޤާނޫނަކަށްވެ ފާސްކުރާތާ ވަކި މުއްދަތެއްގެ ތެރޭގައި ކިޔަވައިދޭ ތަންތަން އަލުން ރެޖިސްޓްރީ ކުރުމަށް އެންގުމުގެ ބާރު މިނިސްޓްރީއަށް ދިނުމަށް ކޮމިޓީގައި އާތިޔާ ވަނީ އެދިވަޑައިގެންފައެވެ.\n"ޕްރީ ސްކޫލެއް ވެއްޖެއްޔާ ޕްލޭ އޭރިއާއެއްވެސް އޮންނަން ޖެހޭނެ. ކްލާހުގައި ކޯނާ ތަކެއްވެސް ހެދިފައި ހުންނަން ޖެހޭނެ. އެކަހަލަ ވަރަށް ބައިވަރު ކަންތައްތަކެއް ހުރެގެން ޕްރީ ސުކޫލެއް ހިންގޭނީ. އެހެންނަމަވެސް ސިޓިންގް ރޫމެއްގެ ތެރޭގައި ރަޖިސްޓްރީ ކޮށްލައިގެން އެބަ ހިންގާ ޕްރީ ސުކޫލް. އަލުން ރަޖިސްޓްރީ ކުރާއިރު އެހުރިހާ ޝަރުތުތަކެއް ފުރިހަމަވެފައި ހުންނަތަންތަނަށް އޭރުން ފުރުސަތު ދެވޭނީ." އެޑިއުކޭޝަން މިނިސްޓްރީގެ ސްޓޭޓް މިނިސްޓަރ އައިޝަތު އާތިޔާ ނަސީރު ވިދާޅުވިއެވެ.\nސުކޫލްތައް ފިޔަވައި ކިޔަވައިދޭ ތަންތަން ރަޖިސްޓްރީ ކުރަން ޖެހޭނެ ކަމަށް ތައުލީމުގެ ބިލުގައި ވަނީ ބުނެފައެވެ. ތަޢުލީމާ ބެހޭ ބިލުގައި ވަނީ އެތަންތަން ރަޖިސްޓްރީކޮށް ލައިސަންސް ދިނުމުގެ އުސޫލު ކަނޑައަޅާނީ އެޑިއުކޭޝަން މިނިސްޓްރީގެ ދަށުން ހަދާ ޤަވާއިދެއްގެ ދަށުން ކަމަށެވެ. އަދި އެ ޤާނޫނަށް އަމަލުކުރަން ފަށާތާ ދެ އަހަރު ދުވަހުގެ ތެރޭގައި މިހާރު ހިންގާ ތަންތަންވެސް ރަޖިސްޓްރީ ކުރަން ޖެހޭނެ ކަމަށް މި ބިލުގައި ބުނެފައިވެއެވެ.


China FTA akee baathil echcheh, muraajaa kuran jehey: Azim\nޗައިނާ އެފްޓީއޭއަކީ ބާތިލް އެއްޗެއް، މުރާޖައާ ކުރަން ޖެހޭ: އާޒިމް\nކުރީގެ ރައީސް އަބްދުﷲ ޔާމީންގެ ވެރިކަމުގައި ޗައިނާއާއެކު ގާއިމު ކުރި މިނިވަން ވިޔަފާރީގެ އެއްބަސްވުމަކީ އުފެދުމުގައި ވެސް ބާތިލް އެއްބަސްވުމެއް ކަމަށާއި އެ އެއްބަސްވުން މުރާޖައާ ކުރަން ސަރުކާރުން ރައްޔިތުންގެ މަޖިލީހަށް ފޮނުވަން ޖެހޭ ކަމަށް މަޖިލީހުގެ މެދު ހެންވޭރު ދާއިރާގެ މެންބަރު އަލީ އާޒިމް ވިދާޅުވެއްޖެ އެވެ.\nއެމްޑީޕީގެ ޕާލިމެންޓްރީ ގްރޫޕްގެ ލީޑަރު ކަމުގައި ހުންނެވި އާޒިމް ކުރެއްވި ޓްވީޓެއްގައި ވިދާޅުވީ ޗައިނާއާއެކު ވެފައިވާ އެއްބަސްވުން މަޖިލީހުން ފާސްކޮށްފައި ވަނީ އެއްވެސް ދިރާސާއެއް ކުރުމެއް ނެތި އޭރުގެ ރައީސްގެ އަމުރުފުޅަށް ވަގުތުން "ރަބަރު ސްޓޭމްޕް" ޖަހާ އުސޫލުން ކަމަށެވެ.\nއާޒިމް ވިދާޅުވި ގޮތުގައި އެ އެއްބަސްވުން ފާސްކުރަން މަޖިލީހުން ފުރިހަމަ ކުރަން ޖެހޭ ހުރިހާ އިޖުރާއަތްތަކެއް ފުރިހަމަ ކޮށްފައެއް ނުވެ އެވެ. މެންބަރުންނަށް މުޅި އެއްބަސްވުން އެނގިވަޑައިގަނުވަންނާ ކަމަށާއި އެއީ ބާތިލް އެއްބަސްވުމެއް ކަމަށެވެ. އެހެންވެ އޭނާ ގަބޫލު ކުރައްވަނީ އެއްބަސްވުން މުރާޖައާ ކުރަން ސަރުކާރުން މަޖިލީހަށް ފޮނުވަން ޖެހޭ ކަމަށެވެ.\nކުރީގެ ސަރުކާރުގައި ޕީޕީއެމްގެ މެޖޯރިޓީ އޮތް ރައްޔިތުންގެ މަޖިލީހުން ޗައިނާއާއެކު މިނިވަން ވިޔަފާރީގެ އެއްބަސްވުމެއް ގާއިމު ކުރަން ރުހުން ދޭން ފާސްކުރީ ވަރަށް އަވަސް އަރުވާލައިގެންނެވެ. އެ ގޮތުން ކޮމިޓީއަށް ދިރާސާ ކުރަން ފޮނުވުން ބައްދަލުވުމެއް ބާއްވައި އެންމެ 10 މިނެޓުގެ ތެރޭގައި އެއްބަސްވުމަށް ރުހުން ދޭން ކޮމިޓީން ފާސްކޮށްލި އެވެ.\nއަށާރަވަނަ ރައްޔިތުންގެ މަޖިލީހުން ނޮވެމްބަރު 29، 2017 ގައި އެއްބަސްވުމަށް ރުހުން ދިނުމުން ޑިސެމްބަރު 18، 2014 ގައި ރައީސް ޔާމީން ހިމެނިވަޑައިގަންނަވާ ގޮތަށް ރާއްޖޭގެ ވެރިންގެ ވަފުދެއް ޗައިނާއަށް ކުރެއްވި ރަސްމީ ދަތުރުފުޅުގައި އެ އެއްބަސްވުމުގައި ސޮއި ކުރި އެވެ.\nއެ އެއްބަސްވުން އުވާލަން ޖެހޭނެ ކަމަށް އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވެސް ގެންދަވަނީ ތަކުރާރުކޮށް ވިދާޅުވަމުންނެވެ. އެކަމަކު ފޮރިން މިނިސްޓަރު އަބްދުﷲ ޝާހިދު މީގެ ކުރިން ވިދާޅުވެފައި ވަނީ އެއްބަސްވުން އުވާލަން ނުނިންމާ ކަމަށާއި ނަމަވެސް އުވާލަނަމަ އެ ކަން ކުރާނީ ދިރާސާ ކުރުމަށް ފަހުގައި ކަމަށެވެ.\nއެ އެއްބަސްވުން މުރާޖައާ ކުރަމުންދާ ކަމަށް ދާދި ފަހަކުން އިކޮނޮމިކް މިނިސްޓަރު ފައްޔާޒު އިސްމާއިލް ވެސް ވަނީ ވިދާޅުވެފަ އެވެ. އޭނާ ވިދާޅުވެފައި ވަނީ އެ އެއްބަސްވުމުގައި ކަންބޮޑުވުންތަކެއް އެބަހުރި ކަމަށެވެ.\nއެމްޑީޕީ ޗައިނާ ޗައިނާ އެފްޓީއޭ + އަލީ އާޒިމް ދިވެހި ރާއްޖެއާ ޗައިނާގެ ގުޅުން\n"ދާހިލީ ކަންކަމުގެ ތެރެއަށް ޗައިނާ ނުވަންނާނެ"\nޗައިނާ އެފްޓީއޭގެ މައްސަލައެއް އެޖެންޑާކޮށްފި


Hanigothakah poachugal dhevana burah dhathurukohfi\nހަނިގޮތަކަށް ޕޯޗުގަލް ދެވަނަ ބުރަށް ދަތުރުކޮށްފި\nޔޫރޯ 2016 ފުޓްބޯޅަ މުބާރާތުގައި ކުޅުނު ހުރިހާ މެޗަކުން އެއްވަރުވެގެން ޕޯޗުގަލްއިން ދެވަނަ ބުރަށް ދަތުރުކޮށްފި އެވެ.\nޕޯޗުގަލްއިން ރޭ ހަންގޭރީއާ ކުޅުނު މެޗު 3-3 އިން އެއްވަރުވެގެން ނިމުނުއިރު ރޮނާލްޑޯ ވަނީ އެ ޓީމަށް ދެ ލަނޑު ކާމިޔާބުކޮށްދީފަ އެވެ. މެޗުގެ 19 ވަނަ މިނެޓްގައި ހަންގޭރީގެ ޒޮލްޓާން ގެރާ ލަނޑެއް ޖަހާފައިވަނިކޮށް ޕޯޗުގަލް އިން އެއްވަރުކުރީ 42 ވަނަ މިނެޓްގައި ނާނީ ޖަހައިދިން ލަނޑުންނެވެ. ހަންގޭރީގެ ބޮލާޒް ޖޫޖާކް ފަހު ހާފުގައި ހަންގޭރީ އަށް ދެ ލަނޑު ޖަހައިދިންއިރު ރޮނާލްޑޯވެސް ލަނޑު ޖެހީ ފަހު ހާފު އެވެ.\nމި ގުރޫޕްގެ ފަހު މެޗުގައި އައިސްލެންޑުން ވަނީ 94 ވަނަ މިނެޓްގައި އާނޯ އީންގްވީ ޖަހައިދިން ލަނޑުން 2-1 އިން އޮސްޓްރިއާ ބަލިކޮށްފަ އެވެ. އައިސްލެންޑުން މެޗުގެ 18 ވަނަ މިނެޓްގައި ބޮއެޑްވާސަން ޖަހައިދިން ލަނޑުން ލީޑު ނަގާފައިވަނީ އޮސްޓްރިއާއިން އެއްވަރުކުރީ މެޗުގެ 60 ވަނަ މިނެޓްގައި އެލެސެންޑްރޯ ޝާފް ޖަހައިދިން ލަނޑުންނެވެ. މެޗުގެ 37 ވަނަ މިނެޓްގައި އޮސްޓްރިއާގެ އެލެކްސެންޑަރ ޑްރާގޮވިޗް ޖެހި ޕެނަލްޓީ ޖެހުނީ ދަނޑީގަ އެވެ.\nއައިސްލެންޑުން ކުޅުންތެރިން ފަހު ވަގުތު ޖެހި ގޯލަށް ފަހު\nމި ގުރޫޕްގެ އެއްވަނަ އަދި ދެވަނާގައި5ޕޮއިންޓާއެކު އޮތީ ހަންގޭރީ އަދި އައިސްލެންޑް އެވެ. ޕޯޗުގަލްއަށް3ޕޮއިންޓް ލިބުނުއިރު އޮސްޓްރިއާއަށް ލިބުނީ އެންމެ ޕޮއިންޓެކެވެ.\nރޭ އަޔަލެންޑުގެ ރޮބާޓް ބްރޭޑީ ޖަހައިދިން ހަމައެކަނި ލަނޑާއެކު އެ ޓީމުން ވަނީ 1-0 އިން އިޓަލީ ބަލިކޮށް ދެވަނަ ބުރަށް ދަތުރުކޮށްފަ އެވެ. އަދި ބެލްޖިއަމް އިން ވަނީ 84 ވަނަ މިނެޓްގައި ނައިންގޮލަން ޖަހައިދިން ލަނޑުން 1-0 އިން ސްވިޑަން ބަލިކޮށްފަ އެވެ.\nރޭގެ މެޗަށް ނުކުތްއިރުވެސް އިޓަލީ އަށް6ޕޮއިންޓާއެކު ގުރޫޕްގެ އެއްވަނަ ޔަޤީންވެފަ އޮތްއިރު މި ގުރޫޕްގެ ދެވަނަ އަށް ދިޔައީ6ޕޮއިންޓާއެކު ބެލްޖިއަމް އެވެ. އަޔަލެންޑަށް4ޕޮއިންޓް ލިބުނުއިރު ސްވިޑަން އަށް ލިބުނީ އެންމެ ޕޮއިންޓެކެވެ.\nދެވަނަ ބުރުގެ މެޗުތައް މި މަހުގެ 25 ގައި ފަށާއިރު އެ ރޭ ކުޅޭ މެޗުތަކުގައި ބައްދަލުކުރާނީ ސްވިޒަލެންޑް އާއި ޕޮލެންޑް، ވޭލްސް އާއި ނޮދަން އަޔަލެންޑް އަދި ކޮރޭސިޔާ އާއި ޕޯޗުގަލް އެވެ. ދެވަނަ ބުރުގެ އެހެން މެޗުތަކަށް ބަލާއިރު ބައްދަލުކުރާނީ ފްރާންސާއި އަޔަލަންޑް، ޖާމަނީ އާއި ސްލޮވާކިޔާ، ހަންގޭރީ އާއި ބެލްޖިއަމް، އިޓަލީ އާއި ސްޕެއިން އަދި އިންގްލެންޑާއި އައިސްލެންޑެވެ.


މިނިސްޓްރީ އޮފް އެޑިޔުކޭޝަން އިން ރާއްޖޭގެ ސްކޫލްތަކުގައި ކުރިއަށް ގެންދާ ހެނދުނުގެ ނާސްތާ ޕްރޮގްރާމަށް ބޭނުންވާ ދޮންކެޔޮ ވީހާވެސް ތާޒާކަންމަތީ ލިބޭނެ މަގު ފަހިކުރުމަށްޓަކައި އެޑިޔުކޭޝަން މިނިސްޓްރީއާއެކު މި މިނިސްޓްރީން ކުރިއަށް ގެންދިއުމަށް ރާވާފައިވާ ޕްރޮގްރާމަށް ބޭނުންވާ ތަކެތި ސަޕްލައިކޮށްދޭނެ ފަރާތެއް ހޯދަންބޭނުންވެއެވެ. (ސަޕްލައި ކުރުމަށް ބޭނުންވާ ތަކެތީގެ ލިސްޓް އަދި ރައްތައް ހިމެނިފައިވާ ކަރުދާސް މިއިއުލާން އާއި އެކު އެއްއުރަކުރެވިފައި)\nވީމާ، މިމަސައްކަތް ކޮށްދިނުމަށް ޝައުގުވެރިވެލައްވާ ފަރާތްތަކުން 2019 އޮކްޓޯބަރ 30 ވާ ބުދަ ދުވަހުގެ 12:00 އަށް އަންދާސީ ހިސާބު ހިއްޕަވައިގެން މިމިނިސްޓްރީއަށް (ވެލާނާގެ7ވަނަ ފަންގިފިލާ) އަށް ވަޑައިގެންދެއްވުން އެދެމެވެ.\nއަގު ހުށަހަޅަންޖެހޭ ގޮތް:3އައިޓަމަށް ވަކިން (ވަކި އަންދާސީ ހިސާބު ހުށަހަޅާ ފޯމްގައި، އިއުލާނާއި އެކު އަންދާސީ ހިސާބު ހުށަހަޅާ ފޯމް ހިމެނިފައި)\nމަސައްކަތުގެ މުއްދަތު / ރަށްރަށަށް ތަކެތި ސަޕްލައި ކޮށްދޭންޖެހޭ ދުވަސްވަރު\nޔުނިގްރޯއަދި ގަސް އިންދާ ކޮތަޅު – 30 ޑިސެމްބަރ 2019 ވަނަ ދުވަހުގެ ކުރިން\nފަތްކެތޮ ގަސް – 30 ޑިސެމްބަރު 2019 އާއި 30 ޖެނުއަރީ 2020 ވަނަ ދުވަހާއި ދެމެދު\n- Tender submission form- Faikeyo gus\n- Tender submission form- Planting bags\n- Tender submission form- Unigrow


Saudi University ehge scholarship thakakah hulhuvaalaifi | Mihaaru\nއެމްއެންޔޫން މިިދިޔަ އޭޕްރީލް މަހު ބޭއްވި ދަސްވެނިވުމުގައި ބައިވެރިވި ބައެއް ދަރިވަރުންތަކެއް.-- ފޮޓޯ: ރައީސް އޮފީސް\n16 ޖުލައި 2019 - 12:322comments\nއަލީ ޒާހިރު ވިދާޅުވި ގޮތުގައި، ސްކޮލަޝިޕް ދޭނެ އަދަދެއް އަދި އެ ޔުނިވާސިޓީއަކުން ނާންގަ އެވެ.\n"އެ ޔުނިވާސިޓީގެ އެކަންތަކާ ބެހޭ ޑީން މިކޮޅަށް ވަޑައިގެން، ދެ ފަރާތުން ގުޅިގެން އިންޓަވިއުކުރަން ހަމަޖައްސާފައިވަނީ. އެއަށްފަހު ދަރިވަރުން ހޮވާނީ،" އަލީ ޒާހިރު ވިދާޅުވި އެވެ.\nކޯސްތަކަށް ހޮވޭ ކޮންމެ ދަރިވަރަކުު ވެސް ފުރަތަމަ އަހަރުގައި އަރަބި ބަސް ކިޔަވާނެ އެވެ. އެހެންވެ ކޯހަށް އެދޭ އިރު އަރަބި ބަސް އެނގުމަކީ ޝަރުތެއް ނޫނެވެ.\nއިތުރު ލިޔުންތައް ދިވެހި ގައުމީ ޔުނިވަސިޓީ ސްކޮލަޝިޕް މަތީ ތައުލީމު ރާއްޖެ-ސައުދީ\nއެމްއެންޔޫގެ ސްކޮލަޝިޕް 21 ދަރިވަރަކަށް ދީފި


Rajamoulige "RRR" ge aa teaser eh | Mihaaru\nއެސްއެސް ރާޖަމޯލީގެ "އާރްއާރްއާރް" ގެ އާ ޓީޒާއެއް\n23 އޮކްޓޯބަރ 2020 - 10:15\nއަންނަ އަހަރު އިންޑިއާގެ ސިނަމާތަކަށް އަންނާނެ އެންމެ ވަރުގަދަ އެއް ފިލްމު ކަމަށްވާ އެސްއެސް ރާޖަމޯލީގެ އާ ފިލްމު "އާރްއާރްއާރް" ގެ އާ ޓީޒާއެއް ދައްކާލައިފި އެވެ.\nފިލްމުގެ ލީޑް ދެ ބަތަލުންގެ ތެރެއިން ރާމް ޗަރަންއާ އެކު ކުރިން ޓީޒާއެއް ދައްކާލުމަށް ފަހު، މި ފަހަރު ދައްކައިލީ އެންޓީއާރް ޖޫނިއާގެ ކެރެކްޓާ ތައާރަފުކޮށްދޭ ޓީޒާއެކެވެ. އޭނާ "އާރްއާރްއާރް" ގައި ފެނިގެން ދާނީ ކޯމަރާމް ބީމްގެ ރޯލުންނެވެ. ޗަރަންގެ ކެރެކްޓާ އަކީ އައްލޫރީ ސިތާރާމް ރާޖޫ އެވެ.\nއާ ޓީޒާއިން ވަނީ އެންޓީއާރް ޖޫނިއާގެ ކެރެކްޓާ އަކީ ކިހާ ވަރުގަދަވާނެ ކެރެކްޓާއެއްކަން ދައްކުވައި ދީފަ އެވެ. ރާޖަމޯލީގެ ފިލްމުތަކުން އަބަދު ވެސް ވަރަށް ވަރުގަދަ ކެރެކްޓާތައް ގެނެސްދޭ އިރު، އޭގެ އެއް މިސާލަކީ އޭނާ އެންމެ ފަހުން ގެނެސްދިން ފިލްމު "ބާހްބަލީ" ގެ ދެ ބައިގައި ޕްރަބާސް އާއި ރާނާ ދަގޫބަތީ ކުޅުނު ރޯލްތަކެވެ.\nTelugu - https://t.co/9nljOZqfuG\nHindi - https://t.co/ktzaBpzohw\nTamil - https://t.co/gnYfGUAcDF\nKannada - https://t.co/nt52J7NhqR\nMalayalam - https://t.co/BwWkOBJ5SZ\n"އާރްއާރްއާރް" އަކީ 1920 ގެ އަހަރުތަކުގައި ހިނގާ ހިޔާލީ ހަނގުރާމައެއްގެ ވާހަކަ ކިޔައިދޭނެ ފިލްމެކެވެ. މި ފިލްމުގެ ވަރަށް މުހިއްމު ރޯލްތަކުން ބޮލީވުޑްގެ ތަރިން ކަމަށްވާ އާލިއާ ބަޓާއި އަޖޭ ދޭވްގަން ވެސް ފެނިގެންދާނެ އެވެ. ޔަގީނުން ވެސް މިހާރު ދެން ގިނަ ބަޔަކު އެންމެ ބޮޑަށް އިންތިޒާރުކުރާނީ އެ ދެ ތަރިން ފިލްމުން ފެންނާނެ ގޮތް ދައްކައިލާނެ އިރަކަށެވެ.\nMalayalam - https://t.co/BwWkOBJ5SZ #RamarajuForBheem #RRRMovie pic.twitter.com/OCHbqjRsgZ\nއިންޑިއާގައި ވާހަކަ ދައްކައި އުޅޭ މައިގަނޑު ހުރިހާ ބަހުރުވައަކުން ގެނެސްދޭން ނިންމާފައިވާ "އާރްއާރްއާރް" އަކީ ގާތްގަނޑަކަށް 400 ކްރޯޑް ރުޕީސް (54.3 މިލިއަން ޑޮލަރު) ގެ ބަޖެޓަކުން ހަދާ ފިލްމެކެވެ. ރިޕޯޓްތައް ބުނާގޮތުން މީގެ ސެޓެލައިޓް/ޑިޖިޓަލް ރައިޓްސް ހޯދަން ސްޓާ ނެޓްވޯކުން ވަނީ 200 ކްރޯޑް ރުޕީސް (27.3 މިލިއަން ޑޮލަރު) ހުށަހަޅައިފަ އެވެ.\n"އާރްއާރްއާރް" ސިނަމާތަކަށް އަންނާނީ އަންނަ އަހަރު އެވެ. އެންމެ ފަހުން އިއުލާންކުރި ގޮތުން އެއީ ޖެނުއަރީ 8 ގަ އެވެ. ނަމަވެސް މިހާރު ތާރީހު ބަދަލުކޮށްފައިވާ ކަމަށްވެ އެވެ. އެކަމަކު އެކަން އަދި ރަސްމީކޮށް އިއުލާނެއްނުކުރެ އެވެ.\nއިތުރު ލިޔުންތައް ބޮލީވުޑް ޓްރެއިލާ އަޖޭ ދޭވްގަން ބޮލީވުޑް ފިލްމު\n"ބައިޖޫ ބަވްރާ" ގައި ރަންބީރް، އާލިއާ އަދި ދީޕިކާ؟


މޯލްޑިވްސް ކަރެކްޝަނަލް ސަރވިސްގެ ނޫސްބަޔާން\n26 ޖެނުއަރީ 2015 ގައި “ކޯޓް އަމުރާއި ޚިލާފަށް ކަރެކްޝަނަލް ސަރވިސް އިން މީހަކު ހައްޔަރުކޮށްގެން ގެންގުޅެނީ” މި ސުރުޚީގެ ދަށުން ސަން އޮންލައިންގައި މޯލްޑިވްސް ކަރެކްޝަނަލް ސަރވިސް އާއި ޙަވާލާދީ ޢާންމުކޮށްފައިވާ ޚަބަރާއިގުޅޭ ގޮތުން މިއަދު މޯލްޑިވްސް ކަރެކްޝަނަލް ސަރވިސް އިން ނޫސްބަޔާނެއް ނެރެފިއެވެ.\nމި ނޫސްބަޔާނުގައި ކޯޓް އަމުރާ ޚިލާފަށް މޯލްޑިވްސް ކަރެކްޝަނަލް ސަރވިސް އިން އެއްވެސް މީހަކު ބަންދުކޮށްފައި ނުވާނެކަމަށާއި އަދި މި ސަރވިސް އިން މީހުން ބަންދުކުރަނީ ކޯޓް އަމުރާއި އެއްގޮތަށް ކަމުގައި ބަޔާންކޮށްފައި ވެއެވެ.\nއަދި މި މައްސަލައާއި ގުޅިގެން ސަން އޮންލައިންގެ ފަރާތުން މޯލްޑިވްސް ކަރެކްޝަނަލް ސަރވިސް ގެ ބަހެއް ހޯދުމަށް އެއްވެސް މަސައްކަތެއް ކޮށްފައި ނުވާކަމަށްވެސް އެ ނޫސްބަޔާނުގައި ވެއެވެ.\n“ސަން އޮންލައިން ގައި ޢާންމު ކޮށްފައިވާ ޚަބަރުގައި ޙަވާލާދީފައިވާ ފަރާތް ދޫކޮށްލުމަށް ކޯޓް އަމުރު މި ސަރވިސް އަށް ލިބުނުތާ، 1 (އެކެއް) ގަޑިއިރު ތެރޭގައި އެފަރާތް މި ސަރވިސް ގެ ބަންދުން ދޫކޮށްލެވިފައި ވާނެކަމަށާއި، މި ޚަބަރު ޝާއިޢު ކުރެވުނުއިރުވެސް މި ފަރާތް ވާނީ މި ސަރވިސް ގެ ބަންދުން ދޫކޮށްލެވިފައި ކަމުގައި ދަންނަވަމެވެ.” ނޫސްބަޔާނުގައި ވެއެވެ.\nސަން އޮންލައިންގައި މި ސަރވިސް އާއި ޙަވާލާދީ އެފަދަ ވާހަކައެއް ޢާންމު ކޮށްފައިވާތީ އެކަން މޯލްޑިވްސް ކަރެކްޝަނަލް ސަރވިސް އިން ވަރަށް ބޮޑަށް ކުށްވެރި ކުރާކަމަށް އެމް.ސީ.އެސް ގެ ނޫސްބަޔާނުގައި ވެއެވެ.\nއަދި މި ބަޔާނުގައި މިފަދަ ޙާދިޘާ ތަކުގެ އަސްލު އޮޅޭގޮތަށާއި މުޖުތަމަޢުގެ ފަރުދުންގެ މެދުގައި ނުތަނަވަސްކަން އުފެދިދާނެ އެއްވެސް ގޮތަކަށް ޚަބަރު ފަތުރާ ވަސީލަތް ތަކުން ދޮގު މަޢުލޫމާތު ނުފެތުރުމަށާއި އަދި މިފަދަ އެއްވެސް ކަމެއްގައި މި ސަރވިސް އާއި ބެހޭގޮތުން ނުބައި ތަޞައްވުރެއް ދެވޭ އަދި ޙަޤީޤަތް އޮޅޭ ފަދަ އެއްވެސް ވާހަކައެއް އެއްވެސް ފަރާތަކުން ނުދެއްކުމަށް އިލްތިމާސް ކުރައްވާފައިވެއެވެ.


In Pictures: Naib Raees Huravee School ah vadaigathun\nނައިބު ރައީސް ހުރަވީ ސްކޫލަށް ވަޑައިގަތުން\nރައީސުލްޖުމްހޫރިއްޔާގެ ނައިބު ފައިޞަލް ނަސީމް، ހުޅުމާލޭގައި އަލަށް އިމާރާތްކުރަމުންދާ ހުރަވީ ސްކޫލްގެ މަސައްކަތްތަށް މިވަނީ ބައްލަވައި ލައްވާފައެވެ. ނައިބު ރައީސް ގެ އަރިހުގައި އެޑިއުކޭޝަން މިނިސްޓަރުވެސް ވަނީ އެ ސްކޫލަށް ވަޑައިގެން އެ ސްކޫލުގެ މަސައްކަތް ބައްލަވައި ލައްވާ ސްކޫލުގެ މެނޭޖްމެންޓާއި ވެސް ބައްދަލުކުރައްވާފައެވެ. އަމީން ކޮންސްޓަރަކްޝަންއިން އިމާރާތް ކުރަމުން އަންނަ މި ސްކޫލަކީ ރާއްޖޭގައި މިހާތަނަށް އެޅޭ އެންމެ ބޮޑު ސްކޫލްކަން ފާހަގަކޮށްލެވެއެވެ. މި ސްކޫލްގައި 1700 ކުދިންނަށް ކިޔަވައި ދިނުމުގެ ކެޕޭސިޓީ ހުންނަ އިރު މިއަހަރުގެ ދިރާސީ ދައުރާއި އެކު ކިޔަވައި ދިނުމަށްޓަކައި މިހާރު ދަނީ މަސައްކަތް ކުރަމުންނެވެ. :- ފޮޓޯ | ރައީސް އޮފީސް\nހުޅުމާލެ ، 07 ޖެނުއަރީ 2019- ރައީސުލްޖުމްހުރިއްޔާގެ ނައިބު ފައިސަލް ނަސީމް ހުޅުމާލޭގައި އިމާރާތްކުރަމުން އަންނަ ހުރަވީ ސުކޫލަށް ވަޑައިގެން އެ ސްކޫލުގެ މަސައްކަތްތަށް ކުރިއަށް ދާގޮތް ބެއްލެވުން-- ފޮޓޯ | ރައީސް އޮފީސް


SunOnline: REPORT - Mi hiyaa thakakee kudhi golhi thakeh, Ekamaku mivaruves fudhey\nމި ހިޔާތަކަކީ ކުދި ގޮޅިތަކެއް، އެކަމަކު މިވަރުވެސް ފުދޭ\nއައިޝަތު ފަރީޙާ 25 Jun 2020, 08:47\nޖޫން 24، 2020: ހުޅުމާލެ ދެވަނަ ފިޔަވަހީގައި ތަރައްގީކުރާ ހިޔާ ފްލެޓުތަކުގެ އެތެރެ -- ސަން ފޮޓޯ/ ފަޔާޒު މޫސާ\nހުޅުމާލޭ ދެވަނަ ފިޔަވަހީގައި އަޅާ ފްލެޓުތައް "މައްޗަށް އަރާ" ފެންނަން ހުންނަތާ ލައްކަ ދުވަސް ވެއްޖެ އެވެ. ބޭރުން ކުލަ ލާ ރީތިކޮށްފައި ހުރި އިރު، ދެވަނަ ފިޔަވަހީގެ މަންޒަރަކީ ނިކަން ރީތި މަންޒަރެކެވެ. ފްލެޓުތައް ހުންނަ ސަރަހައްދަށް ވަދެގެން ދާއިރު އެ މަންޒަރު އިތުރަށް ފުރިހަމަވެ އެވެ.\nހިޔާ ފްލެޓުތަކަކީ ކުރީގެ ރައީސް ޔާމީންގެ ސަރުކާރުގެ މަޝްރޫއެކެވެ. ޗައިނާގެެ ކުންފުންޏަކާ ހަވާލުކޮށްގެން ހުޅުމާލޭ ދެވަނަ ފިޔަވަހީގައި ކުރިއަށްގެންދާ އެ މަޝްރޫއަކީ އެތައް ހާސް ރައްޔިތުންނެއްގެ އުއްމީދާ ގުޅިފައިވާ ތަނެކެވެ. ހިޔާ ފްލެޓަށް ކުރިމަތތިލައިގެން ހިޔާވަހިކަން ލިބޭނެ ކަމަށް އެތައް ބަޔަކަށް ލިޔުންވެސް އެ ސަރުކާރުގެ އެންމެ ފަހު ވަތުތާ ހަމަޔަށް ވެސް ދޫކުރި އެވެ. އެކަމަކު އަދި އެތަނުން ހިޔާވަހިކަމަށް ދެވޭނެ ދުވަހެއް ނޭނގެ އެވެ.\nސަރުކާރު ބަދަލުވެ ފްލެޓުތަކާ ގުޅޭގޮތުން އާ ސަރުކާރުން ދެއްކި ފުރަތަމަ އެއް ވާހަކައަކީ އެ ތަންތަނުގެ ކުދިކަމުގެެ ވާހަކަ އެވެ. މި ސަރުކާރުން ގަބޫލު ކުރަނީ އެއީ، އިންސާނު އުޅެން ހެޔޮނުވާ، ކުދި އަލިފާން ފޮށިތަކެއް ކަމަށެވެ. އެންމެ ފަހުން ނޫސްވެރިންނާ ބައްދަލުކުރައްވާ ރައީސް ސޯލިހު ވިދާޅުވީ ހިޔާ ފްލެޓުގައި އުޅެން ދާ މީހުންގެ 80 ޕަސެންޓު މީހުން އެތަނުގައި ނޫޅެ ނިކުންނާނެ ކަމަށެވެ. އެތަންތަނުގެ ހާލަތު ހުރިގޮތް ރައްޔިތުންނަށް ރައީސް ސިފަކޮށްދެއްވީ އެތައް ހާސް ބަޔަކު ތޮއްޖެހިގެން ކުޑަ ކޮއްޓެއްގެ ތެރޭ އުޅެންޖެހޭނެ ހާލަތެވެ.\n"އެތަނަށް ވަންނަ މީހުންގެ ތެރެއިން ހަމަ ގިނަ މީހުން އެތަން ދޫކޮށްފައި ނިކުންނާނެ. ދެން އެހެން ގޮތެއް ނެތިއްޔާ އެތާ އެތެރޭ ތިބޭނެ،" ރައީސް ވިދާޅުވި އެވެ.\nއެއީ މުސްތަގުބަލުގައި އިންސާނީ ކާރިސާއަކަށް ވެގެން ހިނގައިދާނެ ކަމުގެ އިޝާރާތް ރައީސް ދެއްވި އެވެ.\nއުސް އިމާރާތެއް، ފްލޯއަކު 100 މީހުން\nހިޔާ ފްލެޓުތަކުގެ ވާހަކައިގެ އަޑު ގަދަވެފައިވަނިކޮށް އެޗްޑީސީ އިން އިއްޔެ ވަނީ އެ ފްލެޓުތަކުގެ މަސައްކަތް ގޮސްފައިވާ ހިސާބު ނޫސްވެރިންނަށް ދައްކާލައިފަ އެވެ. ޖުމްލަ 7000 ފްލެޓު، 16 ޓަވަރަށް ބަހާލާ ކޮންްމެ ޓަވަރެއްގައި 25 ފަންގިފިލާ ހުންނައިރު ކޮންމެެ ފަންގިފިލާ އަކު 20 އެޕާޓްމެންޓު ހުރެ އެވެ. އެޕާޓުމެންޓެއްގެ ބޮޑު މިނަކީ 570 އަކަފޫޓެވެ. ދެކޮޓަރި އާއެކު އެޓޭޗްޑް ފާހާނާ ހުންނައިރު ފާހާނާއާއެކު ކޮޓަރިއެއްގެ ބޮޑުމިނަކީ 10.5 ފޫޓު، 9.5 ފޫޓެވެ. ސިޓިން ރޫމާއި ބަދިގެ ހިމެނޭ ސަރަހައްދުގެ ބޮޑުމިނަކީ 59 ފޫޓެވެ. ބެލްކަނިކޮޅެއް ކޮންމެ އެޕާޓުމެންޓަކު އިންނައިރު އެތަނުގެ ފުޅާމިނަކީ 2.5 ފޫޓެވެ.\nހިޔާ ފްލެޓެއްގެ ކޮޓަރިއެއް -- ސަން ފޮޓޯ/ ފަޔާޒު މޫސާ\nކޮންމެ ޓަވަރަކު އަރާފޭބުމަށް ތިން ލިފްޓު ހުރެ އެވެ. އިއްޔެ އެޗްޑީސީ އިން ނޫސްވެރިންނަށް ދައްކާލީ 24 ވަނަ ފަންގިފިލާ ގައި ހުރި އެޕާޓްމެންޓުތަކެކެވެ. އިރުމަތީ ފަރާތަށްވާ ގޮތަށް ހުރި އެ އެޕާޓްމެންޓުތަކުންް ބޭރަށް ފެންނަން އެ އޮންނަ މަންޒަރު ބަލާލަަން ވަރަށް ރީއްޗެވެ. މޫދާއި ސާފު އުޑު ބަލާލައި، ރާޅު ޖަހާ އަޑު އަހާލަން އެ ކުޑަ ބެލްކަނި ކޮޅުގައި އިރުކޮޅަކު މަޑުކޮށްލެވުނެވެ.\nހިޔާ ފްލެޓެއްގެ ބެލްކަނި -- ސަން ފޮޓޯ/ ފަޔާޒު މޫސާ\nއެންމެ ފުރަތަމަ އެޕާޓްމެންޓަށް ވަންނައިރު ކަނާާތް ފަރާތުގައި ހުރީ ކޮޓަރިއެކެވެ. އެތަނަށް ބޯދިއްކޮށްލާ ބަލާލި އިރު އަޅައިގަތީ ސައިޒުން ކުޑަ ފާހާނާގަ އެވެ. ގައިމުވެސް ކުޑަކުއްޖަކު ފެންވަރުން އެތަނަށް ވަދެ މީހަކު އުޅޭނެ ހާލު ތަސައްވަރު ކޮށްލެވުނެވެ. ޔަގީނަށް ވެސް ދެ މައިންނަށް އެކީ ނުތިބެވޭނެ އެވެ. އެ ކޮޓަރީގެ ސައިޒާމެދު ބުނެވޭނީ އެކަކަށް އުޅެވިދާނެޔޭ އެވެ. އެކަމަކު ރަނގަޅު ސައިޒެއްގެ އެނދެއް ބަހައްޓާ އަލަމާރިއެއް ބަހައްޓައިފިނަމަ، ޖާގަ ދަތިވެ އުޅެން އުނދަގޫވާނެ އެވެ.\nދެން ހުރި ކޮޓަރީގެ ހާލަތުވެސް ހުރީ މިގޮތަށެވެ. އެ ކޮޓަރި ކުޑަ ތަންކޮޅެއް ބޮޑެވެ. ޑަބަލް ސައިޒު އެނދަކާ އަލަމާރިއެއް ބެހެއްޓޭނެ އެވެ. މާގިނަ އިތުރު އެއްޗެއް ބަހައްޓަން އުޅެފިނަމަ ނަމާދުކޮށްލާނެ ޖާގައެއްވެސް ނުލިބޭނެ އެވެ. އެއީ މާސްޓާ ބެޑްރޫމް ގޮޅި އެވެ.\nއެ ކޮޓަރިން ނިކުންނަ އިރު ހުރީ ބަދިގެ، ސިންކެވެ. އެ ސިންކުގައި އާންމުކޮށް މިގެންގުޅޭ ވަރު ތެއްޔެއް ދޮވެލަން ވަރަށް ދަތިވާނެ އެވެ. ސިންކު ބަހައްޓާފައި ހުރީ ކުޑަވަރެއްގެ އައްޓެއް މަތީ އެވެ. ބަދިގޭގައި އިތުރު އެއްޗެއް ނެތެވެ. ދެން ހުރީ އެއްކަލަ ކުޑަ ބެލްކަންޏެވެ. އޭރު އަހަރެމެންނާއެކު އެތަނުގައި ހުރި އެޗްޑީސީގެ މުވައްޒަފު ބުނީ ޑިޒައިން އޮތްގޮތުން ލޯންޑްރީގެ ކަންތައް ކުރިއަށްގެންދަން އޮތީ އެ ކުޑަ ބެލްކަނި ކޮޅުގައި ކަމަށެވެ. މެޝިނަށް ފެން ނެގުމަށް ބޭނުންކުރާނެ އިސްކުރެއް އެތަނުގައި ހަރުކޮށްފައި ހުއްޓެވެ. އެކަމަކު ވިސްނާ ވިސްނާ ވެސް އެތަނުގައި ބެހެއްޓޭނެ ސައިޒެއްގެ މެޝިނެއް ހިޔާލަކަށްނަ އެވެ. އެއްޗެހި ދޮންނަން މެޝިނަށް އަޅާ، އެ ނަގަން މީހާ އެތަނުގައި އުޅޭނެ ގޮތަކީ ވަރަށް ދަތި ގޮތެކެވެ.\nއަހަރެމެންނަށް ދައްކާލި އެޕާޓްމެންޓު ހުރީ ފާރުގައި ޕްރައިމާ ލައިފަ އެވެ. ތަޅުން އަޅާފަ އެވެ. މުއްޓެއް ނެތެވެ. ކަރަންޓަށް ބޭނުންވާ ނަރު ދަމާފަައިވާއިރު ފަންކާއެއް ބޮތްކެއް ނެތެވެ. މި ހުރިހާ ކަމަކީ އެ ފްލެޓު ލިބޭ މީހާ އަމިއްލަ އަށް ފުރިހަމަ ކުރަން ހުރި ކަންތައްތަކެވެ.\nއެޗްޑީސީގެ މެނޭޖިން ޑިރެކްޓަރު ސުހައިލްް އަހުމަދު ވިދާޅުވީ ފްލެޓުތައް ހައްގުވެރިންނާ ހަވާލު ކުރުމަށްފަހު، ފިނިޝިން އަށް ކުރަންޖެހޭ މަސައްކަތްތައް ނިންމުމަށް އެ ފަރާތްތަކަށް މުއްދަތެއް ދޭނެ ކަމަށެވެ.\nހިޔާ ފްލެޓުގެ ބަދިގޭ ސިިންކު -- ސަން ފޮޓޯ/ ފަޔާޒު މޫސާ\n"މިދިޔަ އަހަރުގެ ޑިސެމްބަރު މަހު އަޅުގަނޑުމެން އިންނާނެ ކޮންޓްރެކްޓަރާ އެކީ އެގްރިމެންޓެއްވެސް ހަދާފައި ފިނިޝިން މަސައްކަތް ކުރަން ލޯނު ހޯދަން ވެގެން. ނަމަވެސް އެ ލޯނު ރިއަލައިޒް ވާ ގޮތެއް ނުވޭ، އެހެންވެ އެކަމުގައި ގިނަ ދުވަސްވާތީ ސަރުކާރުން މިހާރު ނިންމެވީ އޮރިޖިނަލް ކޮންޓްރެކްޓުގައި އޮތްގޮތަށް މަސައްކަތް ނިންމާފައި ހަވާލު ކުރަން،" އެޗްޑީސީގެ މެނޭޖިން ޑިރެކްޓަރު ސުހައިލް އިއްޔެ ވިދާޅުވި އެވެ.\nއެޗްޑީސީ އިން ހިއްސާ ކުރި މައުލޫމާތަށް ބަލާއިރު ހިޔާ ފްލެޓުތަކުގެ އެގްރީމެންޓު އެކުލަވާލާފައިވާ ގޮތުން އިންޓީރިއާގެ މަސައްކަތުގެ ގޮތުގައި ހިމެނޭ ބޮކި ފަންކާ ހަރުކޮށް ބަދިގޭ ކަބަޑު ސެޓް ބެހެއްޓުމާއި ކުލަލުން އަދި މުށި ޖެހުން ފަދަ މަސައްކަތް ކުރަން އެގްރިމެންޓުގައި އޮތީ ސަރުކާރުން ބޭނުންވެއްޖެ ނަމަ ވަކިން ފައިސާ ދައްކައިގެން ކުރާގޮތަށެވެ.\nމީގެ އިތުރުން ފްލެޓްތަށް ބޭނުންވާ އަސާސީ ބައެއް ކަންކަން ކޭބަލް ޓީވީ ސިސްޓަމް، އިންޓަނެޓް، ވޭސްޓް ވޯޓާ ޑިސްޓްރބިއުޝަން ސިސްޓަމް، ސަބްސްޓޭޝަން މަސައްކަތްތައް އަދި ލޯންގް ޑިސްޓެންސް ޓްރާންސްމިޝަން ސިސްޓަމް އޮފް ވޯޓާ މީޓާ ޑޭޓާ ފަދަ މަސައްކަތްތަކަކީވެސް ކޮންޓްރެކްޓުގެ ބޭރުން ވަކިން ފައިސާ ދައްކައިގެން ކުރަން ހިމަނާފައިވާ މަސައްކަތްތަކެވެ.\nހިޔާ މަޝްރޫއުގެ މަސައްކަތަށް ޗައިނާގެ އެގްޒިމް ބޭންކުން ވަނީ 434 މިލިއަން ޑޮލަރުގެ ލޯނެއް ނަގައިފަ އެވެ. އެއީ އެވްރެޖުކޮށް ބަލާނަމަ ފްލެޓަކަށް 62،000 ޑޮލަރެވެ.\nމި އަދަދުގެ ބޭރުން، ފްލެޓުތަކުގެ ފިނިޝިން މަަސައްކަތް ކުރުމަށް އިތުރު 43 މިލިއަން ޑޮލަރު ހޯދުމަށް ކޮންޓްރެކްޓަރާއެކު މަޝްވަރާ ކުރިނަމަވެސް ލޯނު ހަމަ ނުޖެހި، އެކަމަށް ވަގުތު ނަގާތީ މިހާރު ސަރުކާރުން ނިންމާފައިވަނީ ފްލެޓު ލިބޭ މީހުން އަމިއްލަ އަށްް ފިނިޝިންގެ މަސައްކަތް ކުރުމަށް ފްލެޓުތައް ދޫކޮށްލުމަށެވެ.\nމި ފްލެޓުތަކުގެ ސައިޒަކީ އާންމުކޮށް މާލޭގައި ކުއްޔަށް ދޫކުރާ އެޕާޓްމެންޓުތަކާ ދާދި އެއް ސައިޒެވެ. ގައިމުވެސް މިހާރު އަހަރެން މިއުޅޭ އެޕާޓްމެންޓުގެ ކޮޓަރިއަކާ ސައިޒުން އެއްވަރެވެ. އެހެން ގާތް މީހުންނާ ވާހަކަ ދެއްކުމުން އެމީހުންގެ ޖަވާބަކަށްވެސް ވީ ސައިޒުން އެތަން ކުޑަ ނޫންކަމުގެ ވާހަކަ އެވެ.\nހުރިހާ ވެސް އުއްމީދަކީ ފްލެޓު ލިބޭ ބަޔަކަށް އަގުހެޔޮކޮށް އެތަންތަނުގައި އުޅެވެން ފެށުމެވެ. ގައިމުވެސް ފްލެޓުތަކުގައި ހަރުކޮށްފައި ހުރި ކުޑަދޮރުތަކާއެކު ޔަގީންވާ އެއް ކަމަކީ މިހާރު ގިނަ މީހުން އުޅޭ އެޕާޓުމެންޓުތަކުގައި ވައި ދައުރުވާނެ ގޮތެއް ވެސް ނެތް އިރު މި އަށް ވުރެ ބޮޑު ކުލީގައި މާ ހާލުގައި އުޅޭ ކަމެވެ. މިތަނުގައި އޮތް ރަނގަޅު ކަމަކީ، ހަމަ ގައިމު މި ތަނުގައި އުޅޭ މީހުންނަށް ކުޑަދޮރުން ބޭރު ބަލައިލާ ސާފު ވައި ލިބުމުގެ ނަސީބު އެބަ އޮތެވެ.\nފްލެޓަކު 2000 އެއްހާ މީހުން، ތިން ލިފްޓް\nހިޔާ ފްލެޓުގެ އެތެރޭ ސްޓްރަކްޗާ އަށް ބަލާއިރު އެއް އެޕާޓްމެންޓާ އިންވެގެން އަނެއް އެޕާޓްމެންޓު، ހުރީ ވަރަށް ތޮއްޖެހޭ ގޮތަކަށެވެ. މަތީގައި ހުރެފައި އިމާރާތުގެ މެދުން ބަލާލާއިރު ސިފަކުރެވުނީ އެތައް ހާސް ބަޔަކު އެއްކޮށް އުޅެން ފަރުމާކޮށްފައި ހުރި ތަނެއްގެ ގޮތުގަ އެވެ.\nއެޗްޑީސީ އިން ލަފާކުރާގޮތުން ހިޔާ އެޕާޓްމެންޓެއްގައި އެވްރެޖުކޮށް ފަސް މީހުން އުޅޭނެ އެވެ. އެތަންތަން ފަރުމާކޮށްފައި ހުރީ ދެ މަފިރި އަކާއި އެންމެ ގިނަވެގެން ދެ ދަރިންނަށް އުޅެވޭނެ ގޮތަށް އަމާޒު ކޮށްގެންނެވެ. ކޮންމެ ފަންގިފިލާ އަކު 20 އާއިލާ އުޅޭއިރު އެއީ އެވްރެޖުކޮށް ފަންގިފިލާ އަކު 100 މީހުންނެވެ. ޖުމްލަ 24 ފަންގިފިލާ މީހުން ދިރުއުޅުމަށް ހާއްސަ ކުރާއިރު އެއީ އެވްރެޖުކޮށް ޓަވަރަކު 2400 މީހުންނެވެ. ރާއްޖޭގައި އާންމުކޮށް މީހުން ދިރިއުޅޭ ރަށެއްގެ ވެސް އެވަރުގެ އާބާދީއެއް ނޯވެ ދާނެ އެވެ. އެއްތަނެެއްގައި އެތައް ހާސް ބަޔަކު މިގޮތަށް އުޅެން ވެއްޖެނަމަ އިޖުތިމާއީ އެތައް މައްސަލައެއް ނިކުންމެދާނެ އެވެ. މިހާރުވެސް ސޯޝަލް ހައުސިންގެ ގޮތުގައި ދޫކޮށްފައިވާ ތަންތަނުގައި އުޅޭ ކުދިން އެކުވެގެން އެކި ކުށްތަކަށް އަރައިގަންނަ ވާހަކަ އެއީ އާ ވާހަކައެއް ނޫނެވެ.\nހިޔާ ފްލެޓުތަކުގައި ޖުމްލަ 38،400 އެއްހައި މީހުން އުޅޭނެ ކަމަށް އަންދާޒާ ކުރެވެ އެވެ. ހިޔާ ފްލެޓުތަކަށް މީހުން ވަންނަ އިރު،ކުޑަ ސިޓީއަކާ އެއްވަރު ވާނެ އެވެ. ކޮންމެ އިމާރާތެއްގެ ތިރީ ފަންގިފިލާ އިން ފިހާރަތަކަށް ޖާގަ ދޫކުރާއިރު އެ އިމާރާތުގެ އެތެރެއިން ބޭނުންވާ ޒަރޫރީ ހުރިހާ ކަމެއް ހަމަޖެހޭނެ އެވެ.\nއެކަމަކު އަނެއް ކޮޅުން ދިމާވާނެ މައްސަލައަކީ އިމާރާތުގެ ލިފްޓު ބޭނުންކުރަން އެތައް ބަޔަކު ތިބޭއިރު ތިން ލިފްޓުގެ ތެރެއިން އެންމެ ލިފްޓަކަށް މައްސަލައެއް ދިމާވިޔަސް، އެތައް ހާސް ބަޔަކަށް އެކަމުގެ ދަތި ކުރިމަތިވުމެވެ. އަދި ޓަވަރަކު 2،400 މީހުން އުޅޭނެ ކަމަށް ލަފާވާއިރު، ލިފްޓްތަކުން ފުދޭނެ ތޯ އެވެސް ސުވާލެކެވެ.\nކުލި މިހާރުގެ ކުއްޔަށް ވުރެ މާ ރަނގަޅު\nސަރުކާރުން މިހާރު އާންމުކޮށްފައިވާ ވާހަކަތަކަށް ބަލައިރު ހިޔާ ފްލެޓުގެ ކުލީގެ ގޮތުގައި ޖެހެނީ 11،000 ރުފިޔާ އެވެ. އެއީ ލޯނު އިންޓްރެސްޓާއެކު 20 އަހަރުން އަނބުރާ ދައްކާގޮތަށް ބަހާލުމުން ޖެހޭޭ އަދަދެވެ.\n"ލޯނެެއް ނެގީމާ، އަނބުރާ ދައްކަން ޖެހޭނީ އިންޓްރެސްޓާއެކު، އަނބުރާ ދައްކާއިރު އަރާ އިންޓްރެސްޓަކާ އެކު އޭގެ އަގު ކަލްކިޔުލޭޓު ކުރެވޭނީ،" ހިޔާ ފްލެޓުތަކުގެ އަގާމެދު އެޗްޑީސީގެ މެނޭޖިން ޑިރެކްޓަރު ސުހައިލް އަހުމަދު މިއަދު ވިދާޅުވި އެވެ.\nސުހައިލް ވިދާޅުވީ އަގު ކަނޑައަޅާއިރު، ކަލްކިޔުލޭޓު ކުރަންވާނީ ދައްކާއިރު އަރާ އަދަދު ކަމަށާއި އެހެން ކަމަށް ވަންޏާ ހިޔާ ފްލެޓުތަކުގެ އަގުގެ ގޮތުގައި މަހަކު 11000 ރުފިޔާ އަރާނެ ކަމަށެވެ. އެއީ 20 އަހަރަށް ބަހާލައިގެން ދައްކަންޖެހޭ އަދަދެވެ.\nފިނިޝިއަން އަށް ދާ ހަރަދު ނުހިމަނާވެސް މި އަދަދު މިއަށްވުރެ ކުޑަ ނުވާނެ ކަމަށް ސުހައިލް ވިދާޅުވި އެވެ. ނަމަވެސް ކުލި ސަބްސިޑައިޒް ކޮށްދީގެން 11،000 އަށް ވުރެ ކުޑަ ކުއްޔެއްގައި މިތަންތަން ދޫކުރާނެ ކަމަށް ބެލެވެ އެވެ. ހުޅުމާލޭ ފުރަތަމަ ފިޔަވަހީގައި އަޅާފައިވާ ސޯޝަލް ހައުސިން ފްލެޓުތަކުގެ މަހު ކުލި އުޅެނީ 6000 އާއި 8000 ރުފިޔާއާ ދެމެދު އެވެ.\nހިޔާ ފްލެޓުތަކުގެ ކޮންޓްރެކްޓުގައި ސޮއިކޮށްފައިވަނީ 2016 ވަނަ އަހަރުގެ ޖުލައި މަހު އެވެ. ނަމަވެސް ޕްރޮޖެކްޓުގެ މަސައްކަތް ފަށާފައިވަނީ ޑިސެމްބަރު 17، 2017ގަ އެވެ. ދެ އަހަރު ނުވަތަ 730 ދުވަހުގެ ތެރޭ ނިންމާގޮތަށް ހަވާލު ކުރި މި މަސައްކަތް ކޮންޓްރެކްޓުގައިވާ ގޮތުން ނިންމަން ޖެހެނީ 2019 ވަނަ އަހަރުގެ ޑިސެމްބަރު މަހަށެވެ.\nނަމަވެސް އެކި ސަބަބުތަކާހުރެ މަސައްކަތް ވަނީ ލަސްވެފަ އެވެ. މިހާރު އެޗްޑީސީ އިން ބުނެފައިވާގޮތުން ފްލެޓުތަކުގެ ޖުމްލަ މަސައްކަތުގެ 90 ޕަސެންޓު ވަނީ ނިމިފަ އެވެ. މި އަހަރުގެ ފަހުކޮޅު އެތަންތަން ދޫކުރެވޭ ވަރުވާނެ ކަަމަށް އެ ކުންފުނިން ވަނީ ލަފާ ކޮށްފަ އެވެ.\nފްލެޓުތަކަށް މި އަގުގައި ވެސް އުޅެން ދާން ރައްޔިތުން ތިބީ ތައްޔާރަށެވެ. މި މާލޭގައި އެތައް ބަޔަކު ކުޑަ ކޮޓަރިއެއްގައި ތޮއްޖެހިގެން ޑިޔުޓީ ބަހައިގެން ނިދުމަކީ އާންމުކަމެކެވެ. ގައިމުވެސް ހިޔާ ފްލެޓެއް ލިބިގެން އެތަނަށް ދާން ފުރުސަތު ލިބިއްޖެ ނަމަ، އެ ފުރުސަތު ދޫކޮށް ނުުލާނެ އެތައް ބަޔަކު އެބަތިއްބެވެ. ގާތްގަނޑަކަށް 18،000 ރުފިޔާ ދީގެން ކުޑަ ދެ ކޮޓަރީގެ އެޕާޓްމަންޓެއްގައި ކުއްޔަށް އުޅުމަށްވުރެ މިވަރުގެ ބޮޑުމިނުގެ އަމިއްލަ ތަނެއްގައި އުޅެން ހިތަށް ފަސޭހަ ވާނެ އެވެ. ހިތް ހަމަ ޖެހުމަކީ، 11،000 ރުފިޔާ ކުއްޔަށް ދެއްކި ނަމަވެސް އެއީ ފަހަށް ކުރެވޭ އިންވެސްޓްމަންޓަކަށް ވުމެވެ. އެކަމަކު އެވަރަށް މީހުން ތޮއްޖެއްސުމުން ދިގު މުއްދަތުގައި ދިމާވާނެ މައްސަލަތައް އެއީ ކަންބޮޑުވުމެކެވެ.


Ali Seezan ge "Loabivevijje" ge shooting mi mahu fashanee | Mihaaru\nއަލީ ސީޒަންގެ "ލޯބިވެވިއްޖެ" ގެ ޝޫޓިން މި މަހު ފަށަނީ\n12 ޑިސެމްބަރ 2019 - 08:383comments\nފިލްމު ލޯންޗްކުރަން ޓިއުލިޕް ރެސްޓޯރަންޓްގައި ބޭއްވި ހަފުލާގައި ފިލްމުގެ މައިގަނޑު ތަރިންނާ އެކު ވަނީ ސޮއި ވެސްކޮށްފަ އެވެ. ގދ. ތިނަދޫގައި ޝޫޓިން ފަށާ ފިލްމުުގެ ތަރިންނަކީ އެންމެ ފަހުން ބޭއްވި ދިވެހި ފިލްމު އެވޯޑްސްގައި އެންމެ މޮޅު ސަޕޯޓިން އެކްޓަރުގެ އެވޯޑް ހޯދި އަލީ އާޒިމް (ދޮންއައްޔަ) އާއި އެންމެ މޮޅު ބަތަލާގެ މަގާމަށް ދެ ފިލްމަކުން ވާދަކުރި މަރިޔަމް އައްޒަ އާއި އަހުމަދު އީސަ (އާނަންދު) ގެ އިތުރުން އިރުފާނާ އިބްރާހީމެވެ.\nމީގެ އިތުރުން ފިލްމުގެ މުހިއްމު ރޯލަކުން އަލީ ޝަމީލް ވެސް ފެނިގެން ދާނެ އެވެ.\nސީޒަން ބުނިގޮތުގައި އަހުމަދު ޒަރީރުގެ ސްކްރީންޕްލޭއަކަށް ހަދާ ފިލްމުގެ މަންޒަރުތަކެއް ސްރީ ލަންކާގައި ވެސް ނަގާނެ އެވެ. އަދި "ލޯބިވެވިއްޖެ" ސިނަމާ އަށް ގެންނަން ނިންމާފައި ވަނީ އަންނަ އަހަރުގެ ރޯދައިގެ ފަހުންނެވެ.\nސީޒަން ބުނީ ފިލްމުގެ ޝޫޓިން ފަށަން ވަރަށް ގާތްވެފައިވާތީ އެންމެ ފަހުގެ ތައްޔާރީތައް މިހާރު ވަރަށް ބާރަށް ވަމުން އަންނަ ކަމަށެވެ.\nސީޒަންގެ ސްޓޫޑިއޯ އިން މިހާރު ވެސް މަސައްކަތްތައް ނިންމައި އަދި ރިލީޒްނުކޮށް އޮތް ފިލްމެއް އެބަ އޮތެވެ. އެއީ ކުރިން މިދިޔަ އޮކްޓޯބަރު މަހުގެ ކުރީކޮޅު ސިނަމާ އަށް ގެންނަން އުޅުނު ފެމިލީ ޑްރާމާ "އަނދިރިކަން" އެވެ. އެކަމަކު ޒަރީރުގެ ސްކްރީންޕްލޭއަކަށް، ސީޒަނާއި ޝީލާ ނަޖީބާއި އައިމިނަތު ރިޝްފާ ލީޑް ރޯލް ކުޅުނު ފިލްމު ވަނީ އަންނަ އަހަރަށް ފަސްކޮށްފަ އެވެ.\nސީޒަން ޑައިރެކްޓްކޮށް އެންމެ ފަހުން ގެނެސްދިން ފީޗާ ފިލްމަކީ 2016 ގެ "ވަފާތެރި ކެހިވެރިޔާ" އެވެ.\nއިތުރު ލިޔުންތައް އަލީ ސީޒަން ދިވެހި ފިލްމް އިންޑަސްޓްރީ އެކްޓްރެސް މަރިޔަމް އައްޒަ


Valentines Day Ge Hageegai!\nދީން / ހުޅަނގު\n13 ފެބްރުއަރީ 2018 1 ކޮމެންޓް\nވެލެންޓައިންސް ޑޭގެ ޙަޤީޤަތް!\nހުޅަނގުގެ ފިކުރީ އޮއިވަރާއެކު އަޅުގަނޑުމެންއަތުން ބެހިގެންދިއަ އެންމެ ބޮޑު އެއް އަސްލަކީ އިސްލާމީ އަޤީދާއާއި، ޝަގާފަތެވެ. އިސްލާމީ އާދަކާދައާއި، އުޅުމާއި، ގުޅުންތަކެވެ. ޔަހޫދީންނާއި، ނަޞާރާއިންގެ ފަސްފަހަތުން މުސްލިމް ޒުވާނުން ހިނގަމުންދަނީ ހެވާއި، ނުބައި، ތެލާއި، ފެން ވަކިނުވާ ހާލެއްގައެވެ. އެބައިމީހުން ޖެހި ބެރަކަށް ނަށަމުން ދެއްކިއެއްޗެއް ބަލަމުން، އިއްވި އެއްޗެއް އަހަމުން، އެޅިއްޔާ އެޅި ފިޔަވަޅެއްގެމަތީ ފިޔަވަޅު އަޅައި، އެބައި މީހުން ހުއްޓުނިއްޔާ ހުއްޓުނުތަނަކަށް ހުއްޓެމުންނެވެ.\nފަހުޒަމާނުގައި މުސްލިމުން އެބައިމީހުންގެ ފަހަތުން ހިނގާނެކަން ބަޔާންކުރައްވައި މިއުންމަތު ނަބިއްޔާ ހަދީޘް ކުރެއްވި ހަދީސްފުޅެއްގެ މާނާގައިވެއެވެ.\n"ތިޔަބައި މީހުން ތިޔަބައިމީހުންގެ ކުރީގެ މީސްތަކުންގެ ގޮތްތަކަށް ތަބާވާނެކަން ކަށަވަރެވެ. މުށަކަށްފަހު މުށެކެވެ. ކައިވަތަކަށްފަހު ކައިވަތެކެވެ. އެބައިމީހުން ދޮއްބެ، އެބަހީ ސަހަރާތެރޭ ބޮނޑެއްގެ ހޮރަށް ވަތްކަމުގައިވިޔަސް ތިއަބައިމީހުން އެބައިމީހުންގެ ފަހަތުންގޮސް އެހޮރަށް ވަންނާނެކަން ކަށަވަރެވެ”. އެހިނދު ޞަޙާބީ ބޭކަލުން ދެންނެވިއެވެ. “އޭ ﷲގެ ރަސޫލާ صلى الله عليه وسـلم އެވެ. އެއީ ޔަހޫދީންނާއި، ނަޞާރާއިން ހެއްޔެވެ؟" އެކަލޭގެފާނު ހަދީޘްކުރެއްވިއެވެ. “ފަހެ އެނޫން ދެން ކޮންބައެއްހެއްޔެވެ؟”\nއެގޮތުން ޔަހޫދީންނާއި، ނަޞާރާއިންނާއި، ކާފަރުންނަށް ޚާއްޞަ ދުވަސްތަކާއި، ޙާފްލާތަކާއި، ޢީދުތައް ފާހަގަކުރުމުގައި މިއަދު އިސްލާމީ މުޖްތަމަޢުތައްވަނީ އަވަދިނެތިފައެވެ. އާއަހަރާއި، އުފަން ދުވަހާއި، ލޯބިވެރިންގެ ދުވަހާއި، ކްރިސްމަސް ފަދަ ދުވަސްތަކުގެ ޝައިތާނީ ކުލަތަކާއި، އަޑުތަކުން އިސްލާމީ މުޖްތަމަޢުތައްވަނީ ޒީނަތްތެރިކުރެވިފައެވެ. އެހެންކަމުން އަޅުގަނޑުމެންގެ ކުރިމަތީގައިމިވާ ފެބްރުއަރީ މަހުގެ 14 ވަނަ ދުވަހަކީ ލޯބިވެރިންގެ ދުވަހުގެގޮތުގައި ފާހަގަ ކުރަމުންއަންނަ ބާޠިލް ޢީދެއް ކަމާއިމެދު ޝައްކެއްވެސް ނެތެވެ. މިދުވަހުގެ ޙަޤީޤަތް އެނގުމަށްޓާކައި ކުޑަކުޑަ ވަގުތުކޮޅެއް މިރިޕޯޓާއެކު ހޭދަކޮށްލުން ކީއްތޯއެވެ؟\nތާރީޚްގެ ތެރެއިން ފުރަތަމަ މިދުވަސް ފާހަގަކުރެވުނީ މީގެ 17 ޤަރުނު ކުރިން ރޫމީންގެތެރޭގައި އެބައިމީހުންގެ ބުދުދީނުގެ ލޯބީގެ ކަލާންގެ ނުވަތަ “ދަ ގޯޑް އޮފް ލަވް” އަށް ނިސްބަތްކޮށެވެ. އެގޮތުން ކިއުޕިޑްގެ ނަންދެވިފައިވާ މިކަލާންގެ އެބައިމީހުން ސިފަކޮށް އުޅުނީ ދެވަރަ ލިބިގެންވާ ކުޑަކުޑަ ކުއްޖެއްގެ ގޮތުގައެވެ. އޭގެފަހުން ދެން މިދުވަސް ފާހަގަކުރެވުނީ ރޫމީންގެތެރޭގައި ނަޞާރާ ދީނަށް ވަތް މީހުންގެތެރޭގައެވެ. ނަޞާރާ ދީނުގެ ފާދިރީއެއްކަމުގައިވާ ވެލެންޓައިންއަށް ނިސްބަތްކޮށެވެ. އެމްޕަރަރ ކްލައިޑިސް2ގެ ރަސްކަމުގައި ހަނގުރާމާގައި ބައިވެރިވާ ސިފައިންނަށް ކައިވެނިކުރުން މަނާކުރިއެވެ. އެހެންނަމަވެސް ވެލެންޓައިން ކިޔާ މިފާދިރީ ސިއްރުވެރިގޮތެއްގައި އެހަނގުރާމަވެރިންގެ ކައިވެނިތައްކޮށްދެމުން ދިޔައެވެ. މިކަން ފަޅާއެރުމާއެކު ވެލެންޓައިން މަރާލުމަށް ހުކުމްކުރެވި ޖަލައްލެވުނެވެ. ނަޞާރާ ދީނުގެ ފާދިރީންނަށް ކައިވެނިކުރުމާއި، ލޯބިވުމަކީ ޙަރާމްކަމެއްކަމުގައި ވީނަމަވެސް މި ވެލެންޓައިން ކިޔާ ފާދިރީ ޖަލު ބަލަހައްޓާ މީހާގެ އަންހެން ދަރިއާ ލޯބީގެގޮތުން ސިއްރު ގުޅުމެއް ބޭއްވިއެވެ. އެމްޕަރަރ ކްލައިޑިސް2ވެލެންޓައިންއަށް ހުށަހެޅީ ނަޞާރާ ދީން ދޫކުރުމަށްފަހު ބުދު ދީނަށް ވަނުމަށެވެ. އެހެން އެކަންކޮށްފިނަމަ އޭނާގެ އަންހެންދަރިއާ ކައިވެނިކޮށްދީ އެތަށް އިނާޔަތްތަކެއް ދޭނެކަމަށް ވަޢުދުވިއެވެ. އެހެންނަމަވެސް ވެލެންޓައިން މިދަޢުވަތާ ދެކޮޅު ހެދިއެވެ. ނަތީޖާއަކަށް ވެގެންދިއައީ މީލާދީން 270 ވަނަ އަހަރުގެ ފެބްރުއަރީ މަހުގެ 14 ވަނަ ދުވަހު ވެލެންޓައިން މަރާލުމެވެ. މަރާލެވުނުއިރު މިފާދިރީ ވެލެންޓައިން އޭނާގެ ސިއްރު ލޯބިވެރިޔާއަށް ނޯޓްކޮޅެއް ލިޔެފައިވެއެވެ. އޭނާގެ ފަރާތުން ލިބުނު އޯގާތެރިކަމާއި، އަޅާލުމާއި، ލޯތްބާށް ޝުކުރު އަދާކޮށް ލިޔެފައިވެއެވެ. "ލޯބިވާ ވެލެންޓައިންގެ ފަރާތުން". އެހެންކަމުން ކޮންމެ އަހަރެއްގެ ފެބްރުއަރީ މަހުގެ 14 ވަނަ ދުވަހު ފާހަގަކުރާ ވެލެންޓައިންސް ޑޭ ނުވަތަ ލޯބިވެރިންގެ ދުވަހަކީ މުސްލިމުންގެ އަދާވާތްތެރިންނާއި، ހަރުބީ ކާފަރުންގެ އަޤީދާއާ ގުޅިފައިވާ އެބައިމީހުން އުފެއްދި، އެބައިމީހުންގެ ޢީދެކެވެ. އެއްވެސް ސިފައެއްގައި މިދުވަސް ފާހަގަކުރުމަށްޓަކައި މުސްލިމަކު ބައިވެރިވުމަކީ ހުއްދަކަމެއްނޫނެއެވެ. އެއީ ކަނޑައެޅިގެން ޙަރާމްކަމެކެވެ.\nހިތާމައަކީ ކަންބޮޑުވާންޖެހޭ މިންވަރަށް މުސްލިމް ޒުވާނުންގެތެރޭގައި ފާޅުކަން ބޮޑުގޮތެއްގައި މިދުވަސް ފާހަގަ ކުރެވެމުންދާކަމެވެ. ކުލަކުލައިގެ މާތައް ފޮނުވުމާއި، ކާޑުތަކާއި ހަދިޔާތައް ބަދަލުކުރުމާއި، ކެއުމުގެ ދަޢުވަތުތަކާއި ޙަފްލާތައް ކުރިއަށްގެންދިއުމާއި، ފޭސްބުކާއި ޓްވިޓާފަދަ މީޑިއާގެ ވަސީލަތްތަކުގައި އެއްބަޔަކު އަނެއްބަޔަކަށް ތަޙްނިޔާ ކިޔައި، މިފާދިރީގެ ޒިކްރާ އާކުރަމުންދާކަމެވެ. ޣައިރު މުސްލިމުގެ މިފަދަ ޢީދުތަކުގައި ބައިވެރިވެވޭކަމެވެ. ތިބާ ބިރުވެތިވާންވީ ނޭނގި ހުއްޓައި ތިބާ އީމާންކަމުން ބޭރުވެ، އެޔަހޫދީންނާއި، ނަޞާރާއިންގެތެރެއިން ތިބާ ވެދާނެކަމަށްޓަކައެވެ. محمد صلى الله عليه وسـلم ކުރެއްވި ހަދީސްފުޅެއްގެ މާނާގައިވެއެވެ. “ބަޔަކާއި ވައްތަރުވެގެންފި މީހާ ފަހެވަނީ އެބައިމީހުންގެތެރެއިންނެވެ.\nރިޕޯޓް ވީޑިއޯއެއްގެ ސިފާގައި ބައްލަވާލައްވާ ވީޑިއޯ:-- ޔޫޓިއުބް/ނަސޭހަތް\nމިފަދަ ހަޤީޤަތް ނޭގި މިދުވަސް ފާހަގަކުރަމުން އަންނަ ޒުވާނުން މިކަހަލަފީކަޅާ އަމަލު ތަކުން ދުރުކުރައްވާށިއެވެ.


Dhaulathah nulibi huri faisa ge therein 1.82 billion rufiyaa hoadhaifi - vNews.mv\nދައުލަތަށް އެކިއެކި ފަރާތްތަކުން ދައްކަންޖެހި ނުދައްކާ ހުރި ފައިސާގެ ތެރެއިން 1.82 ބިލިއަން ރުފިޔާ މިދިޔަ އަހަރުގެ ތެރޭގައި ލިބިފައިވާ ކަމަށް މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން ބުނެފި އެވެ.\nމީރާގެ މިދިޔަ އަހަރުގެ އަހަރީ ރިޕޯޓްގައި ބުނެފައިވަނީ ޓެކްސް ބަޔާން ހުށަހަޅާފައި ނުވާތީ 12،157 ފަރާތަކަށާއި، ދައުލަތަށް ފައިސާ ދައްކަންޖެހި ނުދައްކާ ތިބި 8،872 ފަރާތަކަށް މިދިޔަ އަހަރުގެ ތެރޭގައި އެކަން ހަނދާންކޮށްދީ ނޯޓިސް ދީފައިވާ ކަމަށެވެ.\nމީރާ އިން ބުނީ ނޯޓިސް ފޮނުވި ފަރާތްތަކުގެ ތެރެއިން 7،466 ފަރާތަކުން ނޯޓިސްއާ އެއްގޮތަށް އަމަލުކޮށްފައިވާތީ މިފަރާތްތަކުގެ އަތުން 955.12 މިލިއަން ރުފިޔާ މިދިޔަ އަހަރުގެ ތެރޭގައި ދައުލަތަށް ލިބުނު ކަމަށެވެ.\nމީގެއިތުރުން މީރާ އަށް ފައިސާ ނުދައްކާ ބައެއް ކުންފުނިތަކަށް އެހެން އިދާރާތައް މެދުވެރިކޮށް ތަފާތު ފިޔަވަޅުތައް އަޅައިގެން 18.19 މިލިއަން ރުފިޔާ މިދިޔަ އަހަރުގެ ތެރޭގައި ހޯދާފައިވާ ކަމަށްވެސް ރިޕޯޓްގައިވެ އެވެ. އަދި މީރާއަށް ފައިސާ ނުދައްކާ ފަރާތްތަކުގެ އެކައުންޓްތައް ފްރީޒްކޮށްގެން ހޯދި 124.46 މިލިއަން ރުފިޔާ އާއި ޓެކްސް ކްލިއަރެންސް ފޯމް ފުރުމުގެ މަރުހަލާގެ ތެރެއިން ހޯދި 162.6 މިލިއަން ރުފިޔާ ވެސް މިދިޔަ އަހަރު ހޯދި ފައިސާގެ ތެރޭގައި ހިމެނޭ ކަމަށް މީރާގެ ރިޕޯޓްގައިވެ އެވެ. ބައެއް ފަރާތްތަކުން ހުށަހެޅި ޓެކްސް ބަޔާންތަކާ ގުޅިގެން ކުރިއަށް ގެންދިޔަ 37 ތަހުގީގީ އޮޑިޓަކަށްފަހު 19.60 މިލިއަން ރުފިޔާ ހޯދާފައިވާ ކަމަށްވެސް ރިޕޯޓްގައިވެ އެވެ.\nދައުލަތަށް އެކިއެކި ފަރާތްތަކުން ދައްކަންޖެހި ނުދައްކާ ހުރި ފައިސާގެ ތެރެއިން މީރާ އުފެދުނު ފަހުން 7.3 ބިލިއަން ރުފިޔާ ހޯދާފައިވާ ކަމަށްވެސް އެ އޮތޯރިޓީން ވަނީ ބުނެފަ އެވެެ.\nދައުލަތަށް ފައިސާ ދައްކަންޖެހޭ ފަރާތްތަކުގެ ތެރެއިން ގަވައިދުން ފައިސާ ނުދައްކާ ފަރާތްތަކުން ފައިސާ ދެއްކުމަށް މީރާ އިން މިދިޔަ އަހަރުގެ ތެރޭގައި ވަނީ ލުއިގޮތްތަކެއް ވެސް ހަމަޖައްސައިދީފަ އެވެ. އެގޮތުން މީރާ އިން ވަނީ ބައެއް ފަރާތްތަކުން ދައުލަތަށް ނުދައްކާ ހުރި ފައިސާ އެކި ދުވަސްތަކަށް ބަހާލައިގެން ދެއްކޭނެ ގޮތް ހަމަޖެއްސުމަށްފަހު އެގޮތަށް ފައިސާ ދެއްކުމަށް 233 ފަރާތަކަށް ފުރުސަތު ދީފަ އެވެ.\nބައެއް ފަރާތްތަކާ އެކު މިގޮތަށް ފައިސާ ދެއްކުމަށް އެއްބަސްވުމަށްފަހު ފައިސާ ނުދައްކާތީ 151 ފަރާތެއްގެ މައްސަލަ ސިވިލް ކޯޓަށް ހުށަހަޅައިގެން ދައުލަތަށް ލިބެންޖެހޭ ފައިސާ ހޯދުމުގެ މަސައްކަތް ވެސް މީރާ އިން ގެންދަނީ ކުރަމުންނެވެ. މީގެތެރެއިން 25 މައްސަލަ ކޯޓުން ބޭރުގައި ހައްލުކޮށްފައިވާއިރު 69 މައްސަލަ ކޯޓުން ވަނީ މީރާއާ އެއްކޮޅަށް ނިންމާފަ އެެވެ.


Sarukaaruge guaranteeaaeku kaadu ge agu heyovaane: STO\nސަރުކާރުގެ ގެރެންޓީއާއެކު ކާޑު އަގު ހެޔޮވެގެންދާނެ: އެސްޓީއޯ\nއެސްޓީއޯ ކާޑު ގުދަނަކުން ކާޑު ނެރެނީ -- ފޮޓޯ: އެސްޓީއޯ\nކާޑު އެތެރެ ކުރަނީ ތެޔޮ ގަންނަން ސަރުކާރުން ދިން ގެރެންޓީއެއްގެ ދަށުން ނެގި ފެސިލިޓީއަކުން ކަމަށާ މީގެ ސަބަބުން ކުރި އަށް އޮތްތަނުގައި ކާޑުގެ އަގު ހެޔޮ ވެގެންދާނެ ކަމަށް އެސްޓީއޯ އިން ބުނެފި އެވެ.\nއެސްޓީއޯ އިން މިއަދު ބޭއްވި އަހަރީ އާއްމު ޖަލްސާގައި ހިއްސާދާރެއް ވަނީ ކާޑު އެތެރެ ކުރަން ސަރުކާރުން އެއްވެސް ސޮވްރިން ގެރެންޓީއެއް ދީފައިވޭ ތޯ ސުވާލުކޮށްފަ އެވެ. ނަމަވެސް އެ ސުވާލަށް ސީދާ ޖަވާބެއް ނުދެއްވައި އެ ކުންފުނީގެ ޗީފް ފައިނޭންޝަލް އޮފިސަރު ހުސެއިން ނިޒާމު ވިދާޅުވީ ކުރިން ރާއްޖެ އަށް ކާޑު ގެންނަނީ ސަޕްލައިއަރުންގެ އަތުން ދިގު މުއްދަތަށް ކްރެޑިޓަށް ކަމަށާ މިހެން ހެދުމުން ކާޑުގެ އަގު ބޮޑު ވެގެންދާ ކަމަށެވެ.\n"މިހާރު މި ހެދި ގޮތަކީ ތެޔޮ ގަތުމަށް ސަރުކާރުގެ ގެރެންޓީ ލިބިގެން އިންޓަނޭޝަނަލް އިސްލާމިކް ޓްރޭޑް ފައިނޭންސް ކޯޕަރޭޝަން [އައިޓީއެފްސީ] އިން އަޅުގަނޑުމެން ނަގާފަ އިންނާނެ ލޯނެއް. މި [ފެސިލިޓީ] ގެ ތެރެއިން ކާޑުގެ ބާވަތްތައް ގެންނަން މިހާރު މި ހަމަޖެއްސުނީ،" ނިޒާމް ވިދާޅުވި އެވެ. "އެހެންވީމަ ކުރިއަށް އޮތްތަނުގައި ރާއްޖެ އެތެރެކުރާ ކާޑު ހެޔޮ ވެގެންދާނެ."\nކޮވިޑް-19 އާއި ގުޅިގެން ރާއްޖެއަަށް ބޭނުންވާ ކާބޯތަކެއްޗާއި ސިއްހީ ސާމާނު ހޯދުމަށް އިންޓަނޭޝަނަލް އިސްލާމިކް ޓްރޭޑް ފައިނޭންސް ކޯޕަރޭޝަން (އައިޓީއެފްސީ) އިން އެސްޓީއޯ އަށް 15 މިލިއަން ޑޮލަރު (232 މިލިއަން ރުފިޔާ) ގެ ލޯނެއް ދީފިވަނީ މިދިޔަ އަހަރުގެ މައި މަހު އެވެ. އަދި އޭގެފަހުން ރާއްޖެ އަށް ބޭނުންވާ ބޭހާއި ކާޑު އެތެރެ ކުރަން ސަރުކާރުން އެސްޓީއޯ އަށް 25 މިލިއަން ޑޮލަރު (ގާތްގަނޑަކަށް 385 މިލިއަން ރުފިޔާ) ގެ ގެރެންޓީއެއް ވަނީ ދީފަ އެވެ. މި ތަކެތި ގަންނަން އެސްޓީއޯ އިން ލޯން ނަގާފައިވަނީ ހޮންކޮންގް ޝަންހާއީ ބޭންކިން ކޯޕަރޭޝަން (އެޗްއެޗްބީސީ) ގެ މާލޭގެ ބްރާންޗުންނެވެ.\nއެސްޓީއޯ ފިނޭންސް މިނިސްޓްރީ\nކުންފުނިތަކުގެ ބޯނަސް އުސޫލަށް ބޮޑު ބަދަލެއް


| A.T.O.M.S eServices\nމި މެސެޖު ރަނގަޅަށް ކިޔުއްވުމަށްފަހު މި މެސެޖު ކްލޯސް ކޮށްލަށްވާ\nމި މެސެޖު ކްލޯސް ކޮށްލެއްވުމަށްފަހު އަލުން މެސެޖު ކިޔުއްވަން ބޭނުންފުޅުވަނީނަމަ މި ސޮފުހާގެ ވާތްފަޅީ މަތީގައި އިން އައިކޮންއަށް ފިއްތަވާލައްވާ\nމި ފޯރމުގައި "އައިޑީ" ގެ ނަމުގައި ބޭނުންކުރެވިފައިވާނީ "އައިޑެންޓިފިކޭޝަން ޑޮކިޔުމަންޓް" އަށެވެ. މިގޮތުން އައިޑީގެ ގޮތުގައި މި ސާރވިސްއުން ޤަބޫލުކުރުމަށް ކަނޑައެޅިފައިވަނީ\nމޯލްޑިވްސް ޓްރާންސޕޯރޓް އޮތޯރިޓީއިން ދޫކޮށްފައިވާ ލައިސެންސް ކާޑު\nއައިޑީ ޑޮކިއުމެންޓް އަޕްލޯޑު ކުރައްވާއިރު މަޢުލޫމާތު ހިމެނޭ ހުރިހާ ސަފްހާއެއް/ފުށެއް އަޕްލޯޑް ކުރަންވާނެއެވެ.\nފޯރމުގައި އަޕްލޯޑު ކުރަންވާނީ، މުއްދަތު ހަމަނުވާ އަދި މަޢުލޫމާތުގެ އަސްލު ގެއްލޭފަދަ އެއްވެސް ގެއްލުމެއް ލިބިފައިނުވާ އައިޑީއެކެވެ. ޤައިދީގެ ވަކީލެއްނަމަ މި ފޯރމާއި އެކު ދިވެހިރާއްޖޭގައި ޤާނޫނު ވަކީލުކުރުމަށްޓަކައި ދެވިފައިވާ ހުއްދަ ހުށަހަޅަންވާނެއެވެ.\nޤައިދީގެ އަންހެނުން/ފިރިމީހާ ނަމަ މި ފޯރމާއިއެކު ކައިވެނީގެ ސެޓުފިކެޓު ނުވަތަ، ދިވެހިރާއްޖޭގައި ރެޖިސްޓަރ ކުރެވިފައިވާ ކައިވެންޔެއްކަން ކަށަވަރުވާނެ ލިޔުމެއް ހުށަހަޅަންވާނެއެވެ.\nފޯރމު ފުރިހަމަކުރުމަށްފަހު ރެޖިސްޓްރޭޝަނަށް އެދިފައިވާ އެދިލެއްވުން މި ސާރވިސްއިން ގަބޫލުކުރުމުން، ޕޯރޓަލްއަށް ލޮގިންވެވޭނެ އިންތިޒާމުހަމަޖެހިގެންދާނެއެވެ، މިއަށްފަހު 1 (އެކެއް) އަށްވުރެ ގިނަ ޤައިދީން/ބަންދުމީހުންގެ މަޢުލޫމާތު ރައްކާކުރުމަށް ފުރުޞަތު ދެވިގެންދާނެއެވެ.\nބައްދަލުކުރުމަށް ފުރުޞަތު ލިބިއްޖެނަމަ، ބައްދަލުވުމަށް އަންނައިރު ކާކުކަން އަންގައިދޭ ފޮޓޯޖެހި ރަސްމީ ލިޔުމެއްގެ އަސްލު ގެންނަންވާނެއެވެ.\nމި މެސެޖް ފޮރުވާ\nރެޖިސްޓަރކުރާ ފަރާތުގެ މަޢުލޫމާތު\nފުރިހަމަ ނަން (އިނގިރޭސިން)\nނަންގަވާ ދިވެހި ރައްޔިތެއް ބިދޭސީއެއް\nއަތޮޅު ނަންގަވާ ހ.އ ހ.ދ ށ ނ ރ ބ ޅ ކ އ.އ އ.ދ ވ މ ފ ދ ތ ލ ގ.އ ގ.ދ ޏ ސ ރަށް ނަންގަވާ ސ\nޤައުމު ނަންގަވާ އިންޑިއާ ޕާކިސްތާން އަފްޤާނިސްތާން އަލްބޭނިއާ އަލްޖީރިއާ އެންޑޯރާ އެންގޯލާ އާޖެންޓީނާ އާމޭނިއާ އަރޫބާ އޮސްޓްރޭލިއާ އޮސްޓްރިއާ ބަހާމާސް ބަހްރެއިން ބަންގްލަދޭޝް ބެލަރުސް ބެލްޖިއަމް ބެލީޒް ބެނިން ބޫޓާން ބޮލީވިއާ ބޮސްނިއާ ބޮޓްސަވާނާ ބްރެޒިލް ބުރުނާއީ ބަލްގޭރިޔާ ބަކީނާ ފާސޯ ބުރޫންޑީ ކެމްބޯޑިއާ ކެމަރޫން ކެނެޑާ ކޭޕް ވާޑް ޗެންޓްރަލް އެފްރިކަން ރިޕަބްލިކް ޗެޑް ޗިލީ ޗައިނާ ކޮލޮމްބިއާ ކޮމޮރޮސް ކޮންގޯ ކޯސްޓަރީކާ އައިވޮރީ ކޮސްޓް ކޮރޭޝިއާ ކިއުބާ ކުރަކޯ ސައިޕްރަސް ޗެކް ރިޕަބްލިކް ދެންމާރކް ޖިބޫޓީ ޑޮމިނިކަން ރިޕަބްލިކް އީކުއޭޑޯ މިސްރު އެލް ސަލްވަޑޯ އެކުއެޓޮރަލް ގިނީ އެރިތްރިއާ އެސްޓޮނިއާ އިތޯޕިއާ ފިޖީ ފިންލޭންޑް ފަރާންސް ގެބޯން ގެމްބިއާ ޖޯޖިއާ ޖަރުމަން ގާނާ ގްރީސް ގްރީންލޭންޑް ހަންގޭރީ އައިސްލޭންޑް އިންޑޮނޭޝިއާ އީރާން އިރާޤް އަޔަލޭންޑް އިޓަލީ ޖަމައިކާ ޖަޕާން ކަޒަސްތާން ކެންޔާ ސައުތް ކޮރެއާ ނޯތް ކޮރެއާ ކުވެއިތް ކިރިގިސްތާން ލާއޯ ލަޓްވިއާ ލެބަނާން ލީބިޔާ މަކާއޯ މަޑަގަސްކަރަ މަލާވީ މެލޭޝިޔާ މެކްސިކޯ މޮންގޯލިއާ މޮރޮކޯ މިޔަންމާ ނޭޕާލް ނެދަލޭންޑްސް ނިއުޒިލޭންޑް ނައިޖީރިއާ ނޯވޭ އޮމާން ފަލަސްތީން ޕެނަމާ ޕެރެގުއާއީ ޕެރޫ ފިލިޕީންސް ޕޮލެންޑް ޕޯޗުގަލް ގަތަރު ރޯމޭނިއާ ރަޝިޔާ ސަޢުދީ އަރަބިޔާ ސެނަގާލް ސާރބިއާ ސިންގަޕޫރު ސޮލްވޭކިއާ ސޮލްވޭނިއާ ސޯމާލިޔާ ސްޕެއިން ސްރީލަންކާ ސޫދާން ސްވިޑެން ސްވިޒަރލޭންޑް ސީރިޔާ ޓައިވާން ކަޒަކިސްތާން ޓިއުނީޝިއާ ތުރުކީ އުގަންޑާ ޔޫކްރެއިން ދުބާއީ އެމެރިކާ އުރުގުވޭ އުޒްބަކިސްތާން ވިއެޓްނާމް ޔަމަން ޒަންބިއާ ޒިންބާބްވޭ\nކޮންފޯމް ފޯނު ނަންބަރު\nޖަލުގައި ހުރި މީހާގެ މަޢުލޫމާތު\nނަންގަވާ ޤާނޫނީ ވަކީލް ޢާއިލީ އަނބި / ފިރި\nނަންގަވާ މާލެ ޖަލު ހިންމަފުށި އައްސޭރި ޖަލު ހުޅުމާލެ ޖަލު ހުޅުމާލެ ޑިޓެންޝަން ސެންޓަރ މާފުށި ޖަލު\nޝަރުޢީ ކޯޓްގައި ވަކާލަތުކުރުމުގެ ހުއްދާއިގެ ލިޔުން\nކައިވެނީގެ ސެޓްފިކެޓްގެ ލިޔުން\nދީފައިވާ އީ-މެއިލް އަދި ފޯނު ނަންބަރަށް ނޮޓިފިކޭޝަން ފޮނުވުމާއިމެދު އަޅުގަނޑުގެ އެއްވެސް އިއުތިރާޒެއްނެތެވެ.(I want to receive eService application's notifications) މި ފޯމްގައި އަޅުގަނޑު ދީފައިވާ މަޢުލޫމާތަކީ ތެދުމަޢުލޫމާތެވެ. އަދި އަޅުގަނޑު ދީފައިވާ އެއްވެސް މަޢުލޫމާތަކީ ތެދުމަޢުލޫމާތެއް ކަމުގައި ނުވާނަމަ، އަޅުގަނޑުގެ ފޯރމް ބަލައިނުގަނެވޭނެކަން އަޅުގަނޑަށް އެނގެއެވެ.\nAssociated Total Offender Management System [A.T.O.M.S]\nDeveloped And Maintained By Maldives Correctional Service I.T Department | All Rights Reserved 2022